নাগৰিকত্ব সংশোধনী বিধেয়কঃ ৫টা কথাৰে অমিত শ্বাহে কংগ্ৰেছৰ উদঙালে আচল স্বৰূপ\nকংগ্ৰেছে যদি ধৰ্মৰ আধাৰত দেশৰ বিভাজন নকৰিলে হয় তেন্তে আজি এইটো দিন চাবলৈ নালাগিল হয়\nUpdated: 9-Dec-19 @ 16:19\nযথেষ্ট হুলস্থুলৰ মাজতে সোমবাৰে লোকসভাত উত্থাপন হ’ল নাগৰিকত্ব সংশোধনী বিধেয়ক। বিলখন উত্থাপন হোৱাৰ লগে লগে কংগ্ৰেছে চৰকাৰৰ বিৰুদ্ধে উত্থাপন কৰিলে কেইবাটাও অভিযোগ। কংগ্ৰেছৰ অধীৰ ৰঞ্জন চৌধুৰীয়ে এই বিলখন সংখ্যালঘূসকলৰ বিৰুদ্ধে বুলি আখ্যা দিয়ে। প্ৰায় ১ ঘণ্টালৈ এই সন্দৰ্ভত তীব্ৰ মতানৈক্য হয় যে বিধেয়কখন সদনত উত্থাপন কৰিব পাৰি নে নোৱাৰি। পিছত এই বিধেয়কখন উত্থাপন কৰাৰ প্ৰক্ৰিয়াক ভোটিং কৰা হ’ল য’ত চৰকাৰে পালে ২৯৩টা ভোট।\n১. ধৰ্মৰ আধাৰত হৈছে দেশৰ বিভাজন\nঅমিত শ্বাহে কংগ্ৰেছক কটাক্ষ কৰি বিভাজনৰ কথা উচ্চাৰণ কৰিলে। তেওঁ ক’লে এইখন দেশৰ বিভাজন ধৰ্মৰ আধাৰত কৰা হৈছে। ইয়াৰ বাবে দায়ী কংগ্ৰেছ। কংগ্ৰেছে যদি ধৰ্মৰ আধাৰত দেশৰ বিভাজন নকৰিলে হয় তেন্তে আজি এইটো দিন চাবলৈ নালাগিল হয়। চুবুৰীয়া দেশত মুছলমানৰ বিৰুদ্ধে ধাৰ্মিক প্ৰতাৰণা নহয়, সেইবাবে এই বিলখনৰ লাভ তেওঁলোকে উঠাব নোৱাৰিব।\n২. বাংলাদেশৰ লোকক নাগৰিকত্ব প্ৰদান কৰিলে পাকিস্তানক কিয় নিদিয়ে?\nঅমিত শ্বাহে কংগ্ৰেছক লক্ষ্য কৰি প্ৰাক্তন প্ৰধানমন্ত্ৰী ইণ্ডিৰা গান্ধী আৰু ৰাজীৱ গান্ধীৰ সিদ্ধান্তক স্মৰণ কৰিলে। তেওঁ কংগ্ৰেছক প্ৰশ্ন কৰিলে যে ১৯৭১ত ইণ্ডিৰা গান্ধীয়ে নিৰ্ণয় লৈছিল যে বাংলাদেশৰ পৰা যিমান লোক আহিছিল, আটাইকেইজনক নাগৰিকত্ব প্ৰদান কৰা হওক, তেন্তে পাকিস্তানৰ পৰা অহা লোকসকলক কিয় প্ৰদান কৰা নহ’ল? লগতে ক’লে যে সদনৰ নিয়ম ৭২(১)ৰ হিচাপত এই বিধেয়কখনে কোনোধৰণৰ অনুচ্ছেদৰ উলংঘন কৰা নাই।\n৩. য়ুগাণ্ডাৰ লোকক নাগৰিকত্ব তেন্তে ইংলেণ্ডৰ লোকক কিয় নহয়?\nঅমিত শ্বাহে কংগ্ৰেছৰ প্ৰশ্ন কৰিলে যে যেতিয়া অনুচ্ছেদ ১৪ য়েই আছিল তেন্তে বাংলাদেশে কিয়? আজিও বাংলাদেশত সংখ্যালঘূসকলক বাচি-বাচি হত্যা কৰা হৈ আছে। তেওঁ কংগ্ৰেছৰ বিৰুদ্ধে অভিযোগ উত্থাপন কৰি ক’লে যে য়ুগাণ্ডাৰ পৰা অহা প্ৰতিজন লোকক কংগ্ৰেছৰ শাসনত নাগৰিকত্ব প্ৰদান কৰা হৈছিল, তেতিয়া ইংলেণ্ডৰ পৰা অহা লোকসকলক কিয় দিয়া নহ’ল? পিছত শাস্তি আইন আনি নাগৰিকত্ব প্ৰদান কৰা হ’ল। ইয়াৰ পিছত ৰাজীৱ গান্ধীয়ে কৰিলে অসম চুক্তি।\n৪. সংখ্যালঘূসকলৰ বাবে বিশেষ অধিকাৰ তেন্তে সেয়া সমানতা কেনেকৈ হ’ব?\nঅমিত শ্বাহে ক’লে যে বিশ্বজুৰি দেশ পৃথক-পৃথক আধাৰত নাগৰিকত্ব প্ৰদান কৰে। প্ৰতিখন দেশে যুক্তিকৰ শ্ৰেণীৰ আধাৰত নাগৰিকত্ৱ প্ৰদান কৰে। যেতিয়া কোনে এখন দেশে কয় যে গ্ৰীণ কাৰ্ড সেইখন দেশত বিনিয়োগ কৰা লোকসকলে লাভ কৰে। সেইসকল লোকে নাগৰিকত্ব লাভ কৰিব যিয়ে দেশত বিনিয়োগ কৰে তেন্তে তাত সমানতাৰ সংৰক্ষণ হ’ব পাৰে জানো?\n৫. নেহৰু লিয়াকত চুক্তিৰ পালন নহ’ল\nঅমিত শ্বাহে ক’লে যে ১৯৫০ত নেহৰু লিয়াকত চুক্তি হৈছিল। এই চুক্তিৰ আধাৰত দুয়োখন দেশে নিৰ্ধাৰণ কৰিছিল যে তেওঁলোকে তাত সংখ্যালঘূসকলক সংৰক্ষণ দিব। ভাৰতত ইয়াক গুৰুত্বপূৰ্ণভাৱে পালন কৰিছিল কিন্তু পাকিস্তানত সংখ্যালঘূসকলৰ কি অৱস্থা সেয়া সমগ্ৰ দেশে জানে। ভাৰতৰ চুবুৰীয়া দেশ পাকিস্তান, আফগানিস্তান আৰু বাংলাদেশত হিন্দু, বৌদ্ধ, জৈন, শিখ, খ্ৰীষ্টিয়ান প্ৰতিটো ধৰ্মালম্বীৰ বিৰুদ্ধে ধাৰ্মিক প্ৰতাৰণা হৈছে।\n9-Dec-19 @ 15:51


কঠোৰ কেন্দ্ৰ, বন্ধ হৈ পৰিব দেশৰ ২ লাখ কোম্পানী! | News Next One\nকঠোৰ কেন্দ্ৰ, বন্ধ হৈ পৰিব দেশৰ ২ লাখ কোম্পানী!\nডিজিটেল ডেস্কঃ পুৰণি ৫০০ আৰু ১০০০ টকীয়া নোটৰ দৰেকৈ হঠাৎ বন্ধ হৈ পৰিব দেশৰ অতি কমেও ২.০৯ লাখ কোম্পানী আৰু ফাৰ্মৰ বেংক একাউণ্ট। ইতিমধ্যে এই সন্দৰ্ভত বেংকসমূহক যাৱতীয় নিৰ্দেশনা প্ৰেৰণ কৰিছে বিত্ত মন্ত্ৰণালয়ে। ইয়াৰ জৰিয়তে ক’লা ধন ৰোধ কৰিব পৰা যাব বুলিও আশা কৰিছে বিত্ত মন্ত্ৰণালয়ে।\nআইন উলংঘা কৰি অহা কোম্পানীসমূহক এশিকনি দিবলৈ এই ব্যৱস্থা গ্ৰহণ কৰিছে বুলি জানিবলৈ দিছে বিত্ত মন্ত্ৰণালয়ৰ এটি সূত্ৰই। উল্লেখ্য যে যোৱা ১ জুলাইত প্ৰধানমন্ত্ৰী নৰেন্দ্ৰ মোদীয়ে বিমুদ্ৰাকৰণৰ পিছত অচল ৫০০ আৰু ১০০০ টকীয়া নোট জনা কৰা ধৰণৰ ওপৰত ভিত্তি কৰি অতি কমেও ১ লাখ সন্দেহজনক কোম্পানী আৰু ফাৰ্মৰ পঞ্জীয়ন বাতিল কৰিবলৈ চৰকাৰে সিদ্ধান্ত গ্ৰহণ কৰাৰ কথা ৰাজহুৱা কৰিছিল।\nলগতে প্ৰধানমন্ত্ৰীগৰাকীয়ে তেনে ধৰণৰ ২লাখ ফাৰ্ম আৰু ৩৮ হাজাৰ কোম্পানীৰ বিৰুদ্ধেও বিহিত ব্যৱস্থা গ্ৰহণ কৰা হ’ব বুলি জনাইছিল। মঙলবাৰৰ বিত্ত মন্ত্ৰণালয়ৰ বিবৃতিটোত ১,০৯,০৩২ ফাৰ্মৰ বিৰুদ্ধে ব্যৱস্থা গ্ৰহণৰ প্ৰক্ৰিয়া সম্পূৰ্ণ হৈ উঠিছে বুলিও প্ৰকাশ কৰা হৈছে।\n'বিত্ত মন্ত্ৰণালয়ে সৰ্বভাৰতীয় বেংক এছ’চিয়েশ্যনৰ জৰিয়তে সন্দেহজনক কোম্পানীসমূহৰ বেংক একাউণ্টত প্ৰতিবন্ধকতা আৰোপ কৰিবলৈ সকলো বেংককে নিৰ্দেশনা জাৰি কৰা হৈছে।’-এইদৰে উল্লেখ কৰা হৈছে বিবৃতিটোত। মন্ত্ৰণালয়ৰ ৱেবছাইটত সক্ৰিয় বুলি প্ৰদৰ্শিত হ’লেও যদিহে লেনদেন সম্পৰ্কীয় ফাইল সঠিক ধৰণে পোৱা নাযায় তেন্তে তেনে কোম্পানীসমূহৰ বিৰুদ্ধে ব্যৱস্থা গ্ৰহণ কৰা হ’ব বুলি জানিব পৰা গৈছে।


Meftagesic in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nMefenamic Acid, Paracetamol साल्ट से बनी दवाएं:\nGempar (1 प्रकार उपलब्ध) Instaflex P (1 प्रकार उपलब्ध) Macfast (3 प्रकार उपलब्ध) Neomol (1 प्रकार उपलब्ध) Pacimol (4 प्रकार उपलब्ध) Paracip (2 प्रकार उपलब्ध) Xt Para (1 प्रकार उपलब्ध) Paracetamol Tablet (Cadila) (1 प्रकार उपलब्ध) Temril (1 प्रकार उपलब्ध)\nMeftagesic के सारे विकल्प देखें\nMeftagesic की जानकारी\nMeftagesic ৰ লাভ আৰু ব্যৱহাৰসমূহ- Meftagesic Benefits & Uses in Assamese- Meftagesic ar laabh aaru byavaharsamuh\nMeftagesic ৰ পালি আৰু সেয়া কেনেদৰে ল'ব- Meftagesic Dosage & How to Take in Assamese - Meftagesic ar paali aaru xeya kenedore lobo\nMeftagesic ৰ পাৰ্শ্চক্ৰিয়াসমূহ- Meftagesic Side Effects in Assamese- Meftagesic ar parshwakriyasamuh\nMeftagesic সংক্ৰান্ত সতৰ্কতাবাণীসমূহ- Meftagesic Related Warnings in Assamese- Meftagesic xonkranta xatarkatabanisamuh\nঅইন দৰৱৰ সৈতে Meftagesicৰ গুৰুতৰ ক্ৰিয়া-প্ৰতিক্ৰিয়া- Severe Interaction of Meftagesic with Other Drugs in Assamese- Oinor xoite Meftagesic ar gurutor kriya-pratikriya\nMeftagesic মতভেদসমূহ- Meftagesic Contraindications in Assamese- Meftagesic nishedhsamuh\nMeftagesic ৰ বিষয়ে সততে সোধা প্ৰশ্নসমূহ- Frequently asked Questions about Meftagesic in Assamese- Meftagesic ar bikhoye satate xodha prashnasamuh\nখাদ্য আৰু মদৰ সৈতে Meftagesic ক্ৰিয়া-প্ৰতিক্ৰিয়া- Meftagesic Interactions with Food and Alcohol in Assamese- khadya aaru modor xoite Meftagesic kriya-pratikriya\nMeftagesic ৰ লাভ আৰু ব্যৱহাৰসমূহ - Meftagesic Benefits & Uses in Assamese - Meftagesic ar laabh aaru byavaharsamuh\nMeftagesic তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nMeftagesic ৰ পালি আৰু সেয়া কেনেদৰে ল'ব - Meftagesic Dosage & How to Take in Assamese - Meftagesic ar paali aaru xeya kenedore lobo\nMeftagesic-ৰ উপাদানসমূহ - Meftagesic Active Ingredients in Assamese - Meftagesic-ar upadaansamuh\nMeftagesic ৰ পাৰ্শ্চক্ৰিয়াসমূহ - Meftagesic Side Effects in Assamese - Meftagesic ar parshwakriyasamuh\nগৱেষণাৰ ভিত্তিত, Meftagesic ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nMeftagesic সংক্ৰান্ত সতৰ্কতাবাণীসমূহ - Meftagesic Related Warnings in Assamese - Meftagesic xonkranta xatarkatabanisamuh\nMeftagesic-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nMeftagesic গৰ্ভাবস্থাৰ সময়ত গ্ৰহণ কৰা সুৰক্ষিত।\nMeftagesic-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই পাৰ্শ্ব-প্ৰতিক্ৰিয়াৰ কখা চিন্তা নকৰাকৈ Meftagesic ব্যৱহাৰ কৰিব পাৰে।\nবৃক্কত Meftagesic কি প্ৰভাৱ দেখা গৈছে?\nMeftagesicৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Meftagesic কি প্ৰভাৱ দেখা গৈছে?\nMeftagesic গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Meftagesic ৰ কি প্ৰভাৱ দেখা গৈছে?\nMeftagesicৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Meftagesicৰ গুৰুতৰ ক্ৰিয়া-প্ৰতিক্ৰিয়া - Severe Interaction of Meftagesic with Other Drugs in Assamese - Oinor xoite Meftagesic ar gurutor kriya-pratikriya\nMeftagesic তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nMeftagesic মতভেদসমূহ - Meftagesic Contraindications in Assamese - Meftagesic nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Meftagesic লোৱা অনুচিত যাতে -\nMeftagesic ৰ বিষয়ে সততে সোধা প্ৰশ্নসমূহ - Frequently asked Questions about Meftagesic in Assamese - Meftagesic ar bikhoye satate xodha prashnasamuh\nএই Meftagesic-এ অভ্য়াস বা নিচাৰ সৃষ্টি কৰে নেকি?\nনহয়, আপনি Meftagesicৰ প্ৰতি আসক্ত নহয়।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Meftagesic লোৱাৰ পিছত ই আপোনাৰ টোপনি ভাৱ নানে।\nহয়, কিন্তু ডাক্তৰৰ পৰামৰ্শ মতেহে Meftagesic লওক।\nনহয়, মানসিক ৰোগৰ চিকিত্সাৰ ক্ষেত্ৰত Meftagesic ব্যৱহৃত নহয়।\nখাদ্য আৰু মদৰ সৈতে Meftagesic ক্ৰিয়া-প্ৰতিক্ৰিয়া - Meftagesic Interactions with Food and Alcohol in Assamese - khadya aaru modor xoite Meftagesic kriya-pratikriya\nখাদ্য আৰু Meftagesicৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Meftagesic আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Meftagesicৰ মাজৰ প্ৰতিক্ৰিয়া\nমদৰ সৈতে Meftagesic সেৱন কৰাটো বিপজ্জনক হ'ব পাৰে।\nMeftagesic ৰ অনুকল্প - Substitutes for Meftagesic in Assamese\nMeftal Forte खरीदें\nCentamol Plus खरीदें\nDolomec Mf खरीदें\nDuoflam Ds खरीदें\nDuoflam Kid खरीदें\nElagesic Fort खरीदें\nFepanil Mef खरीदें\nMefac Forte खरीदें\nMefentod P खरीदें\nMeftagesic के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Meftagesic লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Meftagesic ব্যৱহাৰ কৰিছিল নেকি?\nআপুনি কিমান পৰিমাণে Meftagesic সেৱন কৰিছিল?\nআপুনি Meftagesic ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Meftagesic সেৱন কৰে?


বিপদৰ বন্ধু - অঞ্জনা শইকীয়া\n"ইছ : ৰাম তোমাৰ কাণ দুয়োখনৰে দেখোন পৰ্দা ফাটিলে; ভিতৰতো গোটেই পূঁজ আছে ; কেনেকৈ হবলৈ পালে" ডক্তৰৰ কথাষাৰ শেষ হ'বলৈ নাপাওঁতেই ৰানুৰ দেউতাকে সুধিলে " চাৰ কাণৰ পৰ্দা ফাটিলে তাইৰ শুনাত কিবা অসুবিধা হ'ব নেকি? "নিশ্চয়, কাণৰ পৰ্দাইটো মেইন তাত ফুটা ওলালে শুনাত অসুবিধা হ'বই"।\nৰাণুৰ আৰু শুনাৰ ধৈৰ্য্য ন'হল ! তাইৰ মূৰত যেন ব্ৰজপাতহে খহি পৰিল ! তাইৰ বুকুৱেদি যেন গুজৰি গুমৰি বৰলুইতে পাৰ ভাঙি উফন্দি উঠিছে ; বুকুৰ ভিতৰৰ ঢৌৱে যেন আজি তাইৰ সকলোবোৰ ঢৌৱাই নিব ।তাই ভিতৰি ভিতৰি ভাগি পৰিল, হে ভগৱান কিয় এনেকুৱা কৰিলা ? কি ভুলৰ শাস্তি এইয়া ? তাই চিৰ দিনলে নুশুনা হৈ যাব,সকলোৱে তাইক ঠাট্টা কৰিব ইতিকিং কৰিব ! বিয়াৰ এবছৰ নহওঁতেই তাইৰ এনেকুৱা হল নতুন ঘৰখনে তাইৰ মানুহজনে জানো তাইক আৰু সহজে ল'ব ? তাইৰ এই দুখবোৰ দেখি তাইৰ মাক দেউতাকে গোটেই জীৱন কষ্টত কটাব লাগিব ! তাইৰ মূৰটো অাসন্দ্ৰাই কৰি উঠিল হিয়া উজাৰি কান্দিব মন গ'ল তাইৰ...!!!\nযিমানে ঘৰৰ ওচৰ চাপিছে তাইৰ বুকুৰ ঢপ্ ঢপনি বাঢ়িব ধৰিছে...তাইৰ বাবে বাট চাই ৰৈ থকা আপোন মানুহবোৰক তাই কেনেকৈ কব যে তাই আৰু কোনোদিন কাণেৰে নুশুনে!!! তেওঁলোকৰ কথাৰ আমোদ লৈ হাঁহিব আৰু কোনোদিনে নোৱাৰিব!! বাৰান্দাত ৰৈ থকা মাক আৰু নবৌৱেকক দেখি তাই ফেঁকুৰি উঠিল....!!!!\nবিপদৰ সময়ত তাইক সকলোৱে সাহস দিলে, বুজালে তাইক উন্নত চিকিৎসা কৰাম বুলি প্ৰতিশ্ৰুতি দিলে। কোনোৱে তাইক অকলশৰীয়া কৰি নাৰাখি বন্ধু সুলভ মনেৰে তাইৰ মনটোক সুস্থ কৰি তুলিলে । সকলোৰে অশেষ সাহস, মৰম আৰু পৰিচৰ্যাই ৰানুক সোনকালেই সুস্থ কৰি তুলিলে।\nTags: অঞ্জনা শইকীয়া গল্প


নাগ্ৰীজুলিৰ কালচেনীত বিএছএফৰ অস্ত্ৰ মেৰামতি কাৰখানা আৰু অস্ত্ৰ ভাণ্ডাৰৰ আধাৰশিলা স্থাপন\nনাগ্ৰীজুলিৰ কালচেনীত বিএছএফৰ অস্ত্ৰ মেৰামতি কাৰখানা আৰু অস্ত্ৰ ভাণ্ডাৰৰ আধাৰশিলা স্থাপন কৰিলে কেন্দ্ৰীয় গৃহমন্ত্ৰী অমিত শ্বাহে\nby দীপক কুমাৰ পাঠক, তামুলপুৰ\nMay 10, 2022 7:06 am\nতামুলপুৰ জিলাৰ ভাৰত-ভূটান সীমান্তৰ নাগ্ৰীজুলিৰ কালচেনীত সোমবাৰে ভাৰতবৰ্ষৰ দ্বিতীয়টো আৰু উত্তৰ পূৰ্বাঞ্চলৰ প্ৰথমটো কেন্দ্ৰীয় অস্ত্ৰ মেৰামতি কাৰখানা তথা অস্ত্ৰ ভাণ্ডাৰৰ শিলান্যাস কৰে ভাৰতৰ কেন্দ্ৰীয় গৃহ মন্ত্ৰী অমিত শ্বাহে।\nমানকাচৰৰ পৰা পোনে পোনে হেলিকপ্তাৰ যোগে কেন্দ্ৰীয় গৃহ মন্ত্ৰী গৰাকীয়ে অসমৰ মুখ্যমন্ত্ৰী ড° হিমন্ত বিশ্ব শৰ্মাৰ লগত নাগ্ৰীজুলিৰ কালচেনীত দিনৰ দুই বাজি পোন্ধৰ মিনিটত উপস্থিত হয়। হেলিকপ্তাৰৰ পৰা নামিয়ে গৃহমন্ত্ৰী অমিত শ্বাহে মুখ্যমন্ত্ৰী গৰাকীৰ উপস্থিতিত ভূমি পূজন কৰে। ভূমি পূজনৰ পিছতে অস্ত্ৰ মেৰামতিৰ কাৰখানা আৰু অস্ত্ৰ ভাণ্ডাৰৰ শিলান্যাস কৰে।\nএই কাৰ্যসূচী সমাপন কৰিয়েই গৃহমন্ত্ৰী অমিত শ্বাহে মঞ্চত উপস্থিত হয় মঞ্চত উপস্থিত হোৱাৰ লগে লগে ১০ সহাস্ৰাধিক লোকে জাতীয় পতাকা জোকাৰি কেন্দ্ৰীয় গৃহমন্ত্ৰী গৰাকীক আদৰণি জনায়। ইয়াৰ পিছেতে কেন্দ্ৰীয় গৃহ মন্ত্ৰী অমিত শ্বাহক আৰনাই, ফুলৰ থোপা আৰু এখন মানপত্ৰৰে উষ্ম আদৰণি জনায় বিটিআৰ প্ৰধান প্ৰমোদ বড়োৱে।\nলগতে পঢ়ক: মুখ্যমন্ত্ৰী শৰ্মাই অসমত ৪২ জন লোকৰ মৃত্যুদণ্ডৰ নিৰ্দেশ দিছিল: ভূপেন বৰা\nগৃহমন্ত্ৰী গৰাকীক আদৰণি জনোৱাৰ পিছতে আদৰণি ভাষণ ৰাখে প্ৰমোদ বড়োৱে। আদৰণি ভাষণ ৰাখি প্ৰমোদ বড়োৱে কয়- আমি আজি আনন্দিত হৈছো যে বিটিআৰৰ এক আওহতীয়া স্থানত ভাৰত চৰকাৰে এটি অস্ত্ৰ মেৰামতি কাৰখানা তথা অস্ত্ৰ ভাণ্ডাৰ কেন্দ্ৰীয় গৃহ মন্ত্ৰী অমিত শ্বাহৰ নেতৃত্বত স্থাপন হবলৈ গৈ আছে। এই প্ৰকল্পটো নিৰ্মাণৰ বাবে ৫০ একৰ মাটি এমাহৰ ভিতৰত আবন্টন দিয়া হৈছে। এনে এক শুভ মুহূৰ্তত আমি কেন্দ্ৰীয় মন্ত্ৰী গৰাকী আৰু অসমৰ মুখ্যমন্ত্ৰী গৰাকীক আন্তৰিক স্বাগতম জনাইছোঁ।\nমুখ্যমন্ত্ৰী গৰাকীক প্ৰশংসা কৰি বড়োয়ে কয় যে আপোনাৰ উপস্থিতিয়ে বিকাশ আৰু শান্তিৰ পথত কাম কৰিবলৈ অনুপ্ৰাণিত কৰিছে। গৃহমন্ত্ৰী গৰাকীক উদ্দেশ্যে কৰি তেওঁ কয়- আপুনি উপস্থিত হৈ এই বৃহৎ প্ৰকল্পটোৰ ভূমি পূজন কৰি আৰু শিলান্যাস কৰি শুভাৰম্ভ কৰাৰ বাবে আপোনাক আদৰণি জনাইছোঁ। এনে এটা বৃহৎ অনুষ্ঠান গঢ়াত আপুণি লোৱা উদ্যোগক ধন্যবাদ জনাইছোঁ।\nতেওঁ লগতে কয় যে ১৯৬৫ চনত বি এছ এফ স্থাপিত হোৱাৰ পিছত দেশৰ অন্তৰ্ৱৰ্তী আৰু বাহ্যিক নিৰাপত্তাৰ দিশত কাম কৰি এতিয়া তেওঁলোকৰ কাম কাজ বিটিআৰলৈ সম্প্ৰসাৰিত কৰিছে। সেনা বাহিনী আৰু অৰ্ধসামৰিক বাহিনীৰ কষ্টৰ বিনিময়ত দেশৰ নাগৰিক সকলে শান্তিৰে জীয়াই থাকিবলৈ সক্ষম হৈছে। দেশ ৰক্ষাৰ নামত প্ৰাণ বলি দিয়া দেশৰ বীৰ ছহিদ সকলকো শ্ৰদ্ধা জ্ঞাপন কৰে প্ৰমোদ বড়োৱে।\nলগতে পঢ়ক: ভয়ংকৰ খৱৰ: মাৰ্ঘেৰিটাত কয়লা চোৰে নিয়োজিত কৰিছে বিদ্যালয় এৰা শিশুক!\nদেশৰ প্ৰধানমন্ত্ৰী নৰেন্দ্ৰ মোদীক সম্বোধন কৰি বড়োয়ে কয় যে প্ৰধান মন্ত্ৰী নৰেন্দ্ৰ মোদীৰ নেতৃত্বত দেশত বিকাশৰ কামৰ বৈপ্লৱিক পৰিৱৰ্তন আহিছে। এতিয়া বাস্তৱ ক্ষেত্ৰত প্ৰধানমন্ত্ৰী গৰাকীৰ বাণী সবকা সাথ, সবকা বিকাশ, সবকা বিশ্বাস আৰু সবকা প্ৰয়াস কথাশাৰী আগুৱাই গৈ আছে। এন ডি এ চৰকাৰে গ্ৰহণ কৰা নীতিয়ে সমাজৰ পুৰুষ মহিলা, যুৱক যুৱতী, ছাত্র-ছাত্ৰী সকলোকে লাভাম্বিত কৰিছে। তেওঁ পুণৰ কয়-কেন্দ্ৰীয় চৰকাৰে উত্তৰ পূৰ্বাঞ্চলক এতিয়া যথেষ্ট ভাল দৃষ্টিৰে গ্ৰহণ কৰিছে। কেন্দ্ৰীয় গৃহমন্ত্ৰী গৰাকীৰ মাগ দৰ্শনৰ বাবে আৰু প্ৰচেষ্টাৰ বাবেই ২০২০ চনৰ ২৭ জানুৱাৰীত বিটিআৰ শান্তি চুক্তি স্বাক্ষৰিত হৈছিল আৰু সেই বাবে মই আজি প্ৰধান মন্ত্ৰী আৰু গৃহ মন্ত্ৰী গৰাকীক ধন্যবাদ জ্ঞাপন কৰিছোঁ।\nআমিত শ্বাহক প্ৰশংসা কৰি তেওঁ কয়- বড়ো ভাষা, কৃষ্টি-সংস্কৃতি ৰক্ষাৰ বাবে আপুনি যি ধৰণে কাম কৰিলে তাৰ বাবে মই সদায় কৃতজ্ঞ হৈ থাকিম। প্ৰমোদ বড়োয়ে কয়- কেন্দ্ৰীয় চৰকাৰ আৰু অসমৰ মুখ্যমন্ত্ৰী গৰাকীৰ সহযোগত বিটিআৰ চুক্তি পূৰ্ণৰূপত কাৰ্যকৰী কৰি গৈ আছোঁ। কেন্দ্ৰীয় চৰকাৰ সহযোগত মুলসুঁতিলৈ উভতি অহা ৬০০০ হাজৰতকৈ অধিক যুৱকক পুণৰ সংস্থাপন দিয়াৰ ব্যৱস্থা কৰা হৈছে। আমি আশা কৰো আজি আধাৰশিলা কৰা এই প্ৰকল্পটো অতি সোনকালে সম্পূৰ্ণ হৈ উঠিব।\nআনহাতে, বিশাল জনসভাখন সম্বোধন কৰি কেন্দ্ৰীয় গৃহমন্ত্ৰী অমিত শ্বাহে কয়– যেতিয়া মই বড়োভূমিলৈ আহো বহু উৎসাহ আৰু বহু মৰম লগত লৈ দিল্লীলৈ উভতি যাও। যেতিয়া মই ৭ বছৰ আগতে প্ৰথমবাৰৰ বাবে বড়োভূমিলৈ আহিছিলোঁ তেতিয়া অসমত আমাৰ চৰকাৰ নাছিল। সেই সময়ত যুৱকসকলে হাতত অস্ত্ৰ লৈ সংঘৰ্ষত লিপ্ত হৈছিল। সেই সময়ত হিংসাৰ ৰাজনীতি চলিছল। বহু যুৱকৰ মৃত্যু হৈছিল। সেই সময়তে মই কথা দিছিলো যে নিৰ্বাচনৰ পিছত অসমত বিজেপিৰ চৰকাৰ হ’লে তেতিয়া অসমৰ উগ্ৰপন্থীৰ সমস্যা নোহোৱা কৰিম। মই ৭ বছৰ পিছত ইয়ালৈ আহি দেখিলোঁ যে প্ৰধানমন্ত্ৰী নৰেন্দ্ৰ মোদীৰ নেতৃত্বত আৰু অসমৰ মুখ্যমন্ত্ৰী ড° হিমন্ত বিশ্ব শৰ্মাৰ প্ৰচেষ্টাত এতিয়া অসমত শান্তি প্ৰতিষ্ঠা হৈছে। অসমৰ ৯ হাজাৰতকৈ অধিক গোটে অস্ত্ৰ সম্বৰণ কৰি মুলসূঁতিলৈ ঘূৰি আহিছে। এতিয়া এই অঞ্চল বোমা বাৰুদৰ পৰা মুক্ত হৈ ইয়াত শিক্ষা, উদ্যোগ আৰু খেতিবাতিৰ দিশত আগবাঢ়িছে। বড়ো চুক্তিৰ ৰূপায়ণৰ ক্ষেত্ৰত কেন্দ্ৰীয় চৰকাৰে ইতিমধ্যে ৯০ শতাংশ কাম সম্পূৰ্ণ কৰিছে।\nলগতে পঢ়ক: ব্যৰ্থতা, প্ৰতাৰণা আৰু কু-শাসনৰ দস্তাৱেজ এবছৰীয়া হিমন্ত চৰকাৰ- লুৰীণজ্যোতি গগৈ\nতেওঁ পুণৰ ভাষণ প্ৰসংগত কয়-স্বাধীনতাৰ পিছত অসম বিধান সভাৰ অধ্যক্ষ পদত কোনো বড়ো যুৱক অধিষ্ঠিত হব পৰা নাছিল। কিন্তু আজি অসম বিধানসভাৰ অধ্যক্ষ পদত বড়ো ভূমিৰ পৰা যোৱা এজন বড়ো যুৱক অধিস্থিত হব পাৰিছে। মই পুণৰ তামুলপুৰলৈ আহি আশ্বস্ত কৰিব বিচাৰো যে বড়ো ভূমিৰ ৰাইজ সামাজিক, ৰাজনৈতিক, আৰ্থিক আৰু অৰ্থনৈতিক দিশত আৰু অধিক স্বচ্ছল হব। ইয়াৰ ভাষা, কৃষ্টি, সংস্কৃতি আৰু আৰ্থিক বিকাশ কেবল আপোনালোকৰ চিন্তা কৰাণ হৈ নাথাকে। ইয়াৰ চিন্তা কেন্দ্ৰীয় চৰকাৰ আৰু অসম চৰকাৰে কৰি আছে। বড়োভূমিৰ সৰ্বাংগিন বিকাশ প্ৰধান মন্ত্ৰী নৰেন্দ্ৰ মোদী আৰু অসমৰ মুখ্যমন্ত্ৰী ড° হিমন্ত বিশ্ব শৰ্মাৰ প্ৰচেষ্টাত এখোজ এখোজ কৈ আগবাঢ়ি আছে। এতিয়াৰ বড়ো ভূমি আত্মনিৰ্ভৰশীল বড়ো ভূমিৰ দিশে আগবাঢ়ি গৈ আছে।\nতেওঁ কয় -আজি আধাৰশিলা স্থাপন কৰা এই প্ৰকল্পত অস্ত্ৰভাণ্ডৰ থকাৰ উপৰিও চি আৰ পি এফ, আৰ এ এফ, আই টি বি পি, চি আই এছ এফ, এছ এছ বি আদিকে ধৰি বিভিন্ন চৰকাৰী বাহিনীৰ অস্ত্ৰ সমূহ মেৰামতি কৰা হব। ইয়াৰ দ্বাৰা অসমৰ সুৰক্ষা আৰু অধিক সুনিশ্চিত হব। ডঃ হিমন্ত বিশ্ব শৰ্মাক গৃহমন্ত্ৰী গৰাকীয়ে ধন্যবাদ দি কয়- ডঃ হিমন্ত বিশ্ব শৰ্মা আৰু প্ৰমোদ বড়োৱে এই প্ৰকল্পটো নিৰ্মাণৰ বাবে ৫০ একৰ মাটি দিয়াৰ বাবে তেওঁলোক ধন্যবাদৰ পাত্ৰ। অনতি পলমে এই প্ৰকল্পটোৰ কাম সম্পূৰ্ণ কৰা হব আৰু ইয়াৰ জৰিয়তে ভাৰতৰ সুৰক্ষাৰ ক্ষেত্ৰত যথেষ্ট সহায়ক হব। এই প্ৰকল্পৰ নামত ৫০ কৌটি টকা ব্যয় হব। এই প্ৰকল্পটো নিৰ্মাণ হোৱাৰ পিছত কেন্দ্ৰীয় চৰকাৰৰ ২৫ কোটি টকা ৰাহি হব।\nঅসম খাদী আৰু গ্ৰাম উদ্যোগৰ কথা উল্লেখ কৰি তেওঁ কয় যে ইয়াৰ উৎপাদিত সামগ্ৰী ১৬০ খন অৰ্ধসমাৰিক বাহিনীৰ কেন্টিনত উপলব্ধ কৰা হব। খাদী গ্ৰামোদ্যোগ আয়োগে কেৱল গ্ৰামীণ বিকাশৰ ক্ষেত্ৰত কাম কৰি থকা নাই বুলি উল্লেখ কৰি নিবনুৱা সকলৰ সমস্যা সমাধানৰ বাবেও ই কাম কৰি আহিছে বুলি মন্তব্য কৰে। ইয়াৰ দ্বাৰা নিবনুৱা সমস্যা সমাধান কৰাৰ ক্ষেত্ৰতো কাম কৰি আহিছে বুলিও মন্তব্য কৰি তেওঁ কয় নৰেন্দ্ৰ মোদীৰ নেতৃত্বত চৰকাৰ গঠন হোৱাৰ পিছত খাদী গ্ৰামোদ্যোগ আয়োগে ১ লাখ কোটি টকাৰ ব্যৱসায় কৰিবলৈ সক্ষম হৈছে। মৌ পালনৰ দ্বাৰা কৃষক অধিক টনকিয়াল কৰাৰ বাবে ব্যৱস্থা লবলৈ খাদী গ্ৰামদ্যোগ আয়োগৰ সঞ্চালকক আহ্বান জনায় গৃহমন্ত্ৰী গৰাকীয়ে। এনে আত্মসংস্থানমূলক কাৰ্য্যৰ দ্বাৰা ৰক্তপাতত বিপৰ্যস্ত হোৱা বড়ো ভূমিৰ যুৱক আৰু অস্ত্ৰ সম্বৰণ কৰা যুৱক সকলৰ আত্মসংস্থাপনৰ পথ মুকলি হব আৰু তেওঁলোক দেশৰ বিকাশৰ সৈতে জড়িত হব বুলিও মন্তব্য কৰে গৃহমন্ত্ৰীয়ে।\nলগতে পঢ়ক: বিজেপিৰ শাখা সংগঠন হিচাপে কাম কৰিছে নেকি ভাৰতৰ নিৰ্বাচনী আয়োগে?\nভাষণ প্ৰসংগত তেওঁ কয়- বিটিআৰৰ বিকাশৰ বাবে যি ১৫০০ কৌটি টকাৰ পেকেজ দিয়া হৈছিল তাক বৃদ্ধি কৰি সেই পেকেজ বিশেষ পেকেজ হিচাপে ১৯৮০ কৌটি টকালৈ বৃদ্ধি কৰা হ’ল। নৰেন্দ্ৰ মোদীৰ নেতৃত্বত যি চৰকাৰ চলি আছে সেই চৰকাৰে বড়োভূমিৰ বিকাশৰ ক্ষেত্ৰত দায়বদ্ধ থাকিব বুলিও মন্তব্য কৰে গৃহমন্ত্ৰী গৰাকীয়ে।


ইণ্ডিয়ান ৰিভাইচ ভাৰচন (IRV) আচামিচ - 2019 হ্গ্গয়2অধ্যায়\n1 ৰজা দাৰিয়াবচৰ ৰাজত্ব কালৰ দ্বিতীয় বছৰৰ সপ্তম মাহৰ একৈশ দিনৰ দিনা ভাববাদী হগ্গয়ৰ দ্বাৰাই যিহোৱাৰ বাক্য পুনৰ আহিল,2“যিহূদাৰ শাসনকৰ্ত্তা চল্টীয়েলৰ পুত্ৰ জৰুব্বাবিল, যিহোচাদকৰ পুত্ৰ প্ৰধান পুৰোহিত যিহোচূৱা, আৰু জনসাধাৰণৰ মাজৰ অৱশিষ্ট লোকক এই কথা কোৱা,\n3 তোমালোকৰ মাজত কোন আছে?\nযিজনে এই গৃহৰ পূৰ্বৰ গৌৰৱ দেখিছে;\n4 ‘হে জৰুব্বাবিল বলৱান হোৱা!’ যিহোৱাই এই কথা ঘোষণা কৰিছে,\nযিহোচাদকৰ পুত্ৰ হে প্ৰধান পুৰোহিত যিহোচূৱা, তুমিও বলৱান হোৱা;\n5 তোমালোক যেতিয়া মিচৰৰ পৰা ওলাই আহিলা, তেতিয়া প্রতিজ্ঞাবোৰ অন্তৰ্ভুক্ত কৰাৰ দ্বাৰাই, মই তোমালোকৰ সৈতে নিয়ম স্থাপন কৰিলোঁ।\n6 কাৰণ বাহিনীসকলৰ যিহোৱাই এই কথা কৈছে, ‘খন্তেক পাছতে,\nমই আৰু এবাৰ আকাশ-মণ্ডল, পৃথিৱী, সমুদ্ৰ আৰু শুকান ভূমি কঁপাম!\n7 আৰু মই প্রত্যেক দেশবোৰক কঁপাম, আৰু প্রত্যেক দেশে মোলৈ বহুমূল্যৱান বস্তু আনিব;\n8 বাহিনীসকলৰ যিহোৱাই কৈছে, ৰূপ আৰু সোণবোৰ মোৰ।\n9 বাহিনীসকলৰ যিহোৱাই কৈছে, এই গৃহৰ পূৰ্বৰ প্ৰতাপতকৈ ভবিষ্যতৰ প্ৰতাপ অধিক হ’ব,\nআৰু বাহিনীসকলৰ যিহোৱাই এইদৰে ঘোষণা কৰিছে, এই ঠাইত মই শান্তি দান কৰিম।\n10 ৰজা দাৰিয়াবচৰ ৰাজত্বৰ দ্বিতীয় বছৰৰ নৱম মাহৰ চৌবিশ দিনৰ দিনা, ভাববাদী হগ্গয়ৰ দ্বাৰাই যিহোৱাৰ বাক্য আহিল, 11 “বাহিনীসকলৰ যিহোৱাই এই কথা কৈছে, ‘তুমি পুৰোহিতসকলক বিধানৰ বিষয়ে সোধা আৰু কোৱা: 12 কোনোৱে যদি নিজৰ বস্ত্রত পবিত্ৰ মাংস বান্ধি লৈ যায়, আৰু যদি পিঠা, সিজোৱা দাইল, দ্ৰাক্ষাৰস, তেল, বা আন কোনো খোৱা বস্তু তেওঁৰ সেই বান্ধি লৈ যোৱা বস্ত্রত লাগে, তেনেহ’লে সেই খোৱা বস্তুবোৰ পবিত্ৰ হ’ব নে’?”” পুৰোহিত সকলে উত্তৰ দি ক’লে, “নহ’ব।”\n13 তেতিয়া হগ্গয়ে ক’লে, “মৰা শৱ চুই অশুচি হোৱা কোনো মানুহে যদি সেইবোৰৰ মাজৰ পৰা কোনো বস্তু চোৱে, তেনেহ’লে সেয়ে অশুচি হ’ব নে?” পুৰোহিতসকলে উত্তৰ দি ক’লে, “হয়, সেয়ে অশুচি হ’ব।” 14 তেতিয়া হগ্গয়ে উত্তৰ দি ক’লে, “যিহোৱাই কৈছে, মোৰ আগত এই লোকসকল আৰু এই দেশ তেনেকুৱা, আৰু তেওঁলোকৰ হাতৰ সকলো কাৰ্যও তেনেকুৱা। তেওঁলোকে মোলৈ যি উৎসৰ্গ কৰে, সেইবোৰ অশুচি।\n15 সেয়ে এতিয়া যিহোৱাৰ মন্দিৰত শিলৰ ওপৰত শিল স্থাপন নকৰা দিনৰে পৰা আজিলৈকে সেইবোৰ দিন বিবেচনা কৰা। 16 কোনো মানুহে যেতিয়াই শস্যৰ দ’মৰ পৰা বিশ জোখ* প্রায় দুশ কিলোগ্রামৰ শস্য ল’বলৈ আহে, তেতিয়া তাত কেৱল দহ জোখ† প্রায় এশ কিলোগ্রামৰ শস্য মাথোন পায়, আৰু কোনো মানুহে যেতিয়া পঞ্চাশ কলহ দ্ৰাক্ষাৰস ল’বলৈ দ্ৰাক্ষাকুণ্ডলৈ আহে, তেতিয়া তাত কেৱল বিশ কলহহে পায়। 17 যিহোৱাই এই কথা কৈছে, মই তোমালোকক দুৰ্দশাগ্রস্ত কৰিলোঁ, আৰু তোমালোকৰ হাতৰ সকলো উৎপন্ন উদ্ভিদ ৰোগেৰে নষ্ট কৰিলোঁ, তথাপিও তোমালোকে এতিয়ালৈ মোলৈ ঘূৰি অহা নাই।\n18 ‘নৱম মাহৰ চৌবিশ দিনলৈকে যিমান দিন অতীত হৈ গ’ল, আৰু যিহোৱাৰ মন্দিৰৰ ভিত্তিমূল স্থাপন কৰা দিনৰে পৰা আজিলৈকে সকলো দিন বিবেচনা কৰা! 19 ভঁৰালত এতিয়ালৈকে শস্য আছে নে? দ্ৰাক্ষালতা, ডিমৰু গছ, ডালিম, আৰু জিত গছে ফল দিয়া নাছিল; কিন্তু আজিৰ পৰা মই তোমাক আশীৰ্ব্বাদ কৰিম’।”\n20 তাৰ পাছত ৰজা দাৰিয়াবচৰ ৰাজত্ব কালৰ দ্বিতীয় বছৰৰ সপ্তম মাহৰ চৌবিশ দিনৰ দিনা যিহোৱাৰ বাক্য দ্বিতীয়বাৰ হগ্গয়লৈ আহিল, আৰু তেওঁ ক’লে, 21 “যিহূদাৰ শাসনকৰ্ত্তা জৰুব্বাবিলক কোৱা,\nমই আকাশ-মণ্ডল আৰু পৃথিৱী কঁপাম;\n22 মই ৰাজ্যবোৰৰ সিংহাসন লুটিয়াই পেলাম, আৰু দেশৰ ৰাজ্যবোৰৰ শক্তি নাশ কৰিম,\n23 বাহিনীসকলৰ যিহোৱাই এই ঘোষণা কৰিছে, সেই দিনা মোৰ দাস চল্টীয়েলৰ পুত্ৰ জৰুব্বাবিলক মই গ্ৰহণ কৰিম;\n*2 অধ্যায়:16 প্রায় দুশ কিলোগ্রাম\n†2 অধ্যায়:16 প্রায় এশ কিলোগ্রাম


হালধীয়া খামৰ চিঠি – প্ৰথম খবৰ\nHome/ সাহিত্য/ গল্প/হালধীয়া খামৰ চিঠি\nমুনমী বৰদলৈ *\nঅৱশেষত মই সেই পথটোকে বাচি ল’লোঁ। মোৰ বহুদিনীয়া পুৰণি অংকটোৰ উত্তৰ ওলাই পৰিছিল।\nসময়ে পাতি দিয়া সেই অংকটো লৈ মোৰ বৰ আউল লাগিছিল। অংকটো কেতিয়াবা বিয়োগ যেন লাগিছিল, তাৰ উত্তৰ শূন্য শূন্য ওলাইছিল। কেতিয়াবা যোগ, কেতিয়াবা হৰণ, কেতিয়াবা পূৰণ। তাৰ লগত চন্দ্ৰ আৰু কুটিল বন্ধনীৰ ভূমিকাও সবল আাছিল।\nসেই আউলত মই জোট-পোত খাই পৰিছিলোঁ।\nতুমি ভয়াতুৰ আছিলানে উদাসীন? প্ৰতিটো খোজ দিয়াৰ আগতে আকাশ-পাতাল-পৃথিৱী-বায়ু একাদিক্ৰমে অধ্যয়ন কৰিছিলা। আবিৰ তোমাৰ প্ৰেমৰ নাম। হয়তো তাৰ আন এটি নাম বিশ্বাস। বিশ্বাসত অটল আছিলা তৃমি। হেৰুৱাই দিছিলা নিজক।\nসেই ভুলে মোৰ ৰাস্তাটো চিকুণাই দিছিল।\n‘সময়ৰ সদব্যৱহাৰ কৰিবা। নহ’লে দেখিবা কোনোবা তোমাৰ কাষেদিয়েই পাৰ হৈ গুচি গৈছে।’ — নিজৰ দুচকুত মোৰ দুচকু বন্দী কৰি আবিৰে এদিন কৈছিল। ক্ষুব্ধ হোৱা নাই, হতাশ হোৱা নাই, ভাবিছোঁ আৰু কিমানক কৈ ফুৰিছে আবিৰে এইবোৰ! ক’ৰ পৰা আৰম্ভ হৈছিল আবিৰ আৰু মোৰ যাত্ৰা—\nসন্ধিয়াৰ পশ্চিম আকাশৰ সকলোতকৈ উজ্জ্বল তৰাটো মোৰ বৰ প্ৰিয় আছিল। আশৈশৱ তাৰ উজ্জ্বলতা বুকুত পুহি ৰাখিছিলোঁ। এটি উজ্জ্বল তৰা হোৱাৰ সপোনে মোৰ বুকুত ঘৰ সাজি বহিছিল। বুকুত কঢ়িয়াই ফুৰা সপোনটোৰ গুণতেই আবিৰক লগ পাইছিলোঁ। আবিৰ ফটোগ্ৰাফাৰ আছিল, আগশাৰীৰ আছিল। জনপ্ৰিয় বহুকেইখন আলোচনীৰ বেটুপাতত মোৰ ফটো প্রকাশ পাইছিল। তাৰ পাছত আৰু মোৰ, ভাবিবলৈ, বুজিবলৈ ৰ’বলৈ সময় নাছিল। ইচ্ছাও নাছিল। মই দৌৰিলোঁ, দৌৰিলোঁ, দৌৰিলোঁ।\nমোৰ বাবে নোহোৱা ৰাস্তাটোতো।\nএতিয়া মই এটি উজ্জ্বল তৰা। এখন হাতৰ সহায়ত।\nপ্ৰিয় বান্ধৱী, তোমাৰ দুচকুত ওলমি ৰোৱা আশ্চৰ্য, হতাশা, ঘৃণাৰ ছিটিকনিয়ে আমাক চুব পৰা নাছিল। আমাৰ গতি স্তব্ধ কৰিব পৰা নাছিল। তোমাৰ কণ্ঠ ৰুদ্ধ হৈ গৈছিল— গান গাবলৈ চেষ্টা কৰিছিলা, হৃদয়ত শব্দৰ সমাধি ঘটিছিল গল্প-কবিতা লিখিবলৈ চেষ্টা কৰিছিলা। অভ্যাস নাছিল অভিনয় কৰিবলৈ চেষ্টা কৰিছিলা। আবিৰ আৰু মই হাঁহিছিলো। তোমাৰ এই আস্ফালন দেখি। কি আছিল আবিৰ? আজি ভাবিছোঁ। গন্ধৰ্ব নে দেৱতা? নে অন্য কিবা! — তুমি যদি ছবি আঁকি ভাল পোৱা আবিৰ হৈ পৰিব ছালভাদৰ দালি, তুমি যদি কবিতা ভাল পোৱা আবিৰ হৈ পৰিব শ্যেলী অথবা কীট্‌ছ। যদি তুমি অভিনয় জানা আবিৰে তোমাক লৈ ছবি নিৰ্মাণ কৰিব— স্ক্ৰিপ্ট লিখিব, গান লিখিব, সুৰ দিব, গাব, তোমাক নাচিবলৈ শিকাব, গাবলৈ গৈছিলোঁ, আবিৰৰ দুচকুত। নিজৰ দুচকুত মোৰ দুচকু বন্দী কৰি আবিৰে কৈছিল— কেৱল তুমি আৰু মই। যেন নদীৰ তলৰ বালিৰ পৰা আকাশৰ তৰাটোলৈকে হাতৰ মুঠিত। আগবঢ়াই দিয়া আবিৰৰ হাতখনত নিজৰ হাতখন হেৰাই যাবলৈ দিছিলোঁ৷ বৰ চঞ্চল প্ৰকৃতিৰ আছিল আবিৰৰ দুচকু। তাত আকুলতা, উদাসীনতা, কাতৰতা, বিৰহ, যন্ত্ৰণা এইবোৰৰ পৰিমাণ প্রয়োজন অনুসৰি সঠিক অনুপাতে মিহলাই দিয়াত আবিৰ সিদ্ধহস্ত আছিল। এখন সূক্ষ্ম কাৰুকাৰ্যখচিত নিখুঁত জাল আবিৰে নিজে প্রস্তুত কৰি লৈছিল। ডায়েৰীখনৰ পিছৰ পাতটো লুটিয়াইছিলোঁ—\n‘…এদিন হঠাৎ নজনোৱাকৈ আবিৰৰ ষ্টুডিঅ’ত সোমাইছিলোঁ। আগে-পিছে যোৱাৰ দৰে ভিতৰলৈ গৈছিলোঁ। বাহিৰৰ জগতখনৰ প্রতি দুয়ো উদাসীন আছিল চাগৈ। চকুৰ আগত থকা নৰ-নাৰীহালক দেখি মই থৰ লাগিছিলোঁ। দুয়োকে প্রাচীন মন্দিৰত খোদিত কামবিহ্বল মূৰ্তি যেন লাগিছিল।’\nমাত্ৰ তাত প্ৰেম নাছিল।\nদুয়োকে ভীষণ ভোকাতুৰ বন্য প্রাণীৰ দৰে লাগিছিল। বাকী ৰোৱা জ্ঞানকণে মোক ঘূৰি যাবলৈ নিৰ্দেশ দিছিল। টোপনিত খোজ কঢ়া মানুহৰ দৰে মই ঘূৰিছিলোঁ। মোৰ সন্মুখত আবিৰৰ চকীদাৰটো আছিল। তাৰ মুখখন আৰু চকু দুটা মৰা মাছৰ দৰে লাগিছিল।\n…তুমিয়েই নে আবিৰ? হাতখন খামুচি আকুলতাৰে যে সুধিছিলা— ‘ক’ত আছিলা তুমি ইমান দিন? এনেকৈয়ে মোৰ বাবে ৰৈ আছিলা নে? এনেকৈয়েই থাকা সদায় মোৰ কাষত। মই উৰিব খোজোঁ আকাশলৈ। তোমাৰ সান্নিধ্য লাগে। কোনো দৰ-দাম অথবা অন্য অৰ্থৰ বিনিময়ত মই মোক তোমাত অৰ্পণ কৰা নাছিলোঁ। মোৰ নিৰ্দিষ্ট লক্ষ্য নাই, উদ্দেশ্য নাই, পৰিকল্পিত প্রকল্প নাই। মোৰ অস্তিত্বৰ ভেটিত গঢ়ি উঠিব তোমাৰ আকাশলঙঘী উচ্চাকাংক্ষাৰ সৌধ।\nসপোনত মছগুল হৈছিলোঁ।\nতোমাৰ সুখৰ প্রতি মইতো কোনোদিনেই বিমুখ নাছিলোঁ আবিৰ। আৰু আজি চকুৰ আগত দেখি অহা ঘটনাবোৰৰ পাছত? যন্ত্ৰণা। বুকুত বহুত যন্ত্ৰণা। ইমান যন্ত্ৰণাত মই বুকু ফাটি মৰি যোৱা নাই কিয়? নে কিবা ভ্ৰম হৈছে মোৰ? এই যে যন্ত্ৰণাবোৰ, বুকুত নিচুকাই ৰখাও কিবা যেন এক মিঠা যন্ত্ৰণা ৷…’\nউঃ বলিয়াৰ প্ৰলাপ এইবোৰ। আৰু নোৱাৰি। দলিয়াই দিছিলোঁ ডায়েৰীখন। তোমাৰ অসহায়বোধ, সৰ্বস্বান্ত, হতাশ, মৃত মন-মগজুৰ কথা কৈ কৈ উচুপি উচুপি কান্দি ৰৈছিল ডায়েৰীখনে। যেন মোক কৈছিল— শুনাচোন মোক এবাৰ। বন্ধ নকৰিবা। এই যন্তুণাবোৰৰ কথা ক’বলৈ দিয়া। _\nআচলতে মোৰ বৰ ভয় লাগিছিল। অসহায় লাগিছিল, ভৰি দুখন কঁপিছিল। নিজৰ হাতৰ স্পৰ্শত নিজে উচপ খাই উঠিছিলো। এই শৰীৰটো আবিৰৰ স্পৰ্শই ইশ্বৰ্যশীল কৰি, মোৰ নাৰীত্বক উপচাই তোলা যেন ভাবি মই যে সকলোতকৈ বেলেগ বুলি ভাবিবলৈ লৈছিলোঁ। সকলোৰে আকাংখিত এখন পৃথিৱীৰ সাম্ৰাজ্ঞী বুলি ভাবিবলৈ লৈছিলো। সেই শৰীৰত এতিয়া ইমান শীতলতা ক’ৰ পৰা নামি আহিল? হাতত থকা তোমাৰ ডায়েৰীখনৰ প্রতি খং উঠিল। এই ডায়েৰীখন! আবিৰৰ ৰুমৰ আলমিৰাত পোৱা এই ডায়েৰীখনলৈ সঁচাকৈয়ে মোৰ বৰ ভয়ো লাগিছে। তথাপিও অনিচ্ছাকৃতভাৱে জোৰ কৰি শক্তি গোটাই হাতখন পুনৰ আগুৱাই বন্ধ ডায়েৰীৰ পাতবোৰ লুটিয়াই গ’লোঁ, য’ৰ পৰা এৰিছিলো৷\n“…মা-কামাখ্যাৰ শপত। তোমাৰ বাহিৰে মোৰ জীৱনত কোনো নাই। মোৰ জীৱনত প্ৰেমৰ এটাই নাম ‘তুমি’। বাকীবোৰ সকলো মিছা।’ মোৰ মগজু কেতিয়াবা সক্ৰিয় হৈ উঠিলেই শপত বৰষিছিল আবিৰৰ মুখেৰে। আৰু মই আবিৰৰ সেই শপতৰ বৰষুণত ভিজি জুৰুলি-জুপুৰি হৈছিলো, অনুশোচনাত দগ্ধ হৈছিলো। বুকুত তীব্ৰ যন্ত্ৰণা হৈছিল আবিৰক সন্দেহ কৰি। বুৰ্বক আছিলো মই। মোৰ প্ৰেমৰ অবিহনে আবিৰ আধৰুৱা হৈ ৰ’ব। ভাবিছিলো। তৃপ্ত হৈছিলো। ভৰি পৰিছিল মন। হৃদয়ৰ সমস্ত ভালপোৱা দিছিলো আবিৰক। আবিৰ অবিহনে যেন মোৰ সমস্ত পৃথিৱী শূন্য, ৰঙহীন, ধূসৰ…।”\nসেই ধূসৰতা আঁতৰিছিল। যাৰ দুচকুত মই পৃথিবীৰ সমস্ত ৰং চাবলৈ বাট চাই আছিলো, সেই দুচকুৱে অহৰহ পৃথিৱীৰ আদিম বন্য সৌন্দৰ্যৰ পিছত বলিয়া ঘোঁৰা হৈ দৌৰিছিল।\nআবিৰৰ সেই দুচকুৰ আকুলতা, সেই হুমুনিয়াহ, সেই শপত, সেই প্ৰতিশ্ৰুতি, সেই আশ্বাস… ভণ্ডামি আছিল। সেই সকলোবোৰ তৈয়াৰ কৰি লোৱা এখন সূক্ষ্ম জাল আছিল। মগজুশূন্য পোক-পতংগ কিছুমান তাত জাহ গৈছিল আৰু কিছুমান যাবলৈ সেই ৰাস্তাৰে আহি আছিল। এখন সূক্ষ্ম জাল। আবিৰ যে ছালভাদৰ দালি, শ্যেলী অথবা… । কিছুমানে নেদেখাকৈ, নুবুজাকৈ, কিছুমানে অৱসাৱধানে, অলক্ষিতে। তাৰে আৰু বেছি ভাগে জাল আছে বুলি জানিও ইচ্ছাকৃতভাৱে কিন্তু অতি সাৱধানে, জালৰপৰা এৰাব পৰা ৰাস্তাটো তৈয়াৰ কৰি আৰু নিজে চকু মুদি আবিৰেও ভাবিছিল— ‘এতিয়া আৰু মোক কোনেও দেখা নাই, মই চকু দুটা মুদি দিছোঁ যে।’\nআবিৰৰ লগত সংগীবোৰে নাম, যশস্যা, উচ্চাকাংক্ষাৰ পিছত বলিয়া ঘোঁৰা হৈ দৌৰিছিল একে নিশাই একাধিক সংগীৰ লগত আবিৰে পৃথিৱীৰ আদিম বন্য সৌন্দৰ্যৰ সন্ধানত হাবাথুৰি খাই ফুৰিছিল। সংগীবোৰেও। আৰু মই আবিৰৰ বাকদত্তা হোৱাৰ সুনামত আবিৰৰ কৰ্মব্যস্ততাৰ লগত ছেক্ৰিফাইচ শব্দটোৰে বান্ধ খাই ৰৈছিলোঁ। সীমাহীন হুমুনিয়াহৰ লগত।\nসেই আবিৰ, যি মোৰ পৃথিৱী আছিল।\nসুস্থ মানসিকতাৰ মানুহ বুলি ক’ব পাৰি জানো আবিৰক। যি সম্পৰ্কক সন্মান কৰিব নাজানে, সি কোনো সম্পৰ্কতে জিৰণি ল’ব নোৱাৰে, সম্পৰ্কৰ ডোলেৰে বান্ধিব নোৱাৰে, কাকো নিৰাপত্তা দিব নোৱাৰে। বহুতৰে ওচৰলৈ যাৰ গতি, সি কাৰো কাষতে স্থবিৰ হ’ব নোৱাৰে। আবিৰ কোনো নাৰীৰ কাষতে সুখী হ’ব নোৱাৰে। কোনো নাৰীকে সুখী কৰিব নোৱাৰে। কোনো নাৰী আবিৰৰ বাবে বিশেষ হ’ব নোৱাৰে। আবিৰে সকলোৰে কাষত নিখুঁত অভিনয় কৰিব পাৰে।\n…বহু সময়তে আবিৰৰ অনেক প্ৰেম নামৰ ব্যভিচাৰৰ আদিম অসভ্য বন্য যৌনতাৰ কাহিনীয়ে মোৰ মন-মগজু হত্যা কৰি মোক পক্ষাঘাত ৰোগীলৈ পৰিৱৰ্তন কৰিছিল। নিঃস্বাৰ্থ শব্দটো আবিৰৰ বৰ প্রিয় আছিল। যি নিজৰ উদৰ পূৰণৰ স্বাৰ্থত থাকে সি সদায়ে স্বাৰ্থৰ বোকাৰে লুতুৰি-পুতুৰি। আচলতে শব্দটো নিজৰ ভণ্ডামি লুকুৱাই ৰখাৰ এখন মজবুত বেৰ আছিল।\nআবিৰৰ প্রতি ইমান তীব্র ঘৃণা ক’ৰ পৰা আৰম্ভ হ’ল মোৰ। যিদিনা মোক ইম্প’ৰ্টেণ্ট কাম আছে বুলি কৈ বান্ধৱী নামৰ কোনোবা সংগীৰ লগত শ্বিলঙৰ ৰাস্তাত লং ড্ৰাইভত যোৱাৰ কথা, কামৰ অজুহাতত ষ্টুডিঅ’ত থকা বুলি মিছা কথা কৈ বাহিৰত কটোৱা নিশাবোৰত নিত্য-নতুন শয্যা সংগীৰ কথা, ড্ৰাইভাৰে মোৰ আগত দুখেৰে কৈ পেলোৱাৰ দিনা? নে ভালকৈ নাপালোঁ আৰু এটা দিয়া। শেঁতা পৰি কঁপি কঁপি পৰি যাব ধৰা আবিৰে মোক জোৰেৰে সাৱটি ধৰিছিল। জ্ঞানশূন্য হৈ পৰিছিলো। কলাসুলভ আবিৰ মৰমিয়াল হৈ পৰিছিল। মই পৰাজয় স্বীকাৰ কৰি অনুতপ্ত হৈ পৰিছিলো।\n…জোঁকাৰি পেলাইছিলোঁ মনৰ পৰা দুশ্চিস্তাবোৰ। জোৰকৈ পাহৰি থাকিব খুজিছিলো। আঁতৰি আছিলো, য’ৰ পৰা কথাবোৰ আহি কাণত পৰাৰ সম্ভাৱনা থাকে। তথাপি কথাবোৰে যেন মোৰ পিছ এৰিবলৈ ৰাজি নাছিল, অশান্ত হৈ পৰা মোৰ লক্ষণবোৰ আবিৰে বুজি লৈছিল আৰু তেনেকুৱা সময়বোৰত আবিৰ মোৰ দুৰ্দান্ত প্ৰেমিক হৈ পৰিছিল। তথাপি কথাবোৰে মোৰ পিছ এৰা নাছিল। ৰৈ ৰৈ মোৰ মনত বাজি ৰৈছিল। বহুদিনলৈ লুকাই থাকিব পৰাটো আবিৰৰ ভাগ্যত লিখা নাছিল। আজি ষ্টুডিঅ’ত দেখি অহা ঘটনাটো তাৰে প্রমাণ।\nভালপোৱা পুৰুষজনৰ পৰা প্রেম, বিশ্বাস, দায়িত্ব, কৰ্তব্যবোধ, আস্থাৰ মজবুত ভেটি এটি পাবলৈ আৰু নিজেও তেনেদৰে উজাৰি দিবলৈ কোনজনী ছোৱালীয়ে সপোন নেদেখে। বাগদত্তা হিচাপে আবিৰৰপৰা মই সেইখিনি বিচৰাটো মোৰ অপৰাধ নেকি? পুৰুষৰ কৰ্মজীৱনত নাৰীগৰাকীৰ সহযোগিতাই স্থবিৰতা আনে নে আগুৱাই যোৱাত সহায় কৰে? সেইখিনি বুজা শক্তিৰ অভাৱ আছিল আবিৰৰ। জীৱ-জন্তুৰ মাজতো পৰিয়াল, সন্তানবোধ থাকে। আবিৰৰ নাই। এখন ভৰা ঘৰ, এটা সুস্থ সম্পৰ্ক, এটা হেপ্পী আৰু হেল্‌ডি লাইফ আবিৰৰ চিন্তাৰ পৰিধিৰ বাহিৰত। ভালপোৱা ভৰিৰে মোহাৰি, উপলুঙা কৰি আবিৰে সদায় অসুস্থ চিন্তাবোৰৰ লগত দৌৰিব। এনে দৌৰাত্মৰ আনক পতিয়ন নিয়াব পৰা অনেক কৌশল, অখণ্ডনীয় যুক্তি আবিৰে তৈয়াৰ কৰি লৈছে আৰু এই দৌৰাত্মত আবিৰ মানুহৰ পৰা চয়তানৰ শাৰীলৈ নামি পৰিছে। আবিৰক লৈ মোৰ দৰে কোনোবাই সপোন দেখিব, সপোনৰ পিছত দৌৰিব, আৰু এদিন আহত হৈ পৰি ৰ’ব। জীয়াই থকাৰ হেঁপাহ হেৰুৱাব। উশাহ-নিশাহবোৰ জীৱনৰ বোজা হ’ব। আৰু এনে নহ’ব যেতিয়া যদিহে প্ৰেমবিহীন যৌন সম্পৰ্ক এটা বেপাৰ হ’ব আৰু বিশেষ উদ্দেশ্য থাকিব। সংগীবোৰো হ’ব আবিৰৰ দৰেই বেপাৰী। এই যে আবিৰক জয় কৰিছোঁ বুলি ভাবি নিজৰ নাৰীত্বক লৈ গৰ্বত উফন্দি পৰিছে, যোগ্য অথবা নিজে বেছি ধুনীয়া বাবে আবিৰ দুৰ্বল হৈছে বুলি ভাবিছে, অতি সোনকালেই তাইৰ মোহভংগ হ’ব। নিজৰ চৌৰ্য প্ৰবৃত্তি, অপৰাধবোধ, সন্দেহত মনে মনে কঁপিব। সেয়া জীৱনৰ আটাইতকৈ দুৰ্ভাগ্য, সেই সত্যৰপৰা ক’তো পলাব নোৱাৰিব। সাফল্যৰ মিছা চমকনিৰ পাছত দৌৰাত্মই জীৱনৰ আটাইতকৈ\nডাঙৰ জীৱনৰ পৰাজয় এদিন বুজি উঠিব। প্ৰেম, যৌন সম্পৰ্ক, সপোনৰ ঘৰ একোৰে দোহাই দি আবিৰক বান্ধিব নোৱাৰিব। এটা চয়তান হৈ আবিৰ হাতৰ মুঠিৰ পৰা সৰকি যাব। কেৱল যৌনতাতেই সকলো কথা আৰম্ভণি, যৌনতাতেই সকলো কথা শেষ আবিৰৰ। ইয়াৰ মাজত কোন আহিছে, কোন গৈছে, কাৰ হৃদয় ভাগিছে, কাৰ সপোন ধ্বংস হৈছে, কাৰ জীৱন থানবান হৈছে তাৰ হিচাপ ৰখাৰ দৰকাৰ আবিৰৰ নাই। সৎ সাহসো নাই, সাধ্যৰ ভিতৰতো নপৰে।\nইমানৰ পাছত যদি মই আবিৰৰ দোষবোৰ সহ্য কৰি লুকুৱাই ৰাখোঁ মোৰ আত্মাটোক কষ্ট দিয়া হ’ব জীৱনটোক অপমান কৰা হ’ব। আবিৰ নামৰ ভাইৰাছটোক সমাজত বিয়পি যোৱাত উদ্‌গনি জনোৱা হ’ব। বসুন্ধৰা হৈ থাকিব আৰু নোৱাৰোঁ। সতী-সাবিত্ৰীৰ ভাও আৰু দিব নোৱাৰোঁ। মীৰাবাঈ হৈ বিষ পান কৰিবও নোৱাৰোঁ। আবিৰটো কৃষ্ণ নহয়। বহু নাৰী গমনে জানো পুৰুষক কৃষ্ণৰ শাৰীলৈ উন্নীত কৰে? তেনেহ’লৈ প্রতিজনী বেশ্যাই ৰাধা অথবা মীৰাবাঈ হ’লহেঁতেন। আবিৰ ৰামো নহয়। মোৰ এজন প্ৰিয় লেখকৰ উপন্যাসত পঢ়িছিলোঁ— ‘সীতা হ’বলৈ হ’লে ৰামো হ’ব লাগে তেহে…।” আবিৰৰ সেই মা-কামাখ্যাৰ নামত মিছা শপত, সেই প্ৰেমহীন ক্ষণিক শাৰীৰিক আতিশয্য, মিছা সপোন, সঁচা আবিৰৰ স্থলিত চৰিত্ৰ, নিত্য নতুন যৌন সংগীৰ লগত বন্য জন্তুৰ দৰে শৰীৰৰ ভোক নিবাৰণ— এই সকলোবোৰ কথা এৰি, যি আবিৰ অবিহনে মোৰ সমস্ত পৃথিৱী শূন্য আছিল, যি আবিৰ মোৰ পৃথিৱী আছিল, সেই আবিৰক এৰি মই ওলাই যাম আচল পৃথিবীখনলৈ ৷ সুখী হওক আবিৰ নিজৰ অসুস্থ চিন্তাবোৰৰ সৈতে।\nআৰু পঢ়াৰ মোৰ শক্তি নাই, হয়তো প্রয়োজনো নাই। বন্ধ কৰি দিছিলো তোমাৰ ডায়েৰীখন৷\nআবিৰে বুকুত সাৱটি থকা ফটোখনত আজি ভালকৈ চাইছো তোমাক। আবিৰৰ বুকুৰ মাজত সোমাই নিজকে হেৰুৱাই দিব বিচৰা নিষ্পাপ তোমাৰ মুখখন আবিৰৰ প্ৰেমৰ মাজত ভগৱানক বিচাৰি পোৱাৰ প্রশান্তিত উজলি আছিল। কেনেকৈ আবিৰে কোৱা মানসিক ৰোগীলৈ পৰিৱৰ্তন হ’লা তুমি?\nআবিৰ নিজে আছিল।\nআবিৰৰ প্রতি জানো মোৰ প্ৰেম আছিল?\nমোক সপোনৰ তৰাটো সজোৱাত উঠি-পৰি লগা আবিৰৰ আছিল মোৰ গডফাডাৰ। ফৰ্মেলিটি পৰিহাৰ কৰি সাধাৰণ সম্পৰ্ক এটিৰ দোহাইদি মোৰ মন-মগজু কাবু কৰি পেলাইছিল আবিৰে। সম্পৰ্ক আৰু সম্বোধনে স্বৰূপ হেৰুৱাই অৱনমিত হ’লেই হৈ পৰে অৰ্থহীন। সেইবাবেই আবিৰৰ প্রতি হয়তো মোৰ দুৰ্বলতা আহিছিল। ক্ষণিকৰ সেই দুৰ্বলতাক প্ৰেম নামেৰে সজাবলৈ আবিৰে জাল সাৱধানে পেলাইছিল। ক্ষণিক আকৰ্ষণৰ পৰা আৰম্ভ হোৱা আবিৰৰ কথাবোৰটো কেতিয়াও কোনো সততা নাছিল। আশ্বাস নাছিল। হেঁপাহেৰে মই বাট চাই ৰৈছিলোঁ আবিৰে আলফুলে মোক সাৱটি কলিজাৰ ঢপ্‌ঢপনি এবাৰ কাণ দি শুনিব। কিমান মূৰ্খ আছিলোঁ মই। সমান্তৰালকৈ হয়তো আবিৰে তোমাৰ কাষটো ভাল প্ৰেমিকৰ অভিনয় কৰি আছিল আৰু মোৰ দৰে অনেকৰ লগত ভগৱানৰ দান, দুৰ্বাৰ প্রেম— এই ধৰণৰ শব্দৰ দোহাই দি চয়তানী। পৃথিৱীখনক আভুৱা ভাৰিব পাৰিব আবিৰে, নিজে নিজৰ কেতিয়াবা মুখা-মুখি হ’ব পাৰিবনে? হ’লে নিজক কি উত্তৰ দিব? আনক পতিয়ন নিয়াব বিচৰা দৰে নিজকো ফুচুলাব? সাংঘাটিক ধৰণৰ পৌৰষত্বৰ টান বুলিবলৈও আবিৰৰ একো নাছিল। ভালপোৱা পুৰুষজনৰ পৰা নাৰীয়ে কি বিচাৰে? বিশ্বাস, সন্মান, নিৰাপত্তা। আবিৰ সেই শব্দবোৰৰ ওচৰ চাপিব পৰা নাছিল। চেহেৰাৰে কঠিন পুৰুষ সজা সহজ। সেয়া বিকৃত হৈ পৰে যদি তাত সততা আৰু সৎসাহসৰ অভাৱ হয়। ৰূপক, চিত্ৰকল্প, প্ৰত্যয়ৰে বৰকৈ সজাই-পৰাই কোৱা আবিৰৰ কথাবোৰ নিকৃষ্ট আৰু ছলাহী আছিল। আৰু মোৰ জীৱনৰ সাফল্যখিনি?\nশৰীৰ য’ত উদ্দেশ্য আৰু বিনিময় হয়, তেনে চুক্তিৰ ভেটিত প্ৰতিষ্ঠিত সাফল্য জীৱনৰ চৰম পৰাজয়। য’ত মই মোক দিবলৈ কোনো উত্তৰ নাই। সিদ্ধান্তলৈ আহিলোঁ।\nআজি অনুভৱ কৰিছোঁ, চাৰিওফালৰ মানুহবোৰৰ চকুবোৰ মোক দেখিলেই কিয় ইমান অৰ্থবহ হৈ উঠে? কিয় সকলোৱে চকুৱে চকুৱে চাই কিবা বুজি উঠে? কিয় মোক ইংগিত কৰি অৰ্থবহ হাঁহি মাৰি আঁতৰি যায়! আৰু তেনে সময়ত সাফল্যৰ শিখৰত বহি তোমাৰ প্ৰেমেৰে বিধৌত, ভগৱৎ প্ৰেমৰ ভ্ৰান্তিৰে সিক্ত হৈ মই গদ্ গদ্ হৈ পৰিছিলোঁ। কোনো অৰ্থবহ চকুৱে মোক আমনি কৰিব পৰা নাছিল। বৰঞ্চ মোৰ ওঁঠেৰে বিয়পি পৰা হাঁহিত তেনে চকুৰ অজ্ঞতাৰ প্রতি পুতৌ নিগৰিছিল। কিন্তু আজি? আজি এতিয়া সত্যৰ মুখা-মুখি হৈ কি কৰিম এতিয়া মই? সেই ছোৱালীবোৰক এজনী এজনীকৈ বিচাৰি উলিয়াই ক’ম আবিৰে কেৱল মোক ভাল পায়? তাৰ পাছতো আবিৰে মোক ফুচুলাই ল’ব। কেৱল আবিৰৰ প্রতি থকা মোৰ দুৰ্বলতাৰ বাবেই!\nপ্রিয় বান্ধৱী, তোমাৰ ডায়েৰীখনত আজি মই মোক বিচাৰি পালোঁ। সেই অৰ্থবহ ফালৰি কাটি যোৱা চকুবোৰে যেন আজি চাৰিওফালৰপৰা মোক আগুৰি আহিছে। বিদ্ৰূপ ভৰা হীহিবোৰ অট্টহাস্য হৈ আহিছে। মই প্ৰতিষ্ঠিত হৈ থকা ভেটিটো চপৰা চপৰে খহি আহিছে। এটি অভিশপ্ত পপীয়া তৰা হৈ মই যেন খহি পৰিছোঁ আকাশৰ পৰা। উসঃ কি অপমান, কি যন্ত্ৰণা! বুজিছো! আজি বুজিছোঁ মই— আবিৰ নামৰ এক চয়তানৰ লগত সাঙোৰ খাই পৰা নামটো মই জীৱনত অৰ্জন কৰা আটাইতকৈ ডাঙৰ পৰাজয়। যাক মই পঞ্চভূতত বিলীন হোৱাৰ পাছতো হয়তো ধুই নিকা কৰিব নোৱাৰিম। মিছা অহংকাৰৰ ডাঠ কুঁৱলী ফালি আজি সত্য ওলাই আহিছে। শব্দটোৱে ডায়েৰিখন হাতৰ পৰা সৰি পৰাৰ খবৰ দিলে।\nপ্ৰিয় বান্ধৱী, মই তোমাতকৈ ব্যতিক্ৰম নহয়। কোনো সুস্থ মগজুৰ ছোৱালী আবিৰৰ ব্যতিক্ৰমী নায়িকাজনী হ’ব নোৱাৰে। যদি কোনোবা হয়, তেওঁলৈ শুভেচ্ছা থাকিব। সেই জগতখনত সুখী হওঁক তেওঁলোক ৷ শুভেচ্ছা থাকিল।\nঅসমত ‘ফণী’ৰ প্ৰভাৱ ক’ত কিদৰে পৰিব? কি কয় বতৰ বিজ্ঞানে?\nমাৰ্ঘেৰিটাত কেইবাটাও নতুন প্ৰকল্পৰে কয়লাৰ ব্যাপক মুক্ত খননৰ প্ৰস্তুতি: কি হ’ব জাতীয় সংগঠনৰ স্থিতি?\n“ভোট দিয়াটো আমাৰ অধিকাৰ, ৰাজনীতিয়ে মুৰ খাব নাপায়” জুবিন


একালৰ বৃন্দাবন একালত পৰে চন! লেডী সিংঘম এছ আই জোনমণি ৰাভাক গ্ৰেপ্তাৰ | Asom Live 24\nএকাউণ্টত লক্ষ লক্ষ টকাৰ লেনদেন\nমাজুলী আৰক্ষীয়ে অসমৰ বিতৰ্কিত আৰক্ষী উপ পৰিদৰ্শক জোনমণি ৰাভাক গ্ৰেপ্তাৰ কৰিছে৷ তিনিদিন ধৰি চলোৱা মাৰথান জেৰাৰ অন্তত শনিবাৰে মাজুলীৰ গড়মূৰ আৰক্ষীয়ে এছ আই জোনমণি ৰাভাক গ্ৰেপ্তাৰ কৰে৷\nইতিমধ্যে মাজুলী আৰক্ষী অধীক্ষক গৌতম বৰাই এছ আই জোনমণি ৰাভাক গ্ৰেপ্তাৰ কৰাৰ কথা সংবাদ মাধ্যমৰ আগত প্ৰকাশ কৰিছে৷\nজানিব পৰা মতে মাজুলীৰ গড়মুৰ থানাৰ আৰক্ষীয়ে যোৱা তিনিদিন ধৰি জোনমণি ৰাভাক জেৰা চলাই বহু আপত্তিজনক তথ্য লাভ কৰিবলৈ সক্ষম হৈছে।\nলগতে পঢ়ক উগাণ্ডাৰ মহিলাৰ শৰীৰত ৩ কোটি মূল্যৰ ড্ৰাগছ, মুম্বাইত গ্ৰেপ্তাৰ এনচিবিৰ\nআৰক্ষীয়ে প্ৰকাশ কৰা মতে বিতৰ্কিত আৰক্ষী বিষয়াগৰাকীৰ দুটা বেংক একাউণ্টত ২০ লাখৰো অধিক টকা জমা হোৱাৰ তথ্য লাভ কৰিছে৷ আৰক্ষীয়ে লাভ কৰা বিভিন্ন আপত্তিজনক তথ্যৰ ভিত্তিতে আৰক্ষীয়ে আজি জোনমণি ৰাভাক গ্ৰেপ্তাৰ কৰে।\nউল্লেখ্য যে বিহপুৰীয়াৰ বিজেপি বিধায়ক অমিয় কুমাৰ ভূঞাৰ ফোন কলৰ অডিঅ’ ৰেকৰ্ডিং ভাইৰেল কৰি অসমত বিশেষভাৱে চৰ্চা লাভ কৰিছিল জোনমণি ৰাভাই৷ আনকি জোনমণি ৰাভাই অসমৰ লেডী সিংঘমৰো আখ্যা লাভ কৰিছিল৷\nকিন্তু প্ৰৱঞ্চনাৰ গোচৰত ভাবী স্বামী ৰাণা পগাগক গ্ৰেপ্তাৰ কৰাৰ পিছতে পুনৰ সংবাদ মাধ্যমৰ চৰ্চালৈ আহে জোনমণি ৰাভা৷\nৰাণা প’গাগক আৰক্ষীয়ে গ্ৰেপ্তাৰ কৰাৰ পিছতে উক্ত প্ৰৱঞ্চৱনাত জোনমণি ৰাভাৰ নামো সাঙুৰ খাই পৰে৷ ইতিমধ্যে ভাবী স্বামী ৰাণা প’গাগৰ সৈতে জোনমণি ৰাভাও ধন সংগ্ৰহ আৰু প্ৰৱঞ্চনাত জড়িত বুলি দুগৰাকী লোকে মাজুলীৰ গড়মূৰ আৰক্ষী থানাত অভিযোগ দাখিল কৰে৷\nগড়মূৰ আৰক্ষীয়ে উক্ত অভিযোগৰ ভিত্তিতে জোনমণি ৰাভাক থানালৈ তলব কৰি যোৱা তিনি ধৰি জোনমণি ৰাভাক জেৰা চলাই শনিবাৰে গ্ৰেপ্তাৰ কৰিছে।\nTags: asom live 24assam ka tazza khabarassam live 24axom live 24axom live 24 digitalbest news channel in assamBest news channel of assamBest News Portal in AssamMajuli PoliceSI Junmoni Rabha\nকণীয়ে হৃদৰোগৰ সম্ভাৱনা বৃদ্ধি কৰে নেকি? কি কয় গৱেষণাই?


হিচাব – নীলাক্ষী দেৱী ডেকা – ফটাঢোল\nJanuary 1, 2019 গল্প\t4 Comments\nহিচাব – নীলাক্ষী দেৱী ডেকা\nচৌধুৰী আজি প্ৰথমবাৰৰ বাবে পুতেকৰ গুৱাহাটীৰ নতুন ফ্লেটলৈ আহিছে। আগতে পুতেকৰ ঘৰলৈ অহাৰ ইচ্ছা থাকিলেও উপায় নাছিল। হায়াৰ চেকেণ্ডাৰী পৰীক্ষা দি যি ল’ৰা বাহিৰলৈ ওলাল আৰু ঘৰত সোমোৱাৰ নাম নল’লে। প্ৰথমতে পঢ়া, তাৰপাছত চাকৰি ইত্যাদিৰ অচিলাত প্ৰবাসী ল’ৰা আজি ছমাহৰ আগতেহে প্ৰবাসৰ পৰা নিজৰ জন্মভূমি অসমলৈ উলটিছে। বাহিৰত থাকোঁতেই নিজে পচন্দ কৰা সুন্দৰী আধুনিকা যুৱতীৰ লগত বিবাহ। ৰিচিপশ্যনটো অৱশ্যে গাঁৱৰ ঘৰতেই দিছিল যথেষ্ট আড়ম্বৰ সহিতে। ওচৰ চুবুৰীয়াই বহুতদিনলৈকে সেই ভোজ ভাতৰ কথা কৈ তত পোৱা নাছিল। সুন্দৰী বোৱাৰীয়েকে মিঠা কথা বাৰ্তাৰে গাঁৱৰ ল’ৰা বুঢ়া সকলোৰে মন জিনিছিল। ছোৱালীজনী ভাল। বিয়াৰ পাছত প্ৰতিবাৰ অসমলৈ আহোঁতে গাঁৱলৈ পাক এটা মাৰেই। পথাৰলৈ ধান কটা চাবলৈ যায়। ৰোৱনী দাৱনীৰ লগত হাঁহি হাঁহি ফটোও তোলে। পিতৃৰ ঘৰত অজস্ৰ লাহ বিলাহৰ মাজত ডাঙৰ হোৱা ছোৱালী তথাপিও অলপো অহংকাৰ নাই। গাঁৱত সকলোৰে লগত তোলা ফটোবোৰ ফেচবুকত দিলে চৌধুৰী আৰু তেখেতৰ পৰিবাৰেও দেখিবলৈ পায়। চৌধুৰীৰ ভায়েকৰ ছোৱালী এজনী গুৱাহাটী ইউনিভাৰ্চিটিত পঢ়ে। তাই বন্ধত ঘৰলৈ আহিলে বৰদেউতাক বৰমাকক বৌৱেকৰ ফটোবোৰ দেখুৱায়। এতিয়া অৱশ্যে পুতেক বোৱাৰীয়েকক ফেচবুকত নাচালেও হয় দুয়োৰে। পুতেকে বিদেশৰ পৰা উভটি আহি গুৱাহাটীৰে কোম্পানী এটাত নতুনকৈ জইন কৰিছে। বোৱাৰীয়েকেও নিজাকৈ এখন এথনিক ৰেষ্টোৰা খুলিছে মহানগৰীৰ মাজ মজিয়াত। গুৱাহাটীলৈ উভটি নাহিলেও উপায় নাছিল দুয়োৰে। বোৱাৰীয়েক মাক-দেউতাকৰ একমাত্ৰ ছোৱালী। এতিয়া দুয়োৰে বয়স হোৱাৰ বাবে ইটো সিটো বেমাৰ আজাৰ লাগিয়েই থাকে। চোৱাচিতা কৰা মানুহো নাই। সকলো কথাততো আৰু কাম কৰা মানুহৰ ওপৰত ভৰসা কৰিব নোৱাৰি। নিজৰ মানুহ কাষত থাকিলে সমস্যা নাথাকে একো। চৌধুৰীহঁতৰ সেইটো সমস্যা নাই অৱশ্যে। বোৱাৰীয়েকৰ মাক দেউতাকতকৈ বয়স বেছি হৈছে যদিও স্বাস্থ্য পাতি দুয়োৰে ভালেই আছে। দুয়ো পৰিশ্ৰমী মানুহ। শিক্ষকতাৰ চাকৰিৰ পৰা অৱসৰ লোৱাৰ পাছতো জ্যেষ্ঠ নাগৰিকৰ সভা, মেল মিটিং, ঘৰৰ খেতি খোলা আদি লৈয়েই ব্যস্ত থাকে। ঘৰখনতো অঙহী বঙহীৰ ভিৰ লাগি থাকে অনবৰতে। চোতালত চাহৰ পৰ্ব পুৱাৰ পৰা ৰাতিলৈকে চলে। গধূলি জুহালত আড্ডা মাৰিবলৈকে ওচৰৰ বুঢ়া মেথা সকলোবোৰ গোট খায়। তদুপৰি ৰতন আছেই। সি নিজৰ নহ’লেও নিজতকৈয়ো আপোন। ঘৰৰ সকলো দায়িত্ব কান্ধ পাতি লৈছে। গতিকে চৌধুৰী দম্পতীয়ে চিন্তা কৰিবলগীয়া নাই একো।\nআজিও ৰতনৰ ওপৰতেই সংসাৰৰ ভাৰ এৰি দুয়ো গুৱাহাটীৰ পুতেকৰ ফ্লেটলৈ থকাকৈ আহিছে। ৰাতিপুৱা বাছষ্টেণ্ডৰ পৰা পুতেকে নিজে গাড়ীৰে মাক দেউতাকক আনিবলৈ গৈছে।\nগুৱাহাটীৰ মাজমজিয়াত সুদৃশ্য ফ্লেট। ফ্লেটটো সজোৱাত কৃপনালি কৰা নাই পুতেক বোৱাৰীয়েকে। বোৱাৰীয়েকে তেখেতসকলৰ বাবে নিৰ্দিষ্ট কৰি ৰখা কোঠা দেখুৱাই দিলে। বাথৰূমত গীজাৰ কেনেকৈ চলাব লাগে তাকো দেখুৱাই থৈ গ’ল। চৌধুৰীনীৰ অলপ কঁকালৰ বিষ আছে। বয়স হোৱাৰ লগে লগে বিষ বাঢ়িছে। পুৱা গা ধুবলৈ গৰমপানী অকণ পালে ভাল পায়। চৌধুৰীয়ে সেইখিনিৰ হিচাব ৰাখে সদায়। নিজে ব্ৰহ্মপুৱাতেই উঠি পৰিবাৰৰ কাৰণে জুহালত পানী গৰম কৰে। গা পা ধুই দুয়ো চাহৰ মেজলৈ আহিল। নাম নজনা ৰকম ৰকম খাদ্য সম্ভাৰ। বোৱাৰীয়েকে অনলাইন যোগে অৰ্ডাৰ কৰিছে। চৌধুৰীয়নীয়ে লগত টোপোলা বান্ধি লৈ অহা নাৰিকলৰ লাড়ু আৰু তিলপিঠাৰ টোপোলাকেইটা উলিয়াই দিলে। পুতেকে নাৰিকলৰ লাড়ু এটা লৈ মুখত ভৰালে। মাকে জানে, নাৰিকলৰ লাড়ু সৰুৰেপৰাই বৰ প্ৰিয় পুতেকৰ। সেইকাৰণে নিজৰ কঁকালৰ বিষক আওকাণ কৰিও পুতেকৰ কাৰণে লাড়ু বান্ধিছে ৰাতি এপৰলৈকে। চৌধুৰীয়নীয়ে লাড়ুৰ প্লেটখন পুতেকৰ ফালে আগবঢ়াই দিলে,\n: আৰু এটা ল বাবা। তই ভাল পাবি বুলিয়েই আনিছোঁ মই!\n: নাই মা, পুৱাই ইমান বেছি মিঠা খাব নোৱাৰোঁ দে। কেলৰি বেছি আছে।\n: তেন্তে তিলপিঠা এখনেই খা নহ’লে!\n: আবেলি খাম দে মা। পুৱাই এই পিঠাসোপা খাই ল’লে দিনটোলৈ গেছে প্ৰব্লেম দিব।\nচৌধুৰীয়নীয়ে একো নক’লে। ক’ব নোৱাৰাকৈ মুখেদি হুমুনিয়াহ এটা ওলাই আহিল। চাহ খাই থকাৰ মাজতে বোৱাৰীয়েকে ক’লে,\n: মা-দেউতা আপোনালোক অলপ পাছত ওলাব। দুপৰীয়াৰ সাজ আমি আমাৰ ৰেস্তোঁৰাতে খাম। এথ’নিক ফুডৰ ৰেস্তোঁৰা। আপোনালোকে ভাল পাব খাই। ঘৰত পাচলিৰ বজাৰ কৰাই হোৱা নাই। আমাৰ দুয়োৰে ৰেস্তোঁৰাৰ কামত লাগি থাকোঁতে সময়েই হোৱা নাই কিবা। মই ৰেস্তোঁৰাৰ কুকটোক ৰাতিপুৱাই ফোন কৰি দিছোঁ। তাক ঔটেঙা দি মাছ ৰান্ধিবলৈ দিছোঁ আপোনালোকৰ বাবে।\nপুতেকে পুৱাৰ ব্ৰেকফাষ্ট কৰিয়েই অফিচলৈ বুলি ওলাল। দুপৰীয়াৰ লান্স হেনো অফিচতে কৰিব। অনলাইন অৰ্ডাৰৰ সুন্দৰ ব্যৱস্থা আছেই যিহেতু চিন্তাৰ কোনো কাৰণেই নাই। দুপৰীয়া বোৱাৰীয়েকেও শহুৰ শাহুৱেকক নিজে ড্ৰাইভ কৰি নিজৰ ৰেস্তোঁৰালৈ লৈ আনিলে। শীত তাপ নিয়ন্ত্ৰিত সুদৃশ্য কোঠা। একেলগে এশৰ বেছি মানুহে বহি খাব পৰা সুব্যৱস্থা আছে। ডানলপৰ কোমল চোফাত চৌধুৰী দম্পত্তিক বহিবলৈ দি বোৱাৰীয়েকে ৰান্ধনিক নিৰ্দেশনা দিবলৈ ৰেস্তোঁৰাৰ কিটচেনত সোমাল। অলপ সময়ৰ পাছত ৱেইটাৰে কাঁহৰ কাঁহীত খাদ্যসম্ভাৰ আনি দুয়োৰে সন্মুখত থ’লে। ভাতখিনি গোলাকৃতিত সজাই দিছে। লগতে সৰু সৰু বাতিত নানাবিধ ব্যঞ্জন। দাইল দুবিধ। এখন মচুৰ মগু আৰু এখন মাটিদাইলৰ আঞ্জা। এটা বাতিত অমিতাৰ খাৰ, বুট দুটামানো দিছে লগত। দুখন শুকান ভাজি, লেচেৰা গাজৰ, বিন ইত্যাদিৰ। কাষতে অলপমান আলুপিটিকা। আৰু এটা বাতিত বৰৰ টেঙা। অলপ তিয়ঁহ বিলাহীৰ চালাদ, নেমুটেঙা এডোখৰ আৰু পাপৰো দিছে লগত। ৰেস্তোঁৰাৰ ৱেইটাৰজনে আৰু এটা পাত্ৰত কিবা অলপ দি গ’ল খোৱা মেজত। চৌধুৰীয়নীয়ে চাই দেখা পালে যে ঔটেঙা আৰু বৰালিমাছৰ আঞ্জা সেইখন। আৰু এটা পাত্ৰত বোধকৰো ব্ৰইলাৰ কুকৰাৰ মাংস। শুকানকৈ ভাজিছে জালুক দি। দুয়ো খোৱাত মগ্ন হ’ল। মাছৰ টেঙা আঞ্জাখনৰ বাহিৰে বাকীবোৰ কিবা এটা জুতিত লগা হোৱা নাই। তথাপিও ভোকৰ ভাত তাতে পুতেকৰ নিজা ৰেস্তোঁৰাৰ খাদ্য। দুয়ো বোৱাৰীয়েকৰ আগত শলাগি শলাগি খাই শেষ কৰিলে। খোৱা হোৱাৰ আগে আগে বোৱাৰীয়েকে দুয়োকে মাত দিলেহি,\n: দেউতা, আপোনালোকৰ খোৱা শেষ হ’লে লাহে লাহে বিল্ডিংৰ বেচমেণ্টলৈকে নামি আহিব। মোৰ দুটামান বস্তু ল’ব লগা আছে। তাকে ল’বলৈ যাওঁ। আপোনালোকৰ হ’লে মই আপোনালোকক গাড়ীৰে ঘৰত থৈ আহিম। গধূলি এওঁ অহাৰ পাছত আপোনালোকক সুধাকণ্ঠৰ সমাধিস্থললৈ লৈ যাম।\n“হ’ব হ’ব আই” বুলি দুয়ো খাবলৈ ধৰিলে। খোৱা শেষ হোৱাৰ পাছত হাত ধুবলৈ উঠিবলৈ লওঁতেই ৰেস্তোঁৰাৰ ল’ৰাজনে দুটামান চফগুটিৰ লগত এখন বিল আনি দুয়োৰে সন্মুখত থ’লে। ১৮০০ টকাৰ বিল, টেক্স ধৰি। চৌধুৰীয়ে অসহায় হৈ পৰিবাৰৰ মুখলৈ চালে। চৌধুৰীয়নীয়ে চকুৰ ইঙ্গিতেৰে চৌধুৰীক মনে মনে থাকিবলৈ কৈ নিজকৰ হাতৰ পাৰ্চৰ পৰা টকা উলিয়ালে। গণি গণি নোটকেইখন ট্ৰেখনত থৈ দুয়ো নীৰৱে পুতেকৰ ৰেস্তোঁৰাৰ বাহিৰলৈ ওলাই আহিল। বাহিৰ ওলোৱাৰ লগে লগে ৰ’দৰ পোহৰে দুয়োৰে চকুত চাঁত মাৰি ধৰিলে। দুয়ো চকুদুটা মুদি দিলে জোৰকৈ।\n« সময়বোৰ – চিন্ময় শইকীয়া\nকিবাহে হ’ল – কমল তালুকদাৰ »\nভাল লাগিল নীলাক্ষী৷\nএইয়াই চহৰীয়া জীৱনৰ সোৱাদ। ভাল লাগিল নীলা বা।


সংমিশ্ৰণৰ উপযোগী মাছ — Vikaspedia\n১)উৰ্দ্ধ স্তৰৰ মাছ: চিলভাৰ কাৰ্প আৰু বাহু\n২)মধ্য স্তৰৰ মাছ: ৰৌ আৰু গ্ৰাছ কাৰ্প\n৩)নিম্ন স্তৰৰ মাছ: মিৰিকা আৰু কমন কাৰ্প\nএই বিধ মূলত: চীন দেশৰ মাছ ৷ ইয়াৰ বৈজ্ঞানিক নাম Hypophthalmichthys molitrix৷ ১৯৫৯ চনত চিলভাৰ কাৰ্প মাছ ভাৰতবৰ্ষলৈ অনা হয়৷ ইয়াৰ আকৃতি প্ৰায় চেপেটা৷ মুখ জোঙা আৰু ওপৰমুৱা৷ চকু সৰু৷ বাকলি সৰু সৰু৷ ৰং ৰূপালী আৰু ৰক্তিম ফোঁটযুক্ত৷ পোণা প্ৰায় আয়ত আকাৰৰ৷ পিঠি সামান্য মটীয়া ৰঙৰ৷ উদ্ভিদ প্লৱক চিলভাৰ কাৰ্পৰ প্ৰধান খাদ্য৷\nএই বিধ মূলত: ভাৰতীয় মাছ৷ ইয়াৰ বৈজ্ঞানিক নাম Catla catla৷ ইয়াৰ আকৃতি থপোকা, মূৰ ডাঙৰ আৰু পিঠি বহল ৷ মুখ ওপৰমুৱা আৰু ওপৰৰ ওঁঠ নাই৷ বাকলি ডাঙৰ ডাঙৰ৷ গাৰ ৰং পিঠিৰ ফালে ধোৱা বৰণীয়া আৰু তললৈ ক্ৰমাৎ ৰূপালী ৷ পোণা অৱস্হাত গাত কোনো স্পষ্ট দাগ নেথাকে৷ আকৃতি থোপোকা৷ গাৰ ৰং কপিলা ৰূপালী আভাযুক্ত৷ প্ৰাণী প্লৱক বাহু মাছৰ প্ৰধান খাদ্য৷\nমূলত: ভাৰতীয় মাছ ৷ ইয়াৰ বৈজ্ঞানিক নাম Labeo rohita ৷ ইয়াৰ আকৃতি দীঘলীয়া ৷ বক্ষভাগ তুলনামূলক ভাবে পৃষ্ঠভাগতকৈ বহল ৷ মুখ দেহৰ একেবাৰে সম্মুখত সামান্য নিম্নভাগত অৱস্হিত ৷ ওঁঠ মঙহাল আৰু কোঁচযুক্ত ৷ এযোৰ অতি ক্ষুদ্ৰ দাঢ়ি আছে ৷ গাৰ ৰং পিঠিৰ ফালে নীলাভ কপিলা আৰু তললৈ ক্ৰমাৎ ৰূপালী ৷ বাকলিৰ সোঁমাজত কমলা বা ৰঙচুৱা ফোট থাকে ৷\nপোণা অৱস্হাত পুচ্ছ বৃন্তত এটি স্পষ্ট ক’লা পটী থাকে ৷ পৃষ্ঠীয়, বক্ষীয় আৰু পুচ্ছ পাখি ৰঙচুৱা ৷ গাৰ ৰং পৃষ্ঠভাগত কমলা আৰু তলৰফালে সেউজীয়া ৰূপালী ৷ ৰৌ মাছৰ প্ৰধান খাদ্য উদ্ভিদ প্লৱক, ছিন্ন উদ্ভিদ, গুৰুপত্ৰী উদ্ভিদৰ পাতত জন্মা শেলাই ইত্যাদি৷\nমূলত: চীন দেশীয় মাছ ৷ ইয়াৰ বৈজ্ঞানিক নাম Ctenopharyngodon idella ৷ ১৯৫৯ চনত চিলভাৰ কাৰ্প মাছ ভাৰতবৰ্ষলৈ অনা হয় ৷ ইয়াৰ আকৃতি দীঘলীয়া যদিও সন্মুখফালটো বহল নহয় ৷ দুপাৰী গ্ৰসনী দন্ত আছে ৷ গাৰ ৰং সেউজ আভাযুক্ত মটীয়া আৰু বক্ষভাগ ক্ৰমাৎ ৰূপালী পাখি গাঢ় মটীয়া ৰঙৰ ৷ পোণা দীঘলীয়া ৷ মূৰ বহল আৰু গাৰ ৰঙ সেউজবুলীয়া ৷ গ্ৰাছ কাৰ্প মাছৰ প্ৰধান খাদ্য জলজ উদ্ভিদ ৷\nমূলত: ভাৰতীয় মাছ ৷ ইয়াৰ বৈজ্ঞানিক নাম Cirrhinus mrigala ৷ ইয়াৰ আকৃতি দীঘলীয়া আৰু গোটা ৷ ওঠ পাতল ৷ এযোৰ চুটি দাঢ়ি আছে ৷ মুখ তলমুৱা ৷ গাৰ ৰং পিঠিৰ ফালে বাদামী আৰু তললৈ ক্ৰমাৎ ৰূপালী ৷ পাখি ঈষৎ কমলা ৰঙৰ ৷ চকু সোণ বৰণীয়া ৷ পোণা অৱস্হাত পুচ্ছ বৃন্তত এটি স্পষ্ট উলম্ব চতুষ্কোণী ক’লা ফোঁট থাকে ৷ দেহত কেতবোৰ দীঘে দীঘে অদ্ভপষ্ট দাগ থাকে ৷ এযোৰ অতি সুক্ষ্ম দাঢ়ি থাকে ৷ গাৰ ৰং ৰূপালী ৷ মিৰিকা মাছৰ প্ৰধান খাদ্য পুখুৰীৰ তলিৰ জৈৱিক পদাৰ্থসমূহ ৷\nমূলত: চীন দেশীয় মাছ ৷ ইয়াৰ বৈজ্ঞানিক নাম Cyprinus carpio ৷ ১৯১৪ চনত চিলভাৰ কাৰ্প মাছ ভাৰতবৰ্ষলৈ অনা হয় ৷ কমন কাৰ্প তিনিবিধ–\n(১) স্কেল কাৰ্প (Cyprinus carpio var. communis),\n(২) মিৰ’ৰ কাৰ্প (Cyprinus carpio var. specularis) আৰু\n(৩) (Cyprinus carpio var. nudus) ৷\nএই তিনি বিধৰ ভিতৰত স্কেল কাৰ্প (Cyprinus carpio var. communis) হে আমাৰ ইয়াত পালনৰ উপযোগী ৷\nইয়াৰ মূৰ সৰু৷ আকৃতি দীঘলীয়া যদিও পিঠিখন অতি ধেনুভিৰীয়া ৷ মুখ বহল আৰু গাহৰিৰ মুখৰ নিচিনা৷ দুযোৰ দাঢ়ি আছে ৷\nস্কেল কাৰ্পৰ গোটেই গাটো বাকলিৰে আবৃত৷ স্কেল কাৰ্প বিভিন্ন ৰঙৰ হব পাৰে৷ পোণৰ আকৃতি প্ৰাপ্ত্ত বয়স্ক কমন কাৰ্পৰ নিচিনা৷ কমন কাৰ্প মাছ সৰ্বভোক্ষী৷ আধা পঁচা জৈৱিক পদাৰ্থ, পোক-পতঙ্গৰ পলু, শামুক, কেঁচু, মাংস আদি ইয়াৰ প্ৰধান খাদ্য৷


হাইপোথাইৰয়ডিজম (শৰীৰত থাইৰয়ড হৰমনৰ অভাৱ) প্ৰাণঘাটকো হব পাৰে — বিকাশপেডিয়া\nমূল পৃষ্ঠা / স্বাস্থ্য / ৰোগসমূহ / হাইপোথাইৰয়ডিজম (শৰীৰত থাইৰয়ড হৰমনৰ অভাৱ) প্ৰাণঘাটকো হব পাৰে\nহাইপোথাইৰয়ডিজম (শৰীৰত থাইৰয়ড হৰমনৰ অভাৱ)ৰ বিষয়ে লিখা হৈছে ।\nথাইৰয়ড গ্ৰন্থিয়ে যেতিয়া শৰীৰৰ প্ৰয়োজন অনুপাতে বা স্বাভাবিক ভাবে থাইৰয়ড হৰমন উৎপন্ন কৰিব নোৱাৰে সেই অৱস্হাটোকে হাইপোথাইৰয়ডিজম বা থাইৰয়ড গ্ৰন্থিৰ সক্ৰিয়তা বা কাৰ্য্যক্ষমতাৰ অভাৱ বুলি কোৱা হয়। কণ্ঠনলীৰ সন্মুখত তলৰ ফালে এই গ্ৰণ্থিটো অৱস্হিত আৰু দেখাত পখিলা এটাৰ নিচিনা। এই গ্ৰন্থিটোৰ পৰা নি:সৰিত থাইৰক্সিন (T4), ট্ৰাইআয়'ডথাইৰনিন (T3) আৰু কেলচিটনিন নামৰ হৰমন তেজৰ সোঁতত বৈ গৈ শৰীৰৰ প্ৰায় প্ৰতিটো অংশকে (হৃদয়ৰ পৰা আৰম্ভ কৰি মাংসপেশী, মগজু, ছাল ইত্যাদি) প্ৰভাৱিত কৰে।\nথাইৰয়ড হৰমনে আমি খোৱা খাদ্যৰ পৰা শৰীৰে কেনেদৰে শক্তি আহৰণ কৰি তাক ব্যৱহাৰ কৰে সেই প্ৰক্ৰিয়াটো নিয়ন্ত্ৰণ কৰে আৰু এই প্ৰক্ৰিয়াটোকে বিপাক (metabolism) বুলি কোৱা হয়।বিপাক প্ৰক্ৰিয়াই আমাৰ শৰীৰৰ তাপমাত্ৰা নিয়ন্ত্ৰণ, হৃদস্পন্দন নিয়ন্ত্ৰণ, শৰীৰে কিমান বেগত কেলৰি বা শক্তি বাৰ্ণ (burn) বা ক্ষয় কৰিব ইত্যাদি বিভিন্ন কাৰ্য্য নিয়ন্ত্ৰণ কৰে। যদি শৰীৰত প্ৰয়োজন অনুপাতে থাইৰয়ড হৰমন উৎপন্ন নহয় তেন্তে শৰীৰৰ সকলোবিলাক প্ৰক্ৰিয়া মন্থৰ বা লেহেম হৈ যায়।\nআমাৰ মগজুত থকা পিটুইটেৰী নামৰ গ্ৰন্থিটোৰ পৰা নিৰ্গত থাইৰয়ড ষ্টিমুলেটিং হৰমনৰ (Thyroid stimulating hormone, TSH) প্ৰভাৱত থাইৰয়ড গ্ৰন্থিৰ পৰা থাইৰয়ড হৰমন নি:সৰিত হয়। যেতিয়া শৰীৰক কোনো কামৰ বাবে থাইৰয়ড হৰমনৰ প্ৰয়োজন হয় আৰু তেজত দৰকাৰ অনুপাতে থাইৰয়ড হৰমন নাথাকিলে পিটুইটেৰী গ্ৰন্থিয়ে থাইৰয়ড ষ্টিমুলেটিং হৰমনৰ জড়িয়তে থাইৰয়ড গ্ৰন্থিলৈ সংকেত পঠায় যাৰ ফলত থাইৰয়ড হৰমনৰ সৃষ্টি আৰু তেজলৈ নি:সৰিত হয়।\nযিকোনো কাৰণ বশতঃ থাইৰয়ড গ্ৰন্থিৰ পৰা প্ৰয়োজন অনুপাতে থাইৰয়ড হৰমন উৎপাদন তথা নিৰ্গত নহোৱা অৱস্থাটোকে হাইপোথাইৰয়ডিজম বুলি কোৱা হয়। হাইপোথাইৰয়ডিজমৰ কিছুমান কাৰণ তলত উল্লেখ কৰা হ'ল -\n* Hashimoto's thyroiditis :- থাইৰয়ড গ্ৰন্থিৰ সমস্যাৰ বাবে সৃষ্টি হোৱা হাইপোথাইৰয়ডিজমৰ প্ৰায় ৯০ শতাংশ ৰোগীৰ ক্ষেত্ৰত এই অৱস্থাটো বা সমস্যাটোৰ বাবে থাইৰয়ড হৰমনৰ উৎপাদন কমি যোৱা দেখা যায়। Hashimoto's thyroiditis এটা auto Immune বেমাৰ য'ত আমাৰ শৰীৰৰ ৰোগ প্ৰতিৰোধ তন্ত্ৰই ভূল বশতঃ থাইৰয়ড গ্ৰন্থিক আক্ৰমণ কৰা দেখা যায়। ফলত থাইৰয়ড গ্ৰন্থিয়ে শৰীৰক প্ৰয়োজন অনুপাতে থাইৰয়ড হৰমন উৎপন্ন কৰিব নোৱাৰা হৈ পৰে।\n* ডিঙি অঞ্চলত প্ৰয়োগ কৰা বিকিৰণ বা radiation চিকিৎসা :- কিছুমান কৰ্কট ৰোগৰ বাবে ব্যৱহৃত বিকিৰণ বা radiation চিকিৎসাৰ ফলত থাইৰয়ড গ্ৰন্থিৰ কোষসমূহ ধ্বংস হৈ থাইৰয়ড হৰমন সৃষ্টিত বাধাপ্ৰাপ্ত হয় আৰু ফলত হাইপোথাইৰয়ডিজমৰ সৃষ্টি হব পাৰে।\n* ৰেডিঅ' এক্টিভ আইয়'ডিন চিকিৎসা :- এইটো চিকিৎসা সাধাৰণতে অতিকৈ সক্ৰিয় থাইৰয়ড গ্ৰন্থিৰ (হাইপাৰথাইৰডিজিম) ক্ষেত্ৰত প্ৰয়োগ কৰা হয়। ৰেডিঅ'এক্টিভ আয়ডিন চিকিৎসাৰ ফলত থাইৰয়ড গ্ৰন্থিৰ কোষসমূহ ধ্বংস হৈ হৰমন সৃষ্টিত বাধাপ্ৰাপ্ত হয়।\n* কিছুমান ঔষধৰ প্ৰয়োগৰ ফলত :- কিছুমান ঔষধ, যেনে- হৃদৰোগ, মানসিক ৰোগ, কৰ্কট ৰোগ ইত্যাদিৰ বাবে ব্যবহৃত ঔষধে কেতিয়াবা থাইৰয়ড হৰমন সৃষ্টিত বাধাগ্ৰস্ততা উৎপন্ন কৰে। Amiodarone, লিথিয়াম (Lithium), ইণ্টাৰফেৰন আল্ফা (interferon alpha), interleukin-2 ইত্যাদি ঔষধ এইবিলাকৰ ভিতৰত অন্তৰ্ভুক্ত।\n* থাইৰয়ডৰ অস্ত্ৰোপচাৰ :- অস্ত্ৰোপচাৰৰ দ্বাৰা থাইৰয়ড গ্ৰন্থি আতৰাই দিলেও হাইপোথাইৰয়ডিজম সৃষ্টি হয়। যদিও অস্ত্ৰোপচাৰৰ সহায়ত থাইৰয়ড গ্ৰন্থিৰ কিছু অংশ আতৰাই দিয়া হয় তথাপি থাইৰয়ড গ্ৰন্থিটোৰ শৰীৰৰ প্ৰয়োজনীয় থাইৰয়ড হৰমন উৎপাদন কৰাৰ ক্ষমতা থাকি যায়।\n🎯কম পৰিমাণৰ আয়ডিনযুক্ত খাদ্য সেৱন কৰিলে :- থাইৰয়ড হৰমন সৃষ্টিৰ বাবে গ্ৰন্থিটোক আয়ডিনৰ আৱশ্যক হয়। যিহেতু আমাৰ শৰীৰে নিজে নিজে আয়ডিন সৃষ্টি কৰিব নোৱাৰে গতিকে এই আয়ডিন আমি খোৱা খাদ্যৰ জড়িয়তে যোগান ধৰিব লগীয়া হয়। আয়ডিনযুক্ত নিমখ এই আয়ডিনৰ এটা উত্তম উৎস। ইয়াৰ উপৰিও যিকোনো সাগৰীয় খাদ্য, গাখীৰৰ পৰা তৈয়াৰী খাদ্য আদিতো আয়ডিন পোৱা যায়।\n* গৰ্ভাৱস্থা :- গৰ্ভাৱস্থাত বা সন্তান জন্ম হোৱাৰ পিছতো কিছুমান মাতৃৰ হাইপোথাইৰয়ডিজম হোৱা দেখা যায়। কি কাৰণত এনেকুৱা হয় সেয়া এতিয়াও ভালদৰে জানিব পৰা হোৱা নাই। এনেকুৱা অৱস্থাত প্ৰথমে থাইৰয়ড হৰমনৰ মাত্ৰা অস্বাভাৱিক ভাবে বৃদ্ধি পায় আৰু শীঘ্ৰেই কমি গৈ হাইপোথাইৰয়ডিজমৰ সৃষ্টি হয়। সন্তান জন্ম হোৱাৰ পিছত হোৱা হাইপোথাইৰয়ডিজমক সাধাৰণতে ১২ ৰ পৰা ১৮ মাহৰ ভিতৰত নিজে নিজে থিক হৈ যায় যদিও কেতিয়াবা স্হায়ী ভাবে হাইপোথাইৰয়ডিজমৰ সৃষ্টি কৰিব পাৰে।\n* জন্মৰ সময়তে হোৱা থাইৰয়ডৰ সমস্যা :- কিছুমান শিশুৱে ভালদৰে বিকসিত বা কাৰ্য্যক্ষম নহোৱা থাইৰয়ড গ্ৰন্থিৰ সৈতে জন্ম লাভ কৰে যাৰ ফলত প্ৰয়োজনীয় থাইৰয়ড হৰমনৰ সৃষ্টি নহয়। ইয়াক জন্মগত হাইপোথাইৰয়ডিজম (congenital hypothyroidism) বুলি কোৱা হয়।\n* মানসিক উদ্বিগ্নতাৰ ফলত :- মানসিক উদ্বিগ্নতাৰ ফলত আমাৰ কৰ্টিচন আৰু এড্ৰিনেলিন হৰমনৰ মাত্ৰা বৃদ্ধি হয়। ফলস্বৰূপে শৰীৰত নিউৰোট্ৰেন্সমিটাৰৰ কাৰ্য্য প্ৰভাৱিত হৈ প্ৰদাহৰ সৃষ্টি কৰে যিয়ে থাইৰয়ডৰ গ্ৰন্থিত প্ৰদাহৰ সৃষ্টি কৰি হাইপোথাইৰয়ডিজমৰ সৃষ্টি কৰিব পাৰে।\n* ভিটামিন ডিৰ অভাৱ: ভিটামিন ডিৰ অভাৱত auto Immune বেমাৰ হোৱাৰ সম্ভাৱনা বৃদ্ধি পায়।\n* পিটুইটেৰী গ্ৰন্থিৰ কোনো সমস্যাৰ বাবে :- কেতিয়াবা পিটুইটেৰী গ্ৰন্থিৰ কোনো সমস্যাৰ বাবেও হাইপোথাইৰয়ডিজমৰ সৃষ্টি হব পাৰে। যিহেতু পিটুইটেৰী গ্ৰন্থিৰ পৰা থাইৰয়ড ষ্টিমুলেটিং হৰমন নিৰ্গত হয় যিয়ে থাইৰয়ড গ্ৰন্থিলৈ সংকেত প্ৰেৰণ কৰে কিমান পৰিমাণৰ থাইৰয়ড হৰমন নিৰ্গত কৰিব লাগে। গতিকে এই পিটুইটেৰী গ্ৰন্থিত হোৱা কোনো সমস্যা বা বেমাৰৰ ফলত থাইৰয়ড ষ্টিমুলেটিং হৰমন উৎপন্ন হোৱাত বাধাপ্ৰাপ্ত হয়।ফলস্বৰূপে থাইৰয়ড হৰমন উৎপাদনো বাধাপ্ৰাপ্ত হয়।\n* হাইপোথেলামাচৰ সমস্যা :- একেবাৰে কাচিৎ কেতিয়াবা মগজুৰ হাইপোথেলামাচত হোৱা কোনো সমস্যাৰ বাবেও থাইৰয়ড হৰমন উৎপন্ন হোৱাত বাধাপ্ৰাপ্ত হব পাৰে ।হাইপোথেলামাচৰ কোনো সমস্যাৰ বাবে যদি শৰীৰৰ প্ৰয়োজন অনুপাতে যদি থাইৰয়ড ৰেগুলেটিং হৰমন (TRH) প্ৰস্তুত কৰিব নোৱাৰে তেন্তে পিটুইটেৰী গ্ৰন্থিয়েও সেই অনুপাতে থাইৰয়ড ষ্টিমুলেটিং হৰমন উৎপন্ন কৰিব নোৱাৰে। ফলত হাইপোথাইৰয়ডিজমৰ সৃষ্টি হয়।\nযদি থাইৰয়ড গ্ৰন্থিৰ কোনো সমস্যাৰ বাবে হাইপোথাইৰয়ডিজমৰ সৃষ্টি হয় তেন্তে তাক প্ৰাথমিক (Primary) হাইপোথাইৰয়ডিজম বুলি কোৱা হয়। আনহাতে পিটুইটেৰী গ্ৰন্থিৰ কোনো সমস্যাৰ বাবে সৃষ্টি হোৱা হাইপোথাইৰয়ডিজমক গৌণ (Secondary) হাইপোথাইৰয়ডিজম বুলি কোৱা হয়। তেনেদৰে হাইপোথেলামাচত হোৱা কোনো সমস্যাৰ বাবে সৃষ্টি হোৱা হাইপোথাইৰয়ডিজমক তৃতীয়ক (Tertiary) হাইপোথাইৰয়ডিজম বুলি কোৱা হয়।\n* কোনবিলাক লোকৰ হাইপোথাইৰয়ডিজম হোৱাৰ সম্ভাৱনা অধিক থাকে?\nমহিলা বিশেষকৈ আদবয়সীয়া মহিলাৰ হাইপোথাইৰয়ডিজম হোৱাৰ সম্ভাৱনা পুৰুষতকৈ বেছি। পৃথিৱীৰ প্ৰায় ১-২ শতাংশ লোক হাইপোথাইৰয়ডিজমৰ দ্বাৰা আক্ৰান্ত আৰু ইয়াৰ ভিতৰত মহিলাৰ আক্ৰান্তৰ হাৰ পুৰুষতকৈ প্ৰায় দহগুণ বেছি। যদি পৰিয়ালৰ কোনো লোকৰ এই বেমাৰটো আছে বা আছিল তেনেহলে পৰিয়ালৰ যিকোনো লোকৰ হোৱাৰ সম্ভাৱনা থাকে। অন্য কাৰণসমূহ হ'ল -\n* শাৰীৰিক বৈশিষ্টতা অনুসৰি - বগা ৰঙৰ বা এছিয়া মহাদেশৰ মানুহৰ এই বেমাৰ বেছিকৈ হোৱা দেখা যায়।\n* বয়স- সাধাৰণতে আদবয়সীয়া বা মধ্য বয়সীয়া মানুহ বেছিকৈ আক্ৰান্ত হয়।\n* চুলিৰ অকাল পক্কতা থকা লোক বেছিকৈ আক্ৰান্ত হোৱা দেখা যায়।\n* Auto Immune বেমাৰ যেনে- প্ৰকাৰ ১ ডায়েবেটিচ যুক্ত লোক, Multiple sclerosis, ৰিউমেটইড্ আৰ্থাটিচ্, celiac disease, addison's disease, পাৰ্নিচিয়াছ এনিমিয়া, ভিটিলিগো বা শ্বেতকুষ্ঠ যুক্ত লোক ইয়াৰ দ্বাৰা আক্ৰান্ত হোৱাৰ আশঙ্কা বেছি।\n* বাইপোলাৰ (Bipolar) বেমাৰ যুক্ত লোক\n* Turner syndrome ইত্যাদি ।\n* হাইপোথাইৰয়ডিজমৰ লক্ষণ সমূহ :-\n* অতিপাত ভাগৰ লগা।\n* কোষ্ঠকাঠিন্যতা, পেটত অত্যধিক গেছ হোৱা, পেট ফুলা।\n* মাংসপেশী আৰু গাঁঠীৰ বিষ আৰু জড়তা বা লৰচৰ কৰিব নোৱাৰা হোৱা।\n* শৰীৰৰ ওজন কমাবলৈ অপাৰগ হোৱা।\n* স্মৃতি শক্তি হ্ৰাস পোৱা, অমনোযোগী হোৱা।\n* মানসিক অৱসাদ বা বিষন্নতা বা উদ্বেগ, মনৰ আনন্দ ভাব নহোৱা হোৱা বা নিৰানন্দ।\n* মাংসপেশীৰ দুৰ্বলতা।\n* মুখ আৰু চকুৰ পতা ফুলি যোৱা।\n* মাত বহি যোৱা আৰু বাকশক্তি মন্থৰ হোৱা।\n* বন্ধাত্ব্য আৰু যৌনশক্তি হ্ৰাস পোৱা।\n* মহিলাৰ ক্ষেত্ৰত বিষযুক্ত, অতিশয় ৰক্তক্ষৰণ যুক্ত আৰু অনিয়মিয়া মাহেকীয়া হোৱা।\n* ভৰিৰ সৰু গাঁঠি ফুলি যোৱা।\n* ভৰি হাত ঠাণ্ডা হৈ যোৱা।\n* ঠাণ্ডাৰ প্ৰতি অসহিষ্ণুতা।\n* শুকান ছাল, eczema, চৰিয়াচিচ ।\n* পাতল আৰু ঠুনুকা চুলি।\n* কেণ্ডিত (candid), সঘনাই কেণ্ডিত ভেঁকুৰৰ সংক্ৰমণ।\n* সঘনাই সংক্ৰমণ হোৱা, বিশেষকৈ নাক গহ্বৰৰ।\n* উশাহ নিশাহত অসুবিধা। ইত্যাদি।\n* শিশুৰ ক্ষেত্ৰত দেখা দিয়া হাইপোথাইৰয়ডিজমৰ লক্ষণ :- হাইপোথাইৰয়ডিজম যুক্ত শিশুৰ কোনো লক্ষণ নাথাকিব পাৰে। যদি লক্ষণ দেখা যায় তেন্তে তলৰ লক্ষণ সমূহ অন্তৰ্ভুক্ত কৰিব পাৰি। যেনে-\n* ভৰি হাত ঠাণ্ডা পৰা\n* খুব বেছি টোপনি\n* কান্দিলে কৰ্কশ মাত ওলোৱা\n* শৰীৰৰ বৃদ্ধি খুব কম বা একেবাৰে নহোৱা\n* মাংসপেশী বিলাক তললৈ ওলমি পৰা\n* একেৰাহে বহুদিন হৈ থকা জণ্ডিচ\n* খাবলৈ ইচ্ছা নকৰা\n* মুখমণ্ডল ফুলি উঠা\n* পেট ফুলা\n* জিভা উখহি উঠা\n* হাইপোথাইৰয়ডিজম কেনেকৈ চিনাক্ত কৰা হয়?\nহাইপোথাইৰয়ডিজমৰ লক্ষণ সমূহ কোনো মানুহৰ শৰীৰত দেখা যায় তেন্তে তেজৰ পৰীক্ষাৰদ্বাৰা থাইৰয়ড হৰমনৰ মাত্ৰা নিৰ্ণয় কৰা হয়। তেজৰ T3, T4 আৰু TSH হৰমনৰ মাত্ৰা পৰীক্ষা কৰিবলৈ দিয়া হয়। যদি T4 হৰমনৰ মাত্ৰা স্বাভাৱিক মাত্ৰাতকৈ কম থাকে বুজিব লাগিব থাইৰয়ড গ্ৰন্থিৰ কাৰ্য্যক্ষমতা হ্ৰাস হৈছে আৰু লগতে THS হৰমনৰ মাত্ৰা বৃদ্ধি পায় কাৰণ পিটুইটেৰী গ্ৰন্থিয়ে ধৰিব পাৰে যে থাইৰয়ড গ্ৰন্থিয়ে থিক মতে থাইৰয়ড হৰমন উৎপন্ন কৰিব পৰা নাই। গতিকে ই TSH বেছিকৈ উৎপন্ন কৰে যাতে থাইৰয়ড গ্ৰন্থিয়ে থিক মতে থাইৰয়ড হৰমন উৎপন্ন কৰিব পাৰে। আনহাতে কদাচিত পিটুইটেৰী গ্ৰন্থিৰ কোনো সমস্যাৰ বাবে হাইপোথাইৰয়ডিজমৰ সৃষ্টি হ'লে TSH ৰ মাত্ৰা কমি যায়।\nযদি তেজৰ পৰীক্ষা বা শাৰিৰীক পৰীক্ষাৰ সময়ত থাইৰয়ডৰ কোনো অস্বাভাৱিকতা পোৱা যায় তেন্তে থাইৰয়ডৰ আল্ট্ৰাচাউণ্ড বা স্কেনৰো পৰামৰ্শ দিয়া হয় আৰু ইয়াৰ দ্বাৰা থাইৰয়ডত থকা কোনো টেমুনা বা প্ৰদাহ ধৰা পৰে।\n* হাইপোথাইৰয়ডিজমৰ ফলত হব পৰা জটিলতা :- চিকিৎসা নকৰিলে হাইপোথাইৰয়ডিজমৰ ফলত তলত দিয়া জটিলতা বিলাক হব পাৰে ।যেনে -\n* হৃদৰোগ, বন্ধ্যাত্ব, গাঁঠিৰ বিষ, মেদবহুলতা।\nগৰ্ভাৱস্থাত থাইৰয়ড হৰমনৰ সমস্যা দেখা দিলে গৰ্ভস্থ শিশুক প্ৰভাৱিত কৰিব পাৰে। গৰ্ভাৱস্থাৰ প্ৰথম তিনি মাহৰ ভিতৰত গৰ্ভস্থ সন্তানে মাকৰ পৰা সকলোখিনি থাইৰয়ড হৰমন লাভ কৰে। যদি মাকৰ হাইপোথাইৰয়ডিজম থাকে তেন্তে পেটৰ ভিতৰত থকা শিশুটোৱে প্ৰয়োজনীয় থাইৰয়ড হৰমন লাভ নকৰিব। ইয়াৰ ফলত শিশুটিৰ মানসিক বিকাশত সমস্যাৰ সৃষ্টি হব পাৰে।\nথাইৰয়ড হৰমনৰ মাত্ৰা একেবাৰে কমি গ'লে জীৱনৰ প্ৰতি সংশয়যুক্ত myxoedema নামৰ এটা সমস্যাৰ সৃষ্টি হব পাৰে য'ত মানুহজনৰ মুখমণ্ডল, হাত, ভৰি ইত্যাদি ফুলি যায়। Myxoedema যুক্ত লোক এজন সংজ্ঞাহীন হব পাৰে আৰু কেতিয়াবা কোমা (coma) লৈওঁ গুছি যাব পাৰে। ইয়াৰ ফলত শৰীৰৰ তাপমাত্ৰা একেবাৰে কমি যাব পাৰে আৰু মানুহ জনৰ মৃত্যুও ঘটিব পাৰে।\n* অপথ্য :- ছয়াবিন আৰু ছয়াবিনৰ পৰা বনোৱা খাদ্য বস্তু, অত্যধিক আঁহযুক্ত খাদ্য, কিছুমান শাক পাচলি যেনে- ব্ৰুকলি, বন্ধাকবি, পালেং, ফুলকবি ।কেফেইযুক্ত পানীয়, যেনে - কফি, চাহ। ধপাত, মদ্য , মিঠা আলু, ষ্ট্ৰবেৰী, গছ আলু, চীনা বাদাম, গ্লুটেনযুক্ত খাদ্য পদাৰ্থ, যেনে- গ্লুটেন মিশ্ৰিত আটা, ময়দা। সংশ্লেষিত খাদ্য (processed foods), যেনে- হ'ট ডগ, কেক, বাৰ্জাৰ, পীজ্জা ইত্যাদি ।ৰিফাইন যুক্ত খাদ্য, ময়দাৰ দ্বাৰা বনোৱা খাদ্য, অত্যধিক মাংস, অত্যধিক মিঠাজাতীয় খাদ্য ইত্যাদি ।\n* পথ্য :- কণী, মাংস (কম পৰিমাণে), অ'মেগা থ্ৰী ফেটি এচিড যুক্ত মাছ, বিশেষকৈ সাগৰীয় চালমন, টুনা ইত্যাদি মাছ, ওপৰত উল্লেখ কৰা শাক পাচলি বিলাকৰ বাহিৰে সকলো বিলাক শাক পাচলি,কল, কমলা, বিলাহী, দৈ গাখীৰ বা গাখীৰৰ পৰা তৈয়াৰী খাদ্য, মাহজাতীয় শস্য, সতেজ ফলমূল, তিল, বাদাম, টেঙা ফল, নাৰিকল আৰু নাৰিকলৰ তেল ইত্যাদি।\n* চিকিৎসা :- আধুনিক চিকিৎসা পদ্ধতিত কৃত্ৰিম ভাবে প্ৰস্তুত কৰা লিভোথাইৰক্সিন নামৰ ঔষধ ব্যৱহাৰৰ পৰামৰ্শ দিয়া হয়। লগতে নিয়মিত থাইৰয়ড হৰমনৰ পৰীক্ষা কৰিবলৈ দিয়া হয় আৰু পৰীক্ষাৰ পৰা পোৱা ৰিপৰ্ট অনুযায়ী ঔষধৰ মাত্ৰা কম বেছি কৰিবলগীয়া হব পাৰে। কিন্তু এই ঔষধৰ বহুতো পাৰ্শ্চক্ৰিয়া থাকে, যেনে- প্ৰথম অৱস্থাত মানুহ জনৰ চুলি সৰিব পাৰে, নিদ্ৰাহীনতা, অনিয়মিয়া মাহেকীয়া, বন্ধাত্ব, শৰীৰত গৰম গৰম ভাব (hot flush), ওজন হ্ৰাস, বুকুৰ ধপধপনি বৃদ্ধি, কেতিয়াবা হৃদ ক্ৰিয়া বন্ধ ইত্যাদি পৰ্যন্ত হব পাৰে।\n* আয়ুৰ্বেদীক চিকিৎসা :- আয়ুৰ্বেদিক চিকিৎসা পদ্ধতিত হাইপোথাইৰয়ডিজমৰ ফলপ্ৰসূ আৰু বিশ্বাসযোগ্য চিকিৎসাৰ উল্লেখ আছে। উপযুক্ত খাদ্যাভাস, জীৱনশৈলী, ঔষধী আৰু যোগাসনৰ জড়িয়তে এই সমস্যাটোৰ সুকলমে চিকিৎসা কৰা হয়।\nযদি পিটুইটেৰী বা হাইপোথেলামাচৰ কোনো সমস্যাৰ বাবে হাইপোথাইৰয়ডিজমৰ সৃষ্টি হয় তেন্তে সমস্যাটো হিচাবে চিকিৎসা গ্ৰহণ কৰা উচিত।\nমানসিক চাপ কমোৱাৰ বাবে মেধ্য ৰসায়ন যুক্ত ঔষধ যেনে- অশ্বগন্ধা, ব্ৰাহ্মী, শংখপুস্পী ইত্যাদি ঔষধী ব্যৱহাৰ কৰা হয়। লগতে নস্য কৰ্ম ইয়াৰ বাবে ফলপ্ৰসূ।\nথাইৰয়ড গ্ৰন্থিৰ সমস্যাৰ ফলত হোৱা হাইপোথাইৰয়ডিজমৰ বাবে থাইৰয়ড গ্ৰন্থিক উদ্দীপিত কৰা ঔষধ ব্যৱহাৰ কৰা হয়। যেনে- বিপাক ক্ৰিয়া ত্বৰান্বিত কৰাৰ বাবে দ্বীপন ঔষধী যেনে- ত্ৰিকটু, পাচন ঔষধী যেনে - নাগৰমোথা, চিত্ৰক ব্যৱহাৰ কৰা হয়। লগতে auto Immune বেমাৰৰ ফলত (যিটো বেছিকৈ দেখা যায়) হোৱা থাইৰয়ড গ্ৰন্থিৰ প্ৰদাহ নিৰ্মূলৰ বাবে Kanchanar guggulu, Raudra ras ইত্যাদি ব্যৱহাৰ কৰা হয়। হৰমন সুচাৰুৰূপে নিৰ্গত হবলৈ Shatavari ব্যৱহাৰ কৰিব পৰা যায়। লগতে দেহৰ ৰোগ প্ৰতিৰোধ বৃদ্ধিৰ বাবে immuno modulator ঔষধী যেনে- গুলঞ্চ, হৰিদ্ৰা, আমলখি ইত্যাদি ব্যৱহাৰ কৰিব পৰা যায়। এই ঔষধ সমূহ চিকিৎসকৰ পৰামৰ্শ অনুসৰি গ্ৰহণ কৰিলে নিশ্চয় সুফল পোৱা যায় আৰু থাইৰয়ডৰ হেৰুৱাব ধৰা কাৰ্য্যক্ষমতা পুনৰুদ্ধাৰ হয়।\n* জীৱনশৈলীৰ পৰিবৰ্তন :-\n* নিয়মিত ব্যায়াম, খোজ কঢ়া বা চাইকেল চলোৱাৰ অভ্যাস গঢ়িব লাগে ।\n* দিনত শুৱা অভ্যাস পৰিত্যাগ কৰিব লাগে।\n* সময়মতে খাদ্য খোৱাৰ অভ্যাস গঢ়িব লাগে আৰু ৰাতিৰ আহাৰ পাৰিলে সূৰ্য্যাস্তৰ আগতে গ্ৰহণ কৰিব লাগে।\n* অত্যধিক মানসিক চিন্তা পৰিত্যাগ কৰিব লাগে।\n* যোগাসন :- সৰ্বাঙ্গাসন, মৎস্যাসন, হলাসন, সূৰ্য্য নমস্কাৰ, প্ৰানায়াম ইত্যাদি এজন যোগ পৰামৰ্শদাতাৰ পৰামৰ্শ অনুসৰি কৰিব পাৰে।\n* ঘৰুৱা বিধান :\n* চজিনা গছৰ পাতৰ পৰা বনোৱা ক্বাথ দৈনিক সেৱন কৰিব পাৰে বা চজিনা গছৰ পাতৰ চুপ ও খাব পাৰে। ইয়াত প্ৰচুৰ পৰিমাণে আয়ডিন থাকে।\n* এচামুচ আমলখি চূৰ্ণ মৌৰ লগত মিহলাই দৈনিক ৰাতিপুৱা খালি পেটত সেৱন কৰিব পাৰে।\n* নহৰু, পিঁয়াজ, জালুক , শুকান আদা ইত্যাদি সদায় খাব পাৰে। এইবোৰে শৰীৰৰ বিপাক ক্ৰিয়াত সহায় কৰে।\n* দৈনিক এচামুচকৈ তিচিৰ বীজৰ চূৰ্ণ, এচামুচ গাজৰৰ ৰস আৰু তিঁয়হৰ ৰস সেৱন কৰিব পাৰে।\n* ৰিফাইন বা অন্য তেলৰ ঠাইত নাৰিকল তেল ব্যৱহাৰ কৰা উচিত।\n* ৰাতিপুৱা শুই উঠি ১৫ মিনিটমান সময় দেহত ৰ'দ লগাব লাগে যিয়ে শৰীৰত ভিটামিন ডিৰ সংশ্লেষণ হোৱাত সহায় কৰে।


অনুভৱৰ বৰষুণ: নবীনৰ দশা\nবেঙা নবীনে কি জানিব ……ঘৈণীয়েকে কালি কোৱা কথাষাৰৰ বাবে নবীনৰ মূৰটো আজিও গৰম হৈ আছে। সি কালিয়ে তাৰ জীৱনৰ চৰম সিদ্ধান্তটো ল’লে। লগতে কাগজ এখনত নাম এসোপাও লিখি লৈছে, যাতে তাৰ শত্ৰুবোৰৰ নামবোৰ পাহৰি নাযায়। এইবাৰ সি মৰিবই। কোনে ইমান লাঞ্ছনা সহি থাকে। আৰু মৰিয়ে সি ভূত হৈ প্ৰথমে সেই কাটাৰত থকা ডাক্তৰজনক টেঁটু চেপা দিবগৈ…যিজনে তাৰ নাম লৈ ইমান ল’ৰা-ধেমালি কৰি দিলে। তাৰ পাছত সেই বাকীসকলক….হুহ লাইক কৰিবলৈ আহে। আৰু একেবাৰে শেষত তাৰ এই ঘৈণীজনীক… এই সিহঁতৰ কথা-বতৰাবোৰ পঢ়ি তাক যিমান বেছি ঠাট্টা কৰিলে..তাৰ এটা এটা প্রতোশোধ ল’ব। জীৱন্তে তাইক দিম বুলিও ভয়তে দিব নোৱাৰা ফলাখৰিৰ কোবকেইটা ভূত হৈ দিব। লাগিলে ক’ৰবাৰ পৰা মাইকী ভূত দুজনীমান হায়াৰ কৰি তাইক ভয় খুৱাই খুৱাই মাৰিব……\nনবীনে চব প্লেনীং কৰি ঘৰৰ পৰা ওলাইছেহে….পাছফালৰ শাঁখিনীজনীয়ে দিলে নহয় মাত,\n-হেৰি, ক’লৈ যায় হয়….. ?\n-মৰিবলৈ…..এইবাৰ তোক বাঁৰী ভাত খুৱাইহে এৰিম….\n-বাঁৰী ভাত পাছে পৰেও খাম…আজি মাছৰেহে খাম বুলি মাছ এটা লৈ থৈছোঁ…আহকচোন মাছটো কাটি-বাচি দিয়ক ।\nইমান ডাঙৰ কথাষাৰো ঘৈণীয়েকে পাতল ভাবে লোৱাত নবীনৰ মাথাতো আৰু বেয়া হৈ গ’ল। “তোৰ মাছ তয়ে খা” বুলি কৈ দর্জাখনতে গোৰ এটা মাৰি ঘৰৰ সি পৰা অলপ আঁতৰত থকা দিখৌ নৈখনৰ ফালে গুছি গ’ল।\nদুঘণ্টা মানৰ পাছত সেমেনা-সেমেনি কৈ নবীন আহি তাঁত-শালত বহি থকা ঘৈণীয়েকৰ কাষত ৰৈ ক’লে\n–হেৰা ভাত দুটামান দিয়াহিচোন…বৰ ভোক লাগিছে…\n-হে হৰি মৰিবলৈ যোৱা মানুহজন আক উভতি আহিল কিয় ?\nনবীনে এইবাৰ ঘৈণীয়েকৰ ঠাট্টাসূচক কথাষাৰ সহজ ভাবে লৈ ক’লে\n-দিখৌখন বৰ বাঢ়িছে জানা…গৰাৰ ওপৰলৈকে পানী…….\nPosted by মাধুৰীমা at 03:00


বীঙ হাইপোক’ন্দ্ৰিয়েক : অভিজিত মেধি – ফটাঢোল\nFebruary 1, 2020 দৈনন্দিন\t2 Comments\nবীঙ হাইপোক’ন্দ্ৰিয়েক : অভিজিত মেধি\nসৌ সিদিনালৈকে মই আছিলোঁ এজন সাধাৰণ মানুহ। স্বল্পজ্ঞানী, স্বল্পভাষী! বাৰ্থডে’ৰ দিনাই জন্ম লোৱা পৃথিৱীৰ কোটিজন অনেক মানুহৰ মাজৰেই এজন। কাম কৰিছোঁ, খাইছোঁ, পিন্ধিছোঁ। মুঠতে মোটামুটি নিজৰ মতলবত চলা এজন মানুহ! কিন্তু কথা এষাৰ আছে নহয়- সকলো দিন সমানে নেযায়! মোৰো দিন সলনি হ’ল। পৰিৱৰ্তনৰ ঢৌত মই যেন নতুন ৰূপত জনম লভিলোঁ! ঠিক কেতিয়া লভিলোঁ ভালকৈ ময়ো নাজানো! জন্ম হেনো এটা দীঘলীয়া প্ৰক্ৰিয়া! মোৰ নতুন ৰূপটোৰো এদিনতে জন্ম হোৱা নাছিল, এটা প্ৰকৰণৰ মাজেৰে হৈছিল।\n২০১১ চন মানৰ কথা। সেইবেলি নৰৰূপ ধাৰণ কৰা তিথিত মিছেছে এটা এন্দ্ৰ’ইড স্মাৰ্টফোন গিফ্ট দিছিল। স্মাৰ্টফোন ন’হৈ যেন থেন’ছৰ গ’নলেটডালহে দি গ’ল! ন’কিয়াৰ ইটাটো এৰি সেইডাল হাতত লোৱাৰ পৰাই মই দুনীয়া হাতৰ মুঠিত কৰাত ব্ৰতী হৈ গ’লোঁ। মানে মই নজনা কথাই নাইকিয়াই হৈ গ’ল এই ব্ৰহ্মাণ্ডত। কিবা নাজানিলেই চিধা গুগোল কৰি দিওঁ বাপ্পেকে! গুগোলৰ দুৱাৰেদি কোৰা, ৱিকি, ইউটিউব…সকলোতে মোৰ আহ্-যাহ্ লাগিয়েই থাকে। সেইবোৰ পঢ়ি-শুনি মই দিনৰ দিনটো ফেচবুকত জ্ঞানগৰ্ভ পোষ্ট লিখোঁ। তাকে পঢ়ি মোৰ ফেচবুক ফল’ৱাৰবোৰে হিম’গ্লবিন যুক্ত আঁহতৰ পাত নতুবা পানীৰ পৰা ওলাই অহা ভকুৱা মাছ টাইপ প্ৰতিক্ৰিয়া দিয়ে। দুটামানে বুঢ়া আঙুলিও দিয়ে, সেইকেইটাক মই বৰ এটা ভাল নাপাওঁ! সবাতোকৈ ভাল লাগে যেতিয়া বিনা হাতৰ তালি হেন মন্তব্যবোৰ পাওঁ! লাহে লাহে মোবাইল আৰু মোবাইলত গুগোল, একপ্ৰকাৰ নিচাত পৰিণত হ’ল। দিন যোৱাৰ লগে লগে সাতে-পাঁচে মিলি মই ৰাতি বাৰটালৈকে ছোচিয়েল মিডিয়াৰ বৰ্তা হৈ থকা হ’লোঁ। লাগক নিৰ্বাচনৰ ৰণ, মই কৈ দিম ক’ত পানী বেছি ক’ত কম। হওক পিয়াঁজৰ দাম বৃদ্ধি, গুগোল জ্ঞানেৰে সাজু মোৰ টিপ্পনি। আহক নাগৰিকত্ব সংশোধন, সাজু মোৰ সমজুৱা বচন। মুঠতে মোক ৰক্খাই টান বুজিছে। এনেকৈয়ে মই হৈ পৰিলোঁ সৰ্বব্যাপী-সৰ্বজ্ঞানী।\nপিচে কথা এষাৰ আছে নহয়- সকলো দিন সমানে নেযায়! কিছুদিনৰ আগেয়ে মোৰ গাটো অলপ বেয়া। অলপ জ্বৰ জ্বৰ লাগে, ডিঙিটোও সুৰসুৰাই থাকে। প্ৰথমতে ডিঙিত ফাৰহান আখতাৰ হোৱা বুলিয়েই ভাবি আছিলোঁ। এওঁক ক’লোঁ। আমাৰ এওঁৰ মতে আকৌ একোডাল বেমাৰ হোৱা নাই বোলে, দিনৰ দিনটো চোফা-বিচনাত পেট পেলাই মোবাইল পিটিকি থকাৰ ফলাফল হেনো! দুদিনমান পুৱা গধূলি দৌৰিবলৈ গ’লেই ঠিক হৈ যাম! কৈছোঁ নহয়, মই সৰ্বজ্ঞানী হৈ নতুন জনম লভাৰে পৰা এই মানুহজনীয়ে মৰমবোৰ আলু পিটিকা দি পিটিকি পিটিকি শেষ কৰি আনিছে। আগতে সদায় গধূলি আদা দিয়া চাহ একাপ খুৱাইছিল। আজিকালি কাচিৎহে “চাহ খাবা নেকি” বুলি সোধে। ময়ো বেছি পাত্তা নিদিওঁ, বনালে খাম বুলি কৈ থওঁ। তেওঁ আকৌ “খালে বনাম” বুলি উত্তৰ দি নিজৰ কামত লাগেগৈ।\nযা হওক, মোৰ সাংসাৰিক কথাত আপোনাক দাঁত চেলোৱাৰ সুযোগ কেলেইনো দিওঁ! আচল কথালৈ আহোঁ! মানুহজনীৰ পৰা সদুত্তৰ নেপায় মই গুগোল কৰাত লাগিলোঁ। মানে গাটো কেলেইনো বেয়া লাগি থাকে, কি কি বেমাৰৰ এনেকুৱা লক্ষণ আৰু সেইবোৰৰ সম্ভাব্য পৰিণতিৰ ওপৰত বিতং অধ্যয়ন ও গৱেষণা এটাকে কৰি পেলালোঁ। তাৰপাছত নক’ব বুজিছে! মোৰ জীউটো প্ৰেম চোপ্ৰাক দেখা অকলশৰীয়া বলিউড হিৰোইন টাইপ হ’লগৈ। চিধাই পলম নকৰি আগশাৰীৰ ডাক্তৰ এজনৰ এপইণ্টমেণ্ট লৈ ল’লোঁ। ঘৰত তেতিয়াও কাকো ঘূণাক্ষৰেও জানিবলৈকে দিয়া নাই মই সৰ্বজ্ঞানীয়ে ভৱিষ্যতত কি দেখিছোঁ। ঘৰৰ মানুহবোৰক মই অলপ কম ধতুৱা বুলিয়েই ভাবোঁ। ভাবিলোঁ আগতে ডাক্তৰৰ লগত ভালকৈ কথা-বতৰা হৈ লওঁ!\nআজিকালিৰ ডাক্তৰবোৰো যে! কিতাপ পত্ৰ পঢ়ে নে নপঢ়ে সন্দেহ! দেশৰ আগশাৰীৰ ডাক্তৰ বোলে! মই বেমাৰৰ ইমান বিতং বিৱৰণ দিলোঁ, তথাপি পৰীক্ষা কৰি উঠি প্ৰেছক্ৰিপচনত দুটামান ভিটামিন টেবলেট লিখি ৰাতি সোনকালে খোৱা আৰু শোৱাৰ উপদেশ দি যাবলৈ ক’লে। মনটো কিবা ভাল নালাগিল। তাৰ পাছৰ দুই ৰাতি বেমাৰৰ কথা গুগোল কৰোঁতে কৰোঁতে মোৰ টোপনিয়েই নাহিল। তৃতীয় দিনা যেতিয়া সোঁকাণৰ ঠিক তলতে টিউমাৰ এটা আৱিষ্কাৰ কৰিলোঁ তেতিয়া আৰু ৰৈ থাকিব নোৱাৰিলোঁ। চেম্বাৰ খোলাৰ এঘণ্টা আগতেই ডাক্তৰৰ তালৈ গৈ ৰৈ আছিলোঁ। ডাক্তৰৰ ভেল্কীবাজি কথালৈ বাট চোৱাৰ মোৰ ধৈৰ্য্য অলপো নাছিল। চিকিৎসা বিজ্ঞানৰ কথাবোৰ তেওঁক উদাহৰণসহ ভাঙি-পাতি বুজাই, কোনটো ৱেবছাইটত কি লিখা আছে শিকাই দিলোঁ। তথাপিও বয়সীয়াল ডাক্তৰগৰাকীৰ মনপুতি মোৰ কথা শুনাৰ ধৈৰ্য্য নাই বুজিছে! খঙে চুলিৰ আগ পালে। মই বোলো আপুনি ভালকৈ পৰীক্ষা কৰাত আপত্তিটো ক’ত? মোৰ কাণৰ লতিৰ তলত এই মস্ত টিউমাৰ এটা ওলাইছে তথাপিও আপুনি ভালকৈ নেচায় কেলেই? মই যিমানে বাঢ়ি অহা টিউমাৰটো দেখাও ডাক্তৰে সিমানে নিজৰ তামিল নে তেলেগু ভাষাত বিৰবিৰায়! অভদ্ৰতাৰো এটা সীমা থাকে! খঙৰ কোবত চেম্বাৰৰ দুৱাৰত সৰু-সুৰা ঢকা এটা মাৰি ওলাই আহিলোঁ!\nএনেকৈ নহ’ব, বেলেগ ডাক্তৰ ধৰিব লাগিব! ‘ভাল ডাক্তৰ’ বুলি গুগোল চলাথ কৰি ফুৰিলোঁ। দুটা দিন না ভালকৈ খালোঁ, না ভালকৈ শুলোঁ। চকু লাগিব খুজিলেও কাণত “ৰাম নাম সত্যহে” বাজি উঠে। তৃতীয় দিনা পুৱাহে অলপ সকাহ পালোঁ যেনিবা। দেখিলোঁ মোৰ দুই মিলিমিটাৰৰ মস্ত টিউমাৰটো শুকাই চেপেটা লাগিছে! ধুই, শালমনহে আছিল এইডাল! এই সৰ্বজ্ঞানীৰ মনটো সিদিনা কিমান পাতল লাগিছিল আপোনালোকক ভাষাৰে বুজাবলৈ সামৰ্থ নাই মোৰ! যেন সোমাবাৰে হঠাৎ অফিচ ছুটি, যেন দীৰ্ঘদিনীয়া কনষ্টিপেছনৰ পৰা মুক্তি…যেন যেন…উফ্, ভাষাই নাই!\nপিচে কথা এষাৰ আছে নহয়- সকলো দিন সমানে নেযায়! দুদিনমান পাছত মনত খেলাল, এই বুঢ়া বয়সত শালমন বা আকৌ কেলেই ওলাইছে? আকৌ গুগোল তল ওপৰ কৰি দিলোঁ। এইবাৰ মই খাটাং, লিভাৰৰেই কিবা এটা হৈছে বুলি। ডাক্তৰজনকো এইবাৰ বেছ চিন্তিত দেখা গ’ল। সকলো কথা তেওঁ বিতংকৈ শুনিলে। দিনটোত কি কি কৰোঁ সুধিলে। তাৰপাছত বহুত ভাবি চিন্তি তেওঁ ক’লে,\n“ভাইটি, তোমাৰ চিকিৎসা মোৰ দ্বাৰা নহ’ব। মই তোমাক ৰেফাৰ কৰি দিছোঁ, তুমি এইগৰাকী ডাক্তৰক লগ ধৰা, তেওঁহে কিবা পাৰে যদি কৰিব আৰু!”\nএইবুলি তেওঁ ফৰফৰকৈ কিবাকিবি লিখি কাগজ এখন হাতত তুলি দিলে। এজন মুধাফুটা ডাক্তৰে হাত দাঙি দিয়াত মোৰ অৱস্থাটো কি হৈছিল কেনেকৈ বুজাম আপোনালোকক! থুলমূলতে মোৰ জীউটো প্ৰেম চোপ্ৰাক দেখা অকলশৰীয়া বলিউড হিৰোইন টাইপ হৈছিলগৈ মানে! চেম্বাৰৰ বাহিৰ ওলাই ভয়ে ভয়ে কাগজখন পঢ়িবলৈ ল’লোঁ। ডিঙিটো তেতিয়া মংগল গ্ৰহৰ পৃষ্ঠ হেন, পানীৰ প-টোও নাইকিয়া। কাগজখিলাত মাত্ৰ এশাৰী বাক্য লিখা আছিল,\n“মানুহজন দেখাত সুস্থ, কিন্তু হাইপোক’ন্দ্ৰিয়াৰ(Hypochondria) লক্ষণ পুৰামাত্ৰাই দেখা গৈছে।”\nমই ঠিক জানিছিলোঁ। মোৰ নিচিনা অৱতাৰী পুৰুষৰ এনেকুৱা আগেয়ে কেতিয়াও নাম নুশুনা নাভূত-নাশ্ৰুত বেমাৰেই হ’বগৈ। লণ্ডন-আমেৰিকাতো চাগে ইয়াৰ চিকিৎসা ওলোৱা নাই। কাণত জোৰ জোৰকৈ বাজি উঠিল- ৰাম নাম সত্যহে! তথাপিও মৰণত শৰণ দি কঁপা কঁপা হাতেৰে মোবাইলটো উলিয়াই গুগোলত টাইপ কৰিলোঁ- ‘হাইপোক’ন্দ্ৰিয়া মিনিং’! প্ৰথমটো ৱেবছাইটতে বিতংকৈ লিখা আছিল- নিজৰ কিবা এটা সাংঘাতিক বেমাৰ হোৱা বুলি ভুল ধাৰণা লৈ থকা মানুহক হাইপোক’ন্দ্ৰিয়েক বোলে, সাধাৰণতে বেমাৰৰ কথা বেছিকৈ গুগোল কৰা মানুহ সহজে হাইপোক’ন্দ্ৰিয়াৰ চিকাৰ হয়। উপদেশত খাই বৈ, গুগোল নকৰাকৈ শুই থাকিবলৈ কোৱা আছিল তাত। মই সৰ্বজ্ঞানীয়ে ‘হাইপোক’ন্দ্ৰিয়া’ৰ অৰ্থ বুজাৰ লগে লগে ৰেফাৰ কৰা ডাক্তৰ গৰাকী যে মানসিক ৰোগৰ ডাক্তৰ সেইয়া বুজিবলৈ বাকী নাথাকিল।\nমনতে ভাবিলোঁ- আৰু গুগোল কৰ বেটা!\nমোৰ বেমাৰ সেইদিনা ডাক্তৰৰ চেম্বাৰ এৰাৰ পাছতেই ভাল হ’ল। আনগৰাকী ডাক্তৰৰ ওচৰলৈ যাবলগীয়া নহ’লেই! আজিকালি মই সকলো কথাতে গুগোল কৰা স্বভাৱটো কিছু এৰিছোঁ। বিশেষকৈ বেমাৰৰ ক্ষেত্ৰত গুগোল নকৰো বুলি কাণত ধৰি থৈছোঁ। আনকো গুগোল নকৰাৰ উপদেশ দি ফুৰোঁ আজিকালি। এইটোও এটা নতুন অভ্যাসেই হৈ গ’ল। যোৱাকালি বাটত ছাগলী এটাকো বুজাই থৈ আহিছোঁ। বোলো ভাইটি, য’তে ত’তে গুগোল নকৰে নহয়! সি বেটাই ৰাস্তাৰ মাজতে গোল গোলকৈ গু কৰি আছিল বুজিছে!\n« ৰসৰ ৰহঘৰা – গীতাৰ্থী গোস্বামী\nৰসাৱতাৰ – ঈশান জ্যোতি বৰা »\nসুন্দৰ লিখনি 👌👌


Home MAYUR CHETIA REVIEW পৰ্যালোচনা ময়ূৰ চেতিয়া পৰ্যালোচনা\nxukhdukh.com March 21, 2015 MAYUR CHETIA, REVIEW, পৰ্যালোচনা, ময়ূৰ চেতিয়া,\nগণ মুক্তিৰ সংগ্রাম আৰু\nবৈকল্পিক ৰাজনীতিৰ আখৰা\nপুঁজিবাদী অর্থনীতিৰ অধীনত শ্রমিকসকল আইনী দৃষ্টিৰে নিজৰ শ্রম-শক্তি বেচিবলৈ স্বাধীন। শ্রমিকে নিজ শ্রম শক্তি বেচে আৰু বিনিময়ত মজুৰী লাভ কৰে। অর্থাৎ সমস্ত প্রক্রিয়াটোত সমান মূল্যৰ বস্তুৰেই আদান প্রদান হোৱা যেন ভাব হয়। শ্রমিকে এটা বস্তু (শ্রম শক্তি ) প্রদান কৰিছে আৰু বিনিময়ত আন এটা বস্তু (মজুৰী) লাভ কৰিছে। অর্থাৎ শোষণৰ প্রক্রিয়াটো ইয়াত স্পষ্ট নহয়। তদুপৰি আপাত দৃষ্টিত পুঁজিপতিজন প্রয়োজনীয় যেনেই অনুভৱ হয় – কিয়নো তেঁৱেই পইছা পাতি যোগাৰ কৰি উদ্যোগটো স্থাপন কৰিছে। পুঁজিপতি নহলে কোনে উদ্যোগ স্থাপন কৰিলেহেঁতেন? কোনে চাকৰি সৃষ্টি কৰিলেহেঁতেন? পুঁজিপতিজনে শ্রমিকক কাম কৰিবলৈ জবৰদস্তি কৰা নাই। শ্রমিকে নিজেহে জীৱিকাৰ সন্ধানত কাম বিচাৰি আহিছে। মন নগলে শ্রমিকজনে চাকৰি পৰিত্যাগ কৰিবও পাৰে!\nপিছে প্রাক-পুঁজিবাদী ব্যৱস্থাসমূহত – যেনে ধৰক সামন্তীয় অর্থনীতি একোখনত কৃষকে নিজৰ মাটিত কাম কৰাৰ উপৰিও জমিদাৰৰ মাটিত গেবাৰি খাটিব লগা হয়। লগতে তেওঁ নিজৰ মাটিত উৎপাদিত হোৱা শস্যৰ একাংশও জমিদাৰক দিব লগা হয়। সমস্ত প্রক্রিয়াটোত জমিদাৰে শোষণ কৰাৰ কথাটো স্পষ্ট হৈ পৰে। কিয়নো কৃষকে বুজিব পাৰে যে জমিদাৰ নহলেও কৃষি কর্ম সুন্দৰকৈ চলি থাকিব। সমস্ত উৎপাদনৰ প্রক্রিয়াটোত জমিদাৰৰ কোনো ভূমিকা নাই।\nসেয়েহে শোষণৰ প্রক্রিয়াটো চলাই নিবলৈ জমিদাৰে অনা-অর্থনৈতিক(extra economic) অর্থাৎ ৰাজনৈতিকভাৱে জোৰ-জুলুম কৰিব লগা হয়। আন কথাত, জমিদাৰজন একে সময়তে উৎপাদন প্রক্রিয়াটোৰ মালিক হোৱাৰ লগতে ৰাজনৈতিক মালিকো হব লগা হয়। কিন্তু পুঁজিবাদী ব্যৱস্থাটোৰ অধীনত অর্থনৈতিক মালিক(পুঁজিপতি) আৰু ৰাজনৈতিক মালিক(ৰাজনেতা) ভিন ভিন হব পাৰে।\nকথাখিনি তাত্ত্বিক ভাষাত এনেকৈয়ো কব পাৰিঃ পোন প্রথমবাৰ বাবে পুঁজিবাদৰ অধীনতেই ৰাজনৈতিক ক্ষেত্রখনৰ সমান্তৰালভাৱে ‘আর্থিক ক্ষেত্র’ নামৰ এখন নতুন স্বায়ত্ত্ব ক্ষেত্রৰ জন্ম হয়। ইয়াৰ আগলৈকে ৰাজনৈতিক ক্ষেত্রখনক আর্থিক ক্ষেত্রৰ পৰা পৃথক কৰিব পৰা নগৈছিল। আর্থিক শোষণ কৰিবলৈ হলে আর্থিক প্রভুসকল একেসময়তে ৰাজনৈতিক প্রভুও হব লগা হৈছিল। কিন্তু পুঁজিবাদৰ অধীনত শাসক শ্রেণীয়ে এই প্রয়োজনৰ পৰা মুক্তি লাভ কৰিলে।\nই হৈছে পুঁজিবাদ দীর্ঘস্থায়ী হোৱাৰ অন্যতম কাৰণ। দৈনন্দিন পুঁজিবাদী অর্থনীতিখন চলাই নিবলৈ ৰাজনৈতিক প্রভুসকলে (ৰাজনেতাই) সর্বদা হস্তক্ষেপ কৰাৰ প্রয়োজন নাই। সেইফেৰা কাম আর্থিক প্রভুসকলে (পুঁজিপতিসকলে) নিজেই কৰিব পাৰে। চৰকাৰে মাজে-মধ্যেহে হস্তক্ষেপ কৰে। জনগণৰ খং উঠিলেও সেয়া প্রকৃত প্রভুৰ (অর্থাৎ পুঁজিপতিৰ) বিপৰীতে ৰাজনৈতিক প্রভুৰ বিৰুদ্ধেহে চালিত হয়। এবাৰ কংগ্রেছ, তাৰ পাছত বিজেপি; বা এবাৰ ৰিপাব্লিকান দল, আনবাৰ ডেমক্রেট। এনেকৈয়ে পুঁজিবাদী অর্থনীতিখন বঢ়িয়াচে চলি থাকে!\nআচলতে পুঁজিবাদৰ অধীনত অর্থনীতিৰ ক্ষেত্রখন ইমানেই স্বায়ত্ত্ব হৈ পৰে যে ৰাজনৈতিক ক্ষেত্রখনত সমাজবাদী দল-সংগঠন নির্বাচিত হৈ আহিলেও অর্থনীতিৰ চৰিত্রৰ কোনো গুণগত পৰিবর্তন নহয়। সেয়েহে পুঁজিবাদৰ অধীনতেই পোন প্রথমবাৰ বাবে ৰাজনৈতিক গণতন্ত্র স্থাপিত হ’ল। তাৰ আগেয়ে সেয়া অসম্ভৱ আছিল।\nপুঁজিবাদী ব্যৱস্থাৰ সমালোচনা কৰি মার্ক্স প্রভৃতি সমাজবাদীসকলে কলে যে এনেকৈ ৰাজনৈতিক ক্ষেত্রত গণতন্ত্র স্থাপিত হলেও আর্থিক ক্ষেত্রত গণতন্ত্র স্থাপিত হোৱা নাই। অর্থাৎ ৰাজনৈতিক ভাৱে প্রতিজন ব্যক্তিৰে একোটাকৈ ভোট আছে; কিন্তু আর্থিক ভাৱে কেৱল টাটা-বিৰলাৰ ওচৰতেই সকলো ভোট আছে, কিয়নো টাটা-বিৰলাৰ ওচৰতেই উৎপাদনৰ সকলো সমল-পাতি (উদ্যোগ আদি) আছে। সেয়েহে আর্থিক ক্ষেত্রতো গণতন্ত্র স্থাপন কৰিব লাগিব। আর্থিক ক্ষেত্রতো ব্যক্তিয়ে প্রতি একোটাকৈ ভোট থাকিব লাগিব। এই আর্থিক গণতন্ত্রই হৈছে সমাজবাদ। উৎপাদনৰ সকলো সমল ব্যক্তিবিশেষৰ নিজা সম্পত্তি হোৱাৰ বিপৰীতে সমস্ত সমাজখনৰ হব লাগিব।\nএইখিনিতে প্রশ্ন উঠিলঃ এই আর্থিক গণতন্ত্র সম্ভৱপৰ কৰা যায় কেনেকৈ? চিধা ভাষাত কবলৈ গলে – পুঁজিপতিৰ হাতৰ পৰা সকলো উৎপাদনৰ সমল কাঢ়ি লব লাগিব আৰু শ্রমিক সমবায়, কৃষক সমবায় আদি নির্মাণ কৰাৰ যোগেদি সিবিলাকৰ সামাজিকীকৰণ কৰা হব। পিছে পুঁজিবাদৰ অধীনত ‘সম্পত্তিৰ অধিকাৰ’ বোলা বস্তু এটা থাকে। সেয়েহে আর্থিক গণতন্ত্র সম্ভৱপৰ কৰিবলৈ হলে প্রথমে শ্রমজীৱি জনগনে বলপূর্বক ৰাষ্ট্রৰ ক্ষমতা নিজৰ হাতলৈ আনিব লাগিব আৰু দেশৰ সংবিধান সলনি কৰিব লাগিব। তাৰ পাছতহে পুঁজিপতিৰ পৰা উৎপাদনৰ সমল কাঢ়ি লব পৰা যাব। এয়াই হৈছে বিপ্লৱ। বিপ্লৱৰ পাছৰ ব্যৱস্থাটোৰ নাম হব সমাজবাদ, য’ত এইবাৰ ৰাজনৈতিক গণতন্ত্রৰ লগতে আর্থিক বা সামাজিক গণতন্ত্রও স্থাপিত হব; উৎপাদন সমলৰ ওপৰত পুঁজিপতিৰ মালিকানা বেআইনী ঘোষণা কৰা হব। বিভিন্ন শ্রমিক দলে দেশৰ নির্বাচনত অংশ গ্রহণ কৰিব আৰু সমাজবাদৰ নিজস্ব পৰিকল্পনা আগবঢ়াই শ্রমজীৱি জনগণৰ ভোট হাছিল কৰিবলৈ চেষ্টা কৰিব। (এইখিনিতে এটা কথাঃ উৎপাদন সমলৰ সামাজিকীকৰণৰ অর্থ চৰকাৰীকৰণ নহয়; যেতিয়ালৈকে শ্রমিকসকলে নিজেই উৎপাদন ব্যৱস্থাটোৰ ওপৰত নিয়ন্ত্রণ সাব্যস্ত নকৰে, তেতিয়ালৈকে তাক সমাজবাদ বুলিব নোৱাৰি। সমবায়ৰ পৰিবর্তে কেৱল চৰকাৰীকৰণ কৰিলে শেহত গৈ সি কোনো আমোলা শ্রেণীৰ জমিদাৰীলৈ পর্যৱসিত হৈ পৰাৰ সম্ভাৱনা থাকে। চোভিয়েট ইউনিয়নত সমাজবাদ পতিত হোৱাৰ ই এটা প্রধান কাৰণ আছিল।)\nতাত্ত্বিক ভাষাত কথাখিনি সহজ হলেও পিছে বাস্তৱত তাক ক্রিয়াম্বিত কৰাটো বৰ সহজ কথা নহয়। কোনো গণ আন্দোলন আদিৰ মাজেৰে কোনো এটা বিশেষ ৰাজনৈতিক দলৰ চৰকাৰ একোখনক পতিত কৰাটো তুলনামূলকভাৱে সহজ। পিছে যেতিয়ালৈকে জনগণৰ মূল শত্রু অর্থাৎ আর্থিক প্রভু পুঁজিপতিহঁতৰ বিৰুদ্ধে জনগণক সংগঠিত কৰিব নোৱাৰি, তেতিয়ালৈকে সমাজবাদ নির্মাণৰ সপোনো বাস্তৱায়িত হ’ব নোৱাৰে। এটা উদাহৰণ দিয়া যাওঁক।\nধৰক উপস্থিত চৰকাৰখনৰ দুর্নীতি আদিৰ দোহাই দি সমাজবাদী দল এটাই গণ অভিযান চলালে আৰু খেতি মাটি, বাসস্থান, সুলভ শিক্ষা, সুলভ স্বাস্থ্যসেৱা, শ্রমিক অধিকাৰ, মজুৰী বৃদ্ধি আদিৰ প্রতিশ্রুতি দি তেওঁলোকে বুর্জোৱা ব্যৱস্থাটোৰ অধীনতে চৰকাৰ গঠন কৰিলে। পিছে বাওঁ দল এটা শাসনলৈ আহিলেই পুঁজিপতিহঁত ভীতিগ্রস্থ হৈ পৰে আৰু নতুন চৰকাৰখনক সেও মনাবলৈ সিহঁতে ‘বিনিয়োগ বিক্ষোভ’ (investment strike) আৰম্ভ কৰে। সহজ ভাষাত ইয়াৰ অর্থ হৈছে – পুঁজিপতিহঁতে অর্থনীতিত বিনিয়োগ কৰা বন্ধ কৰে আৰু বর্হিদেশলৈ পুঁজি নির্গমন কৰে। যিহেতু অর্থনীতিৰ ওপৰত সিহঁতৰেই প্রভুত্ব, সেয়েহে বিনিয়োগ বন্ধ কৰিলে অর্থনীতিৰ অৱস্থাও কোঙা হৈ পৰে। ফলত চাকৰিৰ সংখ্যা কমিবলৈ ধৰে। যিহেতু বিভিন্ন উৎপাদিকা সম্পদ(productive assets)ৰ ওপৰত কৰ আৰোপ কৰিয়েই চৰকাৰে নিজা খৰচ আহৰণ কৰে, অর্থনীতিৰ কোঙা অৱস্থাৰ ফলত চৰকাৰৰ উপার্জন কমিবলৈ ধৰে। ফলত বিভিন্ন কল্যাণকামী আঁচনিসমূহত চৰকাৰে ধন খৰচ কৰিব নোৱাৰা হৈ পৰে। ফলত জনগণৰ ক্রোধো বৃদ্ধি পায় আৰু ভবিষ্যতে নতুন চাকৰি সৃষ্টি কৰাৰ প্রতিশ্রুতি দি পুৰণা দুর্নীতিবান বুর্জোৱা দলটোৱেই পাছৰ নির্বাচনত পুণৰ চৰকাৰ গঠন কৰে! পুঁজিপতিহঁতেও বুর্জোৱা দলটোক শাসনলৈ অহাত পার্যমানে সহায় কৰে।\nবুর্জোৱা ব্যৱস্থাৰ অন্তর্গত বাওঁ চৰকাৰ একোখনৰ দশা সদায়েই এনে হব বুলি কব নোৱাৰি। কেতবোৰ বিশেষ পৰিস্থিতিত বুর্জোৱাহঁতে বাওঁপন্থীসকলৰ শাসন মানি লব পাৰে। উদাহৰণ স্বৰূপে ১৯৪৫-৭০ সময়ছোৱাত পশ্চিম ইউৰোপৰ বেছিভাগ দেশতেই কোনোবা নহয় কোনোবা সমাজবাদী দলে শাসন কৰিছিল। সিবিলাকক কোনোপধ্যেই বিপ্লৱী দল বুলি কব নোৱাৰিলেও সিবিলাকে উপস্থিত ব্যৱস্থাটোৰ ভিতৰতে কেতবোৰ কল্যাণমূলক আঁচনি হাতত লৈছিল (যেনে সুলভ শিক্ষা, স্বাস্থ্যসেৱা আদি প্রদান, নিবনুৱা ভাট্টাৰ ব্যৱস্থা, কেতবোৰ উদ্যোগৰ চৰকাৰীকৰণ আদি)। বুর্জোৱাহঁতে এনে পদক্ষেপসমূহ ভাল নাপায় কিয়নো সিহঁতে সকলো ক্ষেত্রতে ব্যক্তিগত বিনিয়োগ কৰি মুনাফা কমোৱাৰ ধাণ্ডাত থাকে। শিক্ষা ব্যৱস্থাটো চৰকাৰী হোৱাৰ অর্থই হৈছে যে এখন লাভজনক ক্ষেত্রত বিনিয়োগ কৰাৰ পৰা সিহঁত বঞ্চিত হল! নিবনুৱা ভাট্টা দিয়াৰ অর্থই হৈছে যে এনেস্থলত শ্রমিকৰ সংগ্রামী ক্ষমতা বৃদ্ধি পায় (উপার্জনৰ কোনো বিকল্প নথকা শ্রমিকে দীর্ঘদিনলৈ ফেক্টৰী ষ্ট্রাইক কৰিব নোৱাৰে)। পিছে সেই সময়ত চোভিয়েট ইউনিয়নৰ ভূতে সমগ্র ইউৰোপখনকে পেপুৱা লগাই থৈছিল। গতিকেই বুর্জোৱাহঁতে এনে জনপ্রিয় নীতিসমূহ মানি লবলৈ বাধ্য হৈছিল। নহলে কিজানিবা পশ্চিম ইউৰোপীয় দেশবোৰতো সমাজবাদী বিপ্লৱ সংঘটিত হয়! পিছে সত্তৰৰ দশকত কমিউনিজমৰ ভূতটো শাম কটাত সিহঁতে পুণৰ উৎপাত কৰা আৰম্ভ কৰিলে। বুর্জোৱাৰ উৎপাতত ইখনৰ পাছত সিখন দেশত সংস্কাৰকামী সমাজবাদী দলবোৰৰ পতন ঘটিল।\nঅর্থাৎ বাওঁ চৰকাৰ একোখন কিমানদিন তিস্তি থাকিব পাৰিব, সেয়া বুর্জোৱা ইচ্ছা-অনিচ্ছাৰ ওপৰতেই নির্ভৰ কৰে। বিনিয়োগ বিক্ষোভ হৈছে বুর্জোৱাহঁতৰ এপাত মোক্ষম অস্ত্র। যিসকল বাওঁপন্থীয়ে বুর্জোৱাক দমন কৰাৰ উপায় উলিয়াব নোৱাৰে, তেওঁলোকৰ পতন ঘটাটো নিশ্চিত।\nসেয়েহে সংস্কাৰকামী সমাজবাদীসকলৰ বিপৰীতে বিপ্লৱী কমিউনিষ্টসকলে কয় যে সমাজ পৰিবর্তন কৰিবলৈ হলে বুর্জোৱাৰ আর্থিক আৰু সামাজিক শক্তি/ৰাজহাড় ভাঙি পেলাব লাগিব। পিছে সেয়া তেতিয়াহে সম্ভৱপৰ হব যেতিয়া বুর্জোৱা বিৰোধী চেতনা জনগণৰ মনত প্রবল হব। ৰাইজৰ মনত এই চেতনাটো আহিব লাগিব যে অর্থনীতিখন চলাবলৈ আমাক কোনো বুর্জোৱাৰ দৰকাৰ নাই; শ্রমজীৱি জনগণে নিজেই অর্থনীতিখন চলাই নিব পাৰিব।\nঅর্থাৎ বাওঁপন্থীসকলে কেৱল গণসমর্থন লাভ কৰিলেই যথেষ্ঠ নহয়। কোনোবা বুর্জোৱা দল এটাৰ বিৰুদ্ধে জনগণক একত্রিত কৰিব পৰাটোও যথেষ্ঠ নহয়। চৰকাৰ গঠন কৰাটোও যথেষ্ঠ নহয়। বৰঞ্চ যথেষ্ঠ তেতিয়াহে হব যেতিয়া দলটোৱে ৰাইজক বুর্জোৱা বিৰোধী শ্লোগান/চেতনাৰে একত্রিত কৰিব পাৰিব। বুর্জোৱা বিৰোধী চেতনা বিকশিত নকৰাকৈ কেৱল ভাত কাপোৰ, বাসস্থান আদিৰ প্রতিশ্রুতি দি চৰকাৰ গঠন কৰিলে শেহত দলটো নিজেই বিপদত পৰিব।\nচেতনা বিকশিত কৰা মানে আমি জনগণক মার্ক্সবাদৰ অ আ ক খ শিকোৱাৰ কথা কোৱা নাই। জনগণৰ চেতনা সংগ্রামৰ মাজেদিয়েই বিকশিত হয়। পিছে সকলো সংগ্রামে বিপ্লৱী চেতনা – অর্থাৎ পুঁজি বিৰোধী চেতনা বিকশিত নকৰে। পুঁজি বিৰোধী চেতনা বিকশিত কৰিবলৈ হলে উৎপাদনৰ ক্ষেত্রখনত ভৰি দিব লাগিব। উদাহৰণস্বৰূপে কৃষি খণ্ডত আজিৰ সময়ত, এতিয়াৰ পৰাই সমবায় নির্মাণ কৰাৰ কথা ভাবিব পাৰি। অনানুষ্ঠানিক ঔদ্যোগিক খণ্ডটোতো সমবায়ৰ কথা ভাবিব পাৰি। বৃহৎ উদ্যোগসমূহত অৱশ্যে এতিয়াই সমবায় স্থাপন কৰিব নোৱাৰি। গোলকীয় পণ্য শৃংখলৰ সৈতে ভাৰতীয় অর্থনীতিখন সংস্পৃক্ত হৈ পৰাৰ ফলত এতিয়া বিভিন্ন উদ্যোগত গোলকীয় শ্রমিক চলিডাৰিটি গঢ়ি তোলাৰো প্রয়োজনীয়তা আছে। অর্থাৎ শ্রমিক বিক্ষোভৰ প্রাসংগিকতা এতিয়াও হেৰাই যোৱা নাই। মূল কথাটো হৈছে শ্রমিকৰ আত্ম-নিয়ন্ত্রণৰ অধিকাৰ। বিভিন্ন ৰূপত এই আত্ম-নিয়ন্ত্রণৰ সংগ্রামখন আগুৱাই নিব লাগিব; সমবায় নির্মাণ, সমবায় নির্মাণৰ পোষকতা তাৰেই অংশবিশেষ হব লাগিব। ভাৰতৰ কিংবদন্তীস্বৰুপ শ্রমিক নেতা শংকৰ গুহ নিয়োগীৰ ভাষাত, ই হব লাগিব “সংগ্রাম আৰু নির্মাণ”ৰ যাত্রা। (এটি আকর্ষণীয় সমবায় মডেলৰ বাবে এই প্রবন্ধটো চাওঁক।http://oxantoprohor.blogspot.in/2014/09/blog-post.html\nএইখিনিতে ভেনেজুৱালা দেশখনৰ পৰা কিছু কথা শিকিব পাৰি। আজি বহুদিনৰে পৰা দেশখনত এটি সমবায় আন্দোলন চলি আহিছে। মাজতে ৰাষ্ট্রপতি হুগো চাভেজেও পুঁজিপতিৰ হাতোৰাৰ পৰা দেশখনক মুক্ত কৰিবলৈ সমবায় নির্মাণৰ পোষকতা কৰিছিল। পিছে সমবায় নির্মাণ কৰোঁতে হুৰমূৰকৈ আগুৱাৰ ফলত, তলৰ জনগণৰ সক্রিয় অংশগ্রহণৰ বিপৰীতে ওপৰৰ আমোলা/পার্টি নেতাৰ নির্দেশৰ দ্বাৰাই ততাতৈয়াকৈ সমবায় নির্মাণৰ চেষ্টা কৰাৰ ফলত আন্দোলনটোৱে আশানুৰূপ ফল লাভ নকৰিলে। এইক্ষেত্রত কেৱল ৰাজনৈতিক উৎসাহ থাকিলেই নহব; আর্থিক দিশসমূহকো হিচাপত লব লাগিব। ভেনেজুৱেলাৰ সমবায় আন্দোলনৰ এজন পুৰণা পর্যবেক্ষক দাদা মহেশ্বৰনন্দই লিখিছে যে যিসমূহ সমবায় ভাবি চিন্তি দীর্ঘদিনীয়া পৰিকল্পনা তথা গণ সহযোগেৰে গঠন কৰা হৈছিল, সিবিলাক এতিয়াও আছে। পিছে হুৰমূৰকৈ নির্মাণ কৰা বেছিভাগ সমবায়েই লোকচান ভৰি বন্ধ হৈ গৈছে।\nদীর্ঘ পৰিকল্পনাৰ দ্বাৰা সমবায় আন্দোলন এটি গঢ় দিব পাৰিলে ই পুঁজি বিৰোধী সংগ্রামখনক নিশ্চিতভাৱে সহায় কৰিব। ই জনগণক বুজাবলৈ সক্ষম হব যে “হয়; কোনো পুঁজিপতি নাথাকিলেও আমি নিজেই অর্থনীতিখন চলাব পাৰিম!” এই কথাষাৰ বাৰম্বাৰ কোৱা দৰকাৰ যে বিপ্লৱ সফল হবলৈ হলে দেশখন, অর্থনীতিখন নিজে চলাব পৰাকৈ জনগণ ইচ্ছুক, প্রশিক্ষিত তথা চেতনশীল হব লাগিব। তেহে পুঁজিপতিয়ে বিনিয়োগ বিক্ষোভ কৰিলেই জনগণে উৎপাদন সমলসমূহ নিজৰ হাতলৈ আনি ভালকৈ চলাব পাৰিব। অন্যথাই বাওঁপন্থী চৰকাৰখনেও পুঁজি বিনিয়োগ কৰিবলৈ বুর্জোৱাহঁতৰ ওচৰত হাত পাতিব লাগিব; নিজৰ সকলো ৰেডিকেল শ্লোগান বাদ দিব লাগিব। ইয়াৰ পৰিণাম সাধাৰণতেই বাওঁ দল একোটাৰ বাবে বিষম হয়। বিভিন্ন দেশত আমি তাৰ উদাহৰণ দেখিছোঁ। ভেনেজুৱেলাতো সদ্যহতে দেখা গৈছে যে বুর্জোৱাহঁতে মাদুৰ’ৰ বাওঁপন্থী চৰকাৰখন ধ্বংস কৰিবলৈ উঠি পৰি লাগিছে; উৎপাদনৰ ক্ষেত্রখনত শ্রমজীৱি জনগণক সংগঠিত কৰিব নোৱাৰাৰ ফলত চৰকাৰখনো নিঃসহায় হৈ পৰিছে। এসময়ত তেল বিক্রি কৰিয়েই দেশখনে বিভিন্ন কল্যাণমূলক আঁচনি হাতত লৈছিল। ফলত সমবায় নির্মাণ নকৰাকৈয়ো কোনোমতে চলিব পৰা গৈছিল। পিছে এতিয়া আন্তর্জাতিক বজাৰত তেলৰ দাম কম হৈ পৰাৰ ফলত সমস্যাই দেখা দিছে।\nসেয়েহে বাওঁপন্থীসকলে ৰাষ্ট্রক কেৱল “ধাত্রী ৰাষ্ট্র” (nanny state) হিচাপে প্রক্ষেপ কৰা অনুচিতঃ বোলে “ৰাষ্ট্রই দুখীয়া ৰাইজক এইটো সুবিধা দিব, সেইটো সেৱা দিব” ইত্যাদি ইত্যাদি। কেৱল এনেকৈ জনগণক সংগঠিত কৰিলে শ্রমিকৰ আত্ম-নিয়ন্ত্রণৰ সংগ্রামখন স্বাধীনচিতীয়া হোৱাৰ বিপৰীতে ৰাষ্ট্রৰ ওপৰতহে নির্ভৰশীল হৈ পৰে। জনগণেও আশা কৰিবলৈ আৰম্ভ কৰে যে – “হয়; বদমাছ এই কংগ্রেছ বা বিজেপি দলকেইটায়েই। এতিয়া অখিল গগৈ বা আন কোনো মুখ্যমন্ত্রী হব আৰু জনগণৰ সকলো অভিযোগ দূৰ কৰিব।” অর্থাৎ এনে পৰিস্থিতিত জনগণে নিজৰ ক্ষমতা উপলব্ধি কৰাৰ বিপৰীতে কোনোবা উদ্ধাৰক/মুক্তিদাতা এজনৰ বাবে অপেক্ষা কৰে। পুঁজি বিৰোধী চেতনাৰ কথাটো লুকাই পৰে। ফলত নতুন বাওঁপন্থী চৰকাৰখনেও কোনো ৰেডিকেল পদক্ষেপ হাতত লব নোৱাৰে।\nTags # MAYUR CHETIA # REVIEW # পৰ্যালোচনা # ময়ূৰ চেতিয়া\nBy xukhdukh.com on March 21, 2015\nLabels: MAYUR CHETIA, REVIEW, পৰ্যালোচনা, ময়ূৰ চেতিয়া


ৰাষ্ট্ৰীয় টিভিছেনেল সমূহৰ উত্তেজিত আৰু অসূয়াপূৰ্ণ বিতৰ্কৰ বাবেই প্ৰাণ গ’ল নেকি কংগ্ৰেছ প্ৰবক্তা ৰাজীৱ ত্যাগীৰ? অভিযোগ উঠিছে সম্বিত পাত্ৰাৰ বিৰুদ্ধেও - The Cross Current\nৰাষ্ট্ৰীয় টিভিছেনেল সমূহৰ উত্তেজিত আৰু অসূয়াপূৰ্ণ বিতৰ্কৰ বাবেই প্ৰাণ গ’ল নেকি কংগ্ৰেছ প্ৰবক্তা ৰাজীৱ ত্যাগীৰ? অভিযোগ উঠিছে সম্বিত পাত্ৰাৰ বিৰুদ্ধেও\nBy দ্য ক্ৰছকাৰেণ্ট ষ্টাফ\t On Aug 14, 2020\nৰাষ্ট্রীয় টিভি চেনেল সমূহৰ ৰাজনৈতিক বিতৰ্কসমূহৰ স্তৰ নিম্নগামী হোৱাটো কোনো নতুন কথা নহয়। পিছে শেহতীয়াকৈ কংগ্ৰেছ প্ৰবক্তা ৰাজীৱ ত্যাগীৰ এনে এক টিভি বিতৰ্কত অংশ গ্ৰহণ কৰাৰ পিছতে হোৱা মৃত্যুক কেন্দ্ৰ কৰি এতিয়া যথেষ্ট চৰ্চিত হৈছে সংবাদ মাধ্যমৰ দিনে দিনে অৱনমিত হোৱা এই প্ৰাইম টাইম বিতৰ্ক সমূহ।\nউল্লেখযোগ্য যে আজটক চেনেলৰ বাংগালুৰৰ হিংসাত্মক ঘটনাৰ ওপৰত চলি থকা বিতৰ্কত অংশ গ্ৰহণ কৰাৰ পিছতে কংগ্ৰেছ প্ৰবক্তাজনক পৰিয়ালৰ লোকে অচেতন অৱস্থাত পায়।ইয়াৰ পিছতে তেখেতক হস্পাতাললৈ নিয়া হয় যদিয়ো তেখেতক চিকিৎসকে মৃত ঘোষণা কৰে।\nএই ঘটনাৰ পিছতে কংগ্ৰেছ মুখপাত্ৰ জয়বীৰ শ্বেৰ্গিলে তথ্য আৰু সম্প্ৰচাৰ মন্ত্রী প্ৰকাশ জাৱদেকাৰলৈ এক পত্ৰ যুগে উত্তেজনাপূৰ্ণ, অসূয়াপূৰ্ণ বিতৰ্ক অনুষ্ঠানবোৰ নিয়ন্ত্ৰণ কৰিবলৈ কঠোৰ মিডিয়া ক’ড অৱ কনডাক্ত প্ৰযোজ্য কৰিবলৈ আহ্বান জনায়।\nMy letter to I&B Minister Sh @PrakashJavdekar Ji requesting him to issue an advisory to Media to enforceaCode of Conduct to curb Slanderous,Sensationalist & Toxic TV Debates-High time to reinforce civility & mutual respect for sake of well being of participants & democracy pic.twitter.com/z3ooQjbX5f\n— Jaiveer Shergill (@JaiveerShergill) August 13, 2020\nকংগ্ৰেছ নেতা আহমেদ পেটেলেও টুইটাৰ যোগে টিভি চেনেলৰ মালিকপক্ষৰ লগতে সম্পাদক সকলক উদ্দেশ্যি কয় যে এই কথা অনুধাৱন কৰাৰ এতিয়া সময় আহি পৰিছে যে কিদৰে একাংশই টিভি বিতৰ্ক সমূহ অৰ্থহীন আৰু বিষাক্ত কৰি তুলিছে।\nIt is high time TV channel owners , editors and anchors introspect on how some in the industry have reduced news debates intoameaningless , poisonous and potentially fatal activity.\nAt times words can have the same impact as bullets.\n— Ahmed Patel (@ahmedpatel) August 13, 2020\nঅন্যহাতেদি এই ঘটনাৰ পিছতে উক্ত বিতৰ্কত অংশগ্ৰহণ কৰা বিজেপি দলৰ প্ৰবক্তা সম্বিত পাত্ৰাৰ বিৰুদ্ধেও কটু মন্তব্য কৰাৰ অভিযোগ উঠিছে। উত্তেজিত বক্তব্যৰ বাবে পূৰ্বৰে পৰা পৰিচিত প্ৰবক্তা জনে উক্ত অনুষ্ঠানত কৰা এক মন্তব্যৰ ভিডিও এতিয়া ছ’ছিয়েল মিডিয়াত বহুল ভাবে প্ৰচাৰিত হৈছে। উক্ত ভিডিওত পাত্ৰাই কোৱা শুনা যায় যে “ফুট ললেই সঁচা হিন্দু হৈ নাযায়। সঁচা হিন্দু যদি অন্তৰত ফুট লোৱা আৰু কোৱা কোনে ঘৰ জ্বলাইছিল…”\nEvery Congress worker, volunteer, supporter should watch this video. Shri Rajiv Tyagi was on this debate & immediately after he passed away.\nLook at the discourse. Just see the vile language being used by scoundrel @sambitswaraj for Rajiv Tyagi ji.\nNEVER FORGET THIS. NEVER! pic.twitter.com/uaEdsyYOP8\nBCCI ৰ বাবে কিয় পুনৰ বিতৰ্কত সাঙোৰ খাইছে অমিত শ্বাহৰ পুত্ৰ জয় শ্বাহ?\nব্যক্তিগত শিক্ষানুষ্ঠানৰ মাচুল ২৫% ৰেহাই দিয়াৰ নিৰ্দেশ অসম চৰকাৰৰ


এইবাৰ দালাল নহয়, আৰক্ষীৰ জালত আৰক্ষী! সকলো বন্দী হ’ল গোপন কেমেৰাত – News Time Assam by Pratham Khabar\nঘৰ/অপৰাধ/এইবাৰ দালাল নহয়, আৰক্ষীৰ জালত আৰক্ষী! সকলো বন্দী হ’ল গোপন কেমেৰাত\nএইবাৰ দালাল নহয়, আৰক্ষীৰ জালত আৰক্ষী! সকলো বন্দী হ’ল গোপন কেমেৰাত\nআৰক্ষী কনিষ্টবলজনে ধনৰ বিনিময়ত মুকলি কৰিছিল চোৰাং গৰু সৰবৰাহকাৰীক\n0 317 এক মিনিটতকৈ কম\nদক্ষিণ শালমাৰাত উৎকোচ লোৱাৰ অপৰাধত আৰক্ষীয়ে আটক কৰিলে এজন আৰক্ষী কনিষ্টবলক৷\nকেৰামত আলী নামৰ আৰক্ষী কনিষ্টবলজনে ধনৰ বিনিময়ত মুকলি কৰিছিল চোৰাং গৰু সৰবৰাহকাৰীক। উৎকোচ লোৱাৰ সকলো দৃশ্য বন্দী হৈছিল গোপন কেমেৰাত।\nদক্ষিণ শালমাৰা মানকাচৰ জিলাৰ দক্ষিণ শালমাৰা থানাত কৰ্মৰত আৰক্ষী U.B. নায়ক কেৰামত আলীক উৎকোচ লোৱাৰ অপৰাধত দক্ষিণ শালমাৰা মানকাচৰ জিলা আৰক্ষীয়ে যোৱা নিশা আটক কৰে দক্ষিণ শালমাৰা থানাৰ পৰা।\nউল্লেখ্য যে, চোৰাং গৰু সৰবৰাহকাৰীক আটক কৰি মুকলি কৰি দিয়াৰ বাবে চোৰাং সৰবৰাহকাৰীৰ পৰা উৎকোচ লৈছিল আৰক্ষী কনিষ্টবলজনে। কিন্তু ভুক্তভোগীয়ে উৎকোচ দিয়াৰ সময়ত লেনদেনৰ সকলো দৃশ্য গোপনে মোবাইলৰ কেমেৰাত বন্দী কৰি ৰাখিছিল৷ পিছত ভুক্তভোগীয়ে আৰক্ষী অধীক্ষকৰ কাৰ্যালয়ত উক্ত ঘটনাৰ তদন্ত বিচাৰি আবেদন জনায়৷\nভুক্তভোগীৰ আবেদনৰ ভিত্তিত যোৱা নিশা আটক কৰা হয় U.B. নায়ক কেৰামত আলীক।\narrest Assam Crime News Time Assam Police Pratham Khabar Singimari\nবটদ্ৰৱাত আটক তীৰ'খেল মাফিয়া


সম্পাদকীয়–হেমন্ত কুমাৰ কাকতি – ফটাঢোল\nচেন্স অৱ হিউমাৰ:\nবহুদিন আগতে নানা পাটেকাৰৰ চিনেমা এখন চাইছিলোঁ৷ চুবুৰীয়া ঘৰৰ মানুহ এজনৰ ঘৈণীয়েকৰ জন্মদিন উদযাপন কৰি কিবা কিবি হৈ হাল্লা হৈ থাকোতে পাটেকাৰৰ টোপনি নোহোৱা হয়৷ শেষত বন্দুক এটা লৈ শূন্যতে দুবাৰমান ব্লেঙ্ক-ফায়াৰ কৰি তাহাতৰ ঘৰ গৈ ওলাই গৃহস্থক সোধে, “ইটনা সন্নাতা……না না…. ইটনা চৌৰ চাৰাবা কিউ হেই ভাই?”, লজ্জিত ভদ্ৰলোকে কয় বোলে তেওঁৰ আজি স্ত্ৰীৰ জন্মদিন৷ তাতে পাটেকাৰে পুনৰ সোধে- “তো কৌনচা তীৰ মাৰ লিয়া জনম লেকে? আঔৰ ইনমে তুমহাৰা কনট্ৰিবিউচন ক্যা হেই?”\nআচলতে কথাটো হ’ল কিছুমান মানুহ আজন্ম ‘চিনিক’ (cynic)৷ আকাশত পূৰ্ণিমাৰ জোন ওলালেও তাৰ পোহৰত টোপনি নাহে, ওচৰৰ ঘৰত পায়স বনালেও তেওঁৰ ডায়েবেটিচ বাঢ়ি যায়, শচীন টেণ্ডুলকাৰে চেন্সুৰী মৰাত ঘৰৰ মানুহে ফূৰ্তি কৰিলেও তেওঁলোকে দেশৰ ভোকাতুৰ মানুহৰ চিন্তা কৰে, তেওঁলোকৰ মতে বিয়া কৰা মানে খৰছ আৰু কাৰোবাৰ ল’ৰা ছোৱালী জন্ম হোৱা মানে দেশত জনসংখ্যা বৃদ্ধিৰ চিন্তা৷ মুঠতে সকলো কথাতে ঋণাত্মক কিবা এটা উলিয়াবই৷ কোনোবাই কোৱাৰ দৰে একো খুঁত নথকাকৈ বিয়া এখন হৈ গ’লেও “ইমান ভাল হোৱাও ভাল নহয়” জাতীয় দুখ এটাই অনবৰতে ক্ৰিয়া কৰি থাকে৷ আমাৰ অজানিতেই আমি সকলোৱেই কোনো কোনো সময়ত ঠিক তেনে এটা চৰিত্ৰলৈ ৰূপান্তৰিত হৈ যাওঁ।\nহাঁহিবলৈ আৰু হঁহুৱাবলৈ বল প্ৰয়োগ কৰা বৃথা৷ কাকো জোৰ কৰি হঁহুৱাব নোৱাৰি৷ হাঁহিবলৈ বা হঁহুৱাবলৈ প্ৰয়োজন এটা মুক্ত নিৰোগী মন আৰু দৰকাৰ মাথোঁ অলপ “চেন্স অৱ হিউমাৰ”ৰ৷\nজৰ্জ বাৰ্ণাড শ্ব’, চেমুৱেল জনচন, মাৰ্ক টোৱেইন, অস্কাৰ ৱাইল্ড, চাৰ্লি চেপলীন, আৰ কে নাৰায়ন, খুছৱন্ত সিং আদিৰ পৰা আমাৰ শ্ৰদ্ধাৰ লক্ষ্মীনাথ বেজবৰুৱা বা ভৱেন্দ্ৰনাথ শইকীয়া ছাৰলৈ বিখ্যাত হাস্য-ব্যংগ ৰসিকসকলে বহু অনবদ্য সাহিত্যকৰ্ম সৃষ্টিৰে বিশ্ব সাহিত্যৰ হাস্য ব্যংগৰ ভঁৰালটো চহকী কৰি থৈ গৈছে। তেওঁলোকৰ সৃষ্টিৰাজি সূক্ষ্মভাবে বিশ্লেষণ কৰিলে কিছু কথা চকুত ধৰা পৰে। সেয়া হ’ল তীক্ষ্ণতম অথচ তেনেই সাধাৰণ যেন লগা কিছু বিন্দু বা ক্ষণ বা ইংগিত য’ত লুকাই থাকে একো একোটা কাহিনীৰ চৰমতম আনন্দ আৰু মধুৰতা। সেইটো বুজিব নোৱাৰিলে কাহিনীৰ ৰস আস্বাদন কৰা বা অনুধাৱন কৰা সম্ভৱ হৈ নুঠেগৈ।\nপ্ৰথম ইংৰাজী অভিধানৰ জন্মদাতা ছেমুৱেল জনছনে এগৰাকী গাভৰুক প্ৰেমৰ প্ৰস্তাৱ দিয়াৰ পিচত গাভৰুগৰাকীয়ে প্ৰেম প্ৰত্যাখ্যান কৰাৰ মনেৰে কৈছিল-“মই অতি দুখীয়া ঘৰৰ ছোৱালী, মোৰ কোনোৱেই নাই মোক সহায় কৰিবলৈ, যি দুই এজন মিতিৰ কুটুম আছিল, তাৰে এজনৰ ফাঁচিৰ হুকুম হৈছে, আৰু অন্য এজন বৰ্তমান জেইলত।” তাৰ উত্তৰত ছেমুৱেলে হাঁহি মাৰি কৈছিল-“ময়ো দুখীয়া। মোৰ জেইল আৰু ফাঁচি দিবলগীয়াহে মিটিৰ কুটুম এগালমান আছে।” ছেমুৱেলৰ কথাত যুৱতী আকৰ্ষিত হৈ বিবাহপাশত আৱদ্ধ হৈছিল। কিছুদিন পিচত অন্য এজন হাস্যৰসিক বন্ধুয়ে কৌতুক কৰি কৈছিল-“এজনী মহিলাৰ গালৰ ‘ডিম্পল’ৰ প্ৰেমত অন্ধ হৈ সম্পুৰ্ণ মহিলাজনীক কিয় বিয়া পাতিলে?\nকাহিনীৰ বৰ্ণনা, উপস্থাপন শৈলী আৰু বাক-চাতুৰ্য্যই হাস্যৰস উৎপাদনত মুখ্য সহায়ক হয়৷ এটা কাহিনীৰ উৎপত্তি আৰু অন্তইও এই ক্ষেত্ৰত বিশেষ ভূমিকা পালন কৰে৷ হাস্যৰস উপস্থাপনত ঘটনাৰ শেষলৈকে চাচপেন্স বৰ্তাই ৰাখি এটা আকস্মিক ‘টুইষ্ট’ অনাটো মহান হাস্যৰসিক সকলৰ অন্যতম গুণ৷ অৱশ্যে হাস্যৰস আস্বাদন বা উপভোগ কৰাৰ কাৰণে জৰুৰী “চেন্স অব হিউমাৰ” পাঠক বা দৰ্শকৰো থকাটো সমানেই আৱশ্যকীয়৷ মানুহৰ বুদ্ধিদীপ্ততা আৰু সূক্ষ্ম দৃষ্টিভংগীৰ বাহক এই ‘চেন্স অৱ হিউমাৰ’৷\nখুছৱন্ত সিঙে ফিল্ম অভিনেত্ৰী নাৰ্গিছৰ লগত হোৱা এটা ঘটনাৰ বৰ্ণনা এইদৰে কৰিছিল৷\nএবাৰ নাৰ্গিছ এখন কথাছবিৰ শ্বুটিঙৰ তাগিদাত সিঙক ফোন কৰি তেওঁৰ পঞ্জাৱস্থিত ঘৰটো এদিনৰ বাবে বিছাৰিছিল৷ সিঙেও দিবলৈ সন্মত হৈছিল মাথোঁ এটা সৰু চৰ্ত আৰোপ কৰি৷ দিল্লীৰ পৰা তেওঁ ফোন কৰি কৈছিল যে এবাৰ তেওঁৰ বিছনাখনত শুই আহিব৷ নাৰ্গিছে মৃদু হাঁহিৰে উত্তৰ দিছিল হ’ব বুলি৷ বহু দশক পিচত নাৰ্গিছ আৰু খুছবন্ত সিং যেতিয়া দুয়ো এম পি আছিল, পাৰ্লিয়ামেন্টত সিঙৰ প্ৰশ্নৰ উত্তৰত নাৰ্গিছে তেওঁলৈ আঙুলিয়াই কৈছিল- আপোনাক মই ভালদৰেই চিনি পাওঁ, মই আপোনাৰ বিছনাত শুই আহিছোঁ৷ পাৰ্লিয়ামেন্ট ভৱনত হাঁহিৰ গিৰ্জনি উঠিছিল৷\nমানুহৰ জীৱন বিপদাপন্ন কৰা অত্যাধিক অনাকাংক্ষিত সুখ আৰু ঘটনাপ্ৰবাহৰ আকস্মিকতাই কেনেকৈ মৌলিক হাস্যৰসৰো যোগান ধৰিব পাৰে তাৰেই সৰু উদাহৰণ এটা দিছোঁ৷ এবাৰ কোনো এখন টাউন কমিটিৰ ডাঙৰ লটাৰী খেল এখন হ’ল৷ লটাৰীত প্ৰথম পুৰস্কাৰ আছিল এক কোটি টকা৷ খেলৰ অন্তত কমিটিয়ে গম পালে যে, প্ৰথম পুৰস্কাৰটো পাইছে সেই অঞ্চলৰে হৃদৰোগী এজনে৷ এক কোটি টকা পোৱাৰ খবৰটো তেওঁক জনালে অধিক সুখ সহ্য কৰিব নোৱাৰি আবেগৰ আতিশয্যত হাৰ্ট ফেইল হ’ব বুলি জ্ঞানী সকলে শঙ্কা প্ৰকাশ কৰিলে৷ অৱশেষত সিদ্ধান্তটো হ’ল যে খবৰটো তেওঁক চিধাই নিদি কমিটিৰ চেয়াৰমেনজন নিজেই তেওঁৰ ঘৰলৈ গৈ লাহে ধীৰে বুজাই বঢ়াই পৰিস্থিতি নিয়ন্ত্ৰণ কৰি লৈহে দিব৷\nযথা সময়ত চেয়াৰমেনজনে লটাৰী বিজেতাজনৰ ঘৰত উপস্থিত হৈ তেওঁক শৰীৰৰ বা-বাতৰি লৈ লাহেকৈ কথাটো উলিয়ালে৷\n“আপুনি যদি লটাৰীত এক কোটি টকা পায়, কি কৰিব?”\nমানুহজনে অলপ চিন্তা কৰি ক’লে -“চাওক, মই বেমাৰী মানুহ, মইনো কেইদিন বাচি থাকিম, পইচাখিনি মই নেৰাখো, চিধাই আপোনালোকৰ কমিটিৰ চেয়াৰমেনকে দান দি দিম আকৌ!”\nঅলপ পিচতে চেয়াৰমেনজন মাটিত ঢলি পৰি মৃত্যু ঘটিল৷ কাৰণ আছিল এটা প্ৰৱল ষ্ট্ৰোক!\nমন কৰিব, অনাকাংক্ষিত ঘটনাটোৱে চেয়াৰমেনৰ মৃত্যুৰ কাৰণ হোৱাৰ দৰেই ঘটনাৰ অনাকাংক্ষিত ‘টুইষ্টে’ও দৰ্শক বা পাঠকৰ মনত হাস্যৰসৰ সঞ্চাৰ কৰিব পাৰে।\nব্যংগ-ছেটায়াৰ আৰু ছাৰ্কেজ’ম\nদিনে দিনে সমাজত বাঢ়ি অহা কলুষ-কালিমা, জটিলতা, মানৱতাৰ অৱক্ষয়, যান্ত্ৰিক জীৱনৰ ব্যস্ততা, অত্যন্ত প্ৰতিযোগিতামুখী মানসিকতা – এইবোৰৰ ধামখুমীয়াত পৰি মানুহে যেন হাঁহিবলৈ বিচাৰিও হাঁহিবলৈ পাহৰিছে৷ সাম্প্ৰতিক সময়ত আমি এনে এটা যুগসন্ধিত আহি উপস্থিত হৈছো য’ত একে সময়তে দ্বৈত জীৱন যাপন কৰোঁ দুখন জগতত৷ ইন্টাৰনেটৰ বাহিৰ আৰু ভিতৰ৷ ইন্টাৰনেট বুলি কওঁতে ঘাইকৈ চ’চিয়েল মেডিয়া, মূলতঃ ফেচবুকৰ কথাই কৈছোঁ য’ত আমি ‘ইনষ্টেণ্ট গুগোল’ জ্ঞানেৰে নিজকে সজাই পৰাই গুণী জ্ঞানী, সুখী আৰু এক মধুৰ জীৱন কটোৱাৰ নাটক ৰচাত ব্যস্ত থাকো, এনে শ শ ‘বন্ধু’ কিম্বা ‘বান্ধবী’ৰ লগত যাক হয়তো বাস্তৱত লগ দিয়াৰ কোনো আশা নাই বা খুউব কম৷ চ’চিয়েল মেডিয়াই আমাৰ কাল্পনিক সত্বাটোক এখন নিখুঁত প্ৰতিচ্ছবি হিচাপে ফটোশ্বপ কৰি সজাই পৰাই লোকৰ আগত তুলি ধৰিবলৈ দিয়া সুযোগত আমি অত্যন্ত সুখী৷ ঘৰৰ চাৰিবেৰৰ মাজত যিমানেই হতাশা, নিৰাশা বা নিষ্ফল নিৰস জীৱন নকটাওঁ কিয় চ’চিয়েল মেডিয়াৰ জীৱন শৈলী অনন্য৷ আনন্দ, ফূৰ্তি, ৰং ৰহইচৰ পাৰাপাৰ নাই! কালি পৰহিলৈ মা-দেউতাই চিঞৰি মৰিলেও মাত নোপোৱা জীয়ৰী, বোৱাৰী, ল’ৰা ছোৱালী সকলোৱে ফেচবুকত আহি “চুইটী”, “ডিয়েৰি” হৈ নিজৰ নিজৰ মধুৰ ক্ষণ আৰু সুস্বাদু খাদ্যবোৰৰ ছবিসমূহ আপলোড কৰি মন্তব্য বোটলাৰ সময় এয়া। এক কাল্পনিক ইউটপিয়ান জগতত বিচৰণ কৰি পাৰ্টি, ফূৰ্তি, বিভিন্ন ব্যঞ্জনৰে ভৰ্তি খাদ্য সম্ভাৰ, খোৱা মেজত হাঁহি ধেমালীৰে ফটো চেছনেৰে পৰিপূৰ্ণ এক ঈৰ্ষণীয় জীৱন সকলোৰে৷\nএই চ’চিয়েল মিডিয়াতে কিছুমান ‘আদৰ্শবাদী’ মিলি আকৌ গঢ়ি তুলিছে এনে এখন দেশ য’ত “নেটিজেন” সকলৰ সকলোৰে নিখুঁত ভাবে দেশ এখন গঢ়ি তোলাৰ পৰিকল্পনাই নহয় এশ শতাংশ আইদিয়াও আছে কেনেকৈ চৰকাৰ চলিব লাগে, কোন কোন শিতানত কি ধনৰাশি ধাৰ্য্য কৰিব লাগে, অইন মানুহে কি পদ্ধতিত জীৱন যাপন কৰিব লাগে, সকলো দিশ তন্ন তন্নকৈ চালিজাৰি চাই দেশ প্ৰগতিৰ পথত কেনেকৈ দৌৰিব তাৰ ফুলপ্ৰুফ উপায়, কেৱল কোনো ক্লু নাই নিজৰ ঘৰখন কেনেকৈ চলিছে অথবা নেজানে নিজৰ জমা খৰচৰ সঠিক হিচাব নিকাচ৷\nওপৰৰ কথাখিনি কোৱাৰ ধৰণটো যদি আপোনাৰ মনঃপূত হোৱা নাই বা আপোনাৰো গাত চিৰিংকৈ আঁচুৰি গৈছে তেনেহলে হয়তো আমি অলপ ব্যংগ কৰাত সফল হৈছোঁ। যুগ যুগ ধৰি এনে বহু হেজাৰ বিজাৰ কাৰণতেই ‘ছেটায়াৰ আৰু চাৰ্কেজ’মৰ জন্ম হৈ আহিছে। “যদা যদাহী ধৰ্মস্য গ্লানি ভৱতি ভাৰস্তে”ৰ পিচত এজন ত্ৰাণকৰ্তাৰ আগমন হোৱাৰ দৰে ‘ছেটায়াৰ বা চাৰ্কেজম’ বীৰ সকলো আবিৰ্ভাৱ হয় এই পৰিবেশত। ৰাজনৈতিক জগতখনতো তীক্ষ্ণ ব্যংগাত্মক বাক্যবাণেৰে সমাজ সংস্কাৰকৰ ভূমিকাতো অৱতীৰ্ণ হয় তেওঁলোক। “চাৰ্লি হেবেডো” কাণ্ড মনত আছে নহয়? নানান ৰোষৰ বলি হৈয়ো থমকি নৰয় তেওঁলোক।\nহিউমাৰিষ্ট চাৰ্লচ্ গ্ৰানাৰে তেওঁৰ বিখ্যাত গ্ৰন্থ “The Game of Humour- A comprehensive theory of Why we laugh” ত উচাত্মীকাবোধ(superiority) বোলা থিয়’ৰী এটাৰ ওপৰত বহুল ভাবে চৰ্চা কৰি কৈছে যে হাস্য ব্যংগৰ উৎপত্তিৰ এক কাৰক হ’ল “চুপাৰিউৰিটি” বা উচাত্মীকাবোধ৷ তাক সমূলি নস্যাৎ নকৰি অন্য এচামে গৱেষণা কৰি পাইছে যে হাস্য ব্যংগ হেনো এটা “বিসংগতি” বা “বিকৃতি”ৰ (Incongruity Theory) স্থিতিৰ পৰা উদ্ভৱ হয়৷ মনোবিজ্ঞানী চিগমাণ্ড ফ্ৰয়েদে হাঁহিৰ মূল কাৰক হিচাবে দাঙি ধৰিছে এক “ৰিলিজ”(Release) থিয়’ৰী৷ পিচে আমাৰ দৰে সাধাৰণ নৰমনিচৰ মুৰৰ ওপৰেদি যোৱা এই বিভিন্ন থিয়’ৰী মিলাই দাৰ্শনিক আৰু মনিষীসকল এটা কথাত প্ৰতীয়মান হৈছে যে হাস্য ব্যংগ এনে এবিধ মহৌষধ যাক প্ৰয়োগ কৰি বহু গভীৰ সমস্যাৰ পৰা সাময়িক সকাহ কিম্বা ফলপ্ৰসূ সমাধান আশা কৰিব পৰা যায়৷\nহাস্য-ব্যংগ আৰু ফটাঢোল\nসাহিত্যৰ এক বিশেষ ধাৰা ব্যংগ সাহিত্যই কালক্ৰমত বিশ্বৰ বিভিন্ন প্ৰান্তত এক আলোড়নৰ সৃষ্টি কৰিবলৈ সক্ষম হৈছে যদিও, সমালোচনা আৰু চৰ্চাৰ অভাৱে অসমীয়া ব্যংগ সাহিত্যৰ অগ্ৰগতিৰ দিশত ইমানো আগবাঢ়িব পৰা নাই। ব্যংগ সাহিত্যৰ স্থান অটুত ৰখাৰ ক্ষেত্ৰত ই-আলোচনী “ফটাঢোল” কিছু পৰিমাণে হ’লেও যে বৰঙনি আগবঢ়াব তাকে লৈ আমি আশাবাদী। আমাৰ আলোচনীখনৰ মূল উদ্দেশ্যই হৈছে নৱপ্ৰজন্মক ব্যংগ সাহিত্যৰ প্ৰতি আকৃষ্ট কৰা৷ ন-লিখাৰু সকল এই বিষয়ৰ প্ৰতি আকৃষ্ট হ’লে ব্যংগ সাহিত্যৰ ওপৰত চৰ্চা বাঢ়িব। চৰ্চাই উদ্গতিৰ মূল৷ আলোচনীখনৰ লগত জড়িত প্ৰতিজন ব্যক্তিয়েই আলোচনীখনৰ শিতানসমূহে যাতে বিভিন্ন দিশ সাঙুৰিব পাৰে তাৰ এক প্ৰয়াস কৰিছে৷\nঅসমীয়া হাস্য-ব্যংগাত্মক আলোচনীৰ ভেঁটিটো বহু বেছি পৰিমাণে টনকিয়াল নহয়। ইতিপূৰ্বে প্ৰকাশিত হাস্য-ব্যংগাত্মক আলোচনীৰ তালিকাখন চকুত লগাকৈ চুটি। বিহলঙনি, অবিকল, চিচিংফাক আদিকে ধৰি কেইখনমান আলোচনীয়েহে স্বতন্ত্ৰ হাস্য ব্যংগাত্মক আলোচনী ৰূপে ভুমুকি মাৰিছিল। অজ্ঞাত কাৰণবশতঃ এনে বহু আলোচনীৰ জীৱনকালো বৰ বেছি দীঘলীয়া হোৱা নাছিল। এনে এক সন্ধিক্ষণত ই-মাধ্যমৰ যোগেদি “ফটাঢোল” আলোচনী প্ৰকাশ হৈ ওলোৱাৰ বাবে বহু হাস্য ব্যংগ লেখকে এই আলোচনীৰ জৰিয়তে আত্মপ্ৰকাশৰ সুযোগ লাভ কৰিছে। অসমীয়া হাস্য ব্যংগাত্মক সাহিত্য জগতখনৰ বাবে নিঃসন্দেহে এয়া গুৰুত্বপূৰ্ণ কথা বুলিয়েই ভাবিছোঁ।\nআজি এই আলোচনীখন এবছৰীয়া হ’ল। চচিয়েল মেডিয়াৰ জৰিয়তে চিনাকী কিছুমান লোকৰ আশাশুধীয়া প্ৰচেষ্টা, নিস্বাৰ্থ আৰু নিৰ্লস কঠোৰ শ্ৰমে আজি এই আলোচনীখনক অসমীয়া ই-সাহিত্যৰ এক জাকত জিলিকা অংগৰূপে পৰিগণিত কৰিছে। বৰ্তমান অসমৰ প্ৰায় সকলো প্ৰতিষ্ঠিত হাস্য-ব্যংগ সাহিত্যিকেও ‘ফটাঢোল’ক আশীৰ্বাদ দিছে। কেৱল হাস্যই নহয়, ভিন্নস্বাদৰ নানান লিখনি লৈ নতুন লেখক ওলাই আহিছে, পাঠক ৰাইজেও হিয়া উবুৰিয়াই মৰম দিছে। এটা আকাংক্ষাই সঠিক দিশত গতি লাভ কৰিছে। এয়াই ফটাঢোলৰ সৈতে জড়িত সকলোৰে প্ৰাপ্তি।\nআমি বিশ্বাস কৰোঁ যে মাধ্যম যিয়েই নহওক, লেখকৰ উদ্দেশ্য হ’ল তেওঁৰ সৃষ্টিসমূহ পাঠকৰ সন্মুখত দাঙি ধৰা। ই-আলোচনীসমূহৰ যোগেদি মাতৃভাষাৰ চৰ্চা, ভাষা-সাহিত্যৰ বিকাশ আৰু দ্ৰুত প্ৰসাৰ ঘটাটো আমাৰ কাম্য।\nশেষত আলোচনীখনৰ উজ্বল ভৱিষ্যত কামনা কৰিলোঁ আৰুসমূহ ৰাইজৰ সহযোগিতা কামনা কৰি “ফটাঢোল”ৰ বৰ্ষপূৰ্তি সংখ্যাটো আপোনাসৱলৈ সযতনে আগবঢ়ালোঁ৷\nসম্পাদনা টীমৰ হৈ\nহেমন্ত কুমাৰ কাকতি\nমূ্খ্য সম্পাদক, বৰ্ষপূৰ্তি সংখ্যা, ‘ফটাঢোল’।\n১ আগষ্ট, ২০১৮\n« সাক্ষাৎকাৰ: ‘মহাৰাণী’খ্যাত বলিষ্ঠ অভিনেত্ৰী প্ৰস্তুতি পৰাশৰৰ সৈতে এক অন্তৰংগ আলাপ – সঞ্জীৱ কুমাৰ ভট্টাচাৰ্য্য\nঅতিথি হৈছে দেৱতাৰ দৰে – সৌমিত্ৰ যোগী »\nবৰ ভাল পালোঁ পঢ়ি দাদা৷\nবৰ সুন্দৰ কৈ লিখিছে দাদা, ভাল লাগিল। অভিনন্দন জনালোঁ।\nসুন্দৰ সম্পাদকীয়। সৰ্বাংগ-সুন্দৰ সংখ্যা এটা আমাক উপহাৰ দিয়াৰ বাবে আপোনাৰ লগতে গোটেই কেইজন সহ-সম্পাদকলৈ ধন্যবাদ জ্ঞাপন কৰিলো।\nফটাঢোল ই-আলোচনীৰ এই জয়যাত্ৰা অব্যাহত থাকক। এই প্ৰচেষ্টাৰ সৰুকৈ হ’লেও অংশীদাৰ হ’বলৈ পাই গৌৰৱান্বিত\nতোমাৰ প্ৰচেষ্টাকো চেলিউট৷ সাহস পাইছোঁ৷\nমনপৰশা সম্পাদকীয় দাদা,আপ্লুত হ’লো।\nসুন্দৰ সম্পাদকীয়। ফটা ঢোলৰ এই যাত্ৰা অব্যাহত থাকক। মনে ভবাৰ দৰেই ফটা ঢোলে গতি কৰক। অসমীয়া সাহিত্য জগতত নিজৰ চিনাকীৰে প্ৰতিষ্ঠিত হৈ উঠক।\nধন্যবাদ প্ৰনীতা৷ তোমাৰ দৰে পাঠক আৰু বাঢ়ক৷ উৎসাহ পাও৷\nবৰ সুন্দৰ সম্পাদকীয়। পঢ়ি আপ্লুত হ’লো।\nপঢ়ি লৈ ভাল হৈছে বুলি নিলিখিলে আধৰুৱা হব। বহুত উচ্চ মানদণ্ডৰ এটা সম্পাদকীয়।\nপঢ়ি ভাল লগা বুলি জানি সুখী হলোঁ৷ ধন্যবাদ৷\nসম্পাদকীয় পঢ়ি আপ্লুত হলো।\nধন্যবাদ তৃষ্ণা৷ যাত্ৰাৰ সহযোগী হবা৷\nইমান ধুনীয়াকৈ লিখিলে! খুউব ভাল লাগিল পঢ়ি।\nভাল লাগিল হেমন্তদা…ৰিফাৰেন্সবোৰ সুন্দৰ. koi টানি আনিছে..\n“সম্পাদকীয়” পঢ়ি বৰ ভাল পালোঁ।\nধন্যবাদ৷ সুখী হলোঁ৷\nসম্পাদকীয় পঢ়ি ভাল লাগিল দাদা।\nখুবেই ভাল লাগিল সম্পাদকীয় পঢ়ি।\nভাল লাগিল সম্পাদকীয় পঢ়ি। উচ্চ মানদণ্ডৰ লিখনি।\nসুখী হলো মুকুট৷ বহুত ধন্যবাদ৷\nসুন্দৰ সম্পাদকীয় দাদা!\nসম্পাদকীয় পঢ়ি ভাল লাগিল ৷\nউচ্চমানৰ সম্পাদকীয়। পঢ়ি বহুত ভাল লাগিল। এখন সৰ্বাংগ-সুন্দৰ আলোচনীৰ বাবে অভিনন্দন জনালোঁ।\nবহুত ধন্যবাদ গীতিকা৷ যাত্ৰাৰ সংগী হোৱা বাবে সুখী হৈছোঁ৷\nবহু সুন্দৰ তথ্য সম্ভাৰেৰে ভৰপুৰ সম্পাদকীয়।\n🎉লগতে ফটাঢোলৰ আলোচনীখনলৈ ওপজাদিনৰ ওলগ ও দিৰ্ঘায়ু কামনা কৰি শুভেচ্ছা যাঁচিলো।\nখুবেই ভাল লাগিল পঢ়ি। আপোনালোকৰ আশাসুধীয়া প্ৰচেষ্টা অব্যাহত থাকক।\nসুন্দৰ সম্পাদকীয় দাদা, বৰ ভাল লাগিল।\nধুনীয়াকৈ বুজাই দিলে দাদা কথাবোৰ।\nআগুৱাই যাওঁক ফটাঢোল\nসুন্দৰ সম্পাদনা, সুন্দৰ সম্পাদকীয়৷ সংখ্যাটোৰ আঁৰৰ সকলোলৈকে শুভেচ্ছা আৰু অভিনন্দন৷\nবৰ সুন্দৰকৈ লিখিলে,দাদা৷ ৰেফাৰেন্সবোৰ আৰু ধুনীয়া হৈছে৷ জয়তু ফটাঢোল৷\nখুব ভাল লাগিল পঢ়ি দাদা। সমগ্ৰ আলোচনীখন সুন্দৰ হৈছে\nকাকতি দা সঁচাকৈ মন চুই যোৱাকৈ লিখিছে।\nসম্পাদকীয় বৰ সুন্দৰকৈ লিখিছে।পঢ়ি ভাল লাগিল।\nপঢ়ি উৎসাহ জনোৱা বাবে সকলোকে ধন্যবাদ ৷\nদাদা আপ্লুত হ’লো\nআপোনাৰ সম্পাদকীয়ৰ ওপৰত কি মন্তব্য দিম ? প্ৰত্যেকবাৰেই আপোনাৰ পৰা এটা সুন্দৰ সম্পাদকীয় উপহাৰ হিচাবে পঢ়াৰ সুযোগ পাই আহিছোঁ ।


জণ্ডিছ - পিত্তজনিত ৰোগৰ উপৰিও কোষ্ঠকাঠিন্যতা আঁতৰোৱাত সহায় কৰে। কিন্তু কেনেকৈ? জানো আহক - VOICE 24x7\nজণ্ডিছ – পিত্তজনিত ৰোগৰ উপৰিও কোষ্ঠকাঠিন্যতা আঁতৰোৱাত সহায় কৰে। কিন্তু কেনেকৈ? জানো আহক\nজাতিলাউ বা পানীলাউ সাধাৰণতে গৰম দিনত হোৱা পাচলি। অসমত প্ৰচুৰ পৰিমাণে জাতিলাউ উৎপাদন হয়। জাতিলাউ সাধাৰণতে দীঘল আৰু গোল দুয়োটা ৰূপত পোৱা যায়। জাতিলাউ গছৰ আগপাত , কাণ্ড-ফুল , ফল-বীজ সকলো অংশই তৰকাৰী বনাই খাব পাৰি। প্ৰত্যেক বিধ তৰকাৰীয়ে আমাৰ শৰীৰৰ বাবে অতি পুষ্টিকৰ খাদ্য ।অসমীয়া মানুহে সাধাৰণতে মাছ-পুঠিৰে জাতিলাউৰ তৰকাৰী অতি জুতি লগাকৈ বনাই খায়। পুৰঠ হোৱা জাতিলাউ খাৰ বনাই খাবলৈও বহুত ভাল লাগে। মাছ নিদিয়াকৈ অকল জাতিলাউ বনালেও অতি সোৱাদ হয়। জাতিলাউৰ আগ তৰকাৰী বনাই খাবলৈও বহুত ভাল।\nজাতিলাউত প্ৰচুৰ কাৰ্ব’হাইড্ৰেট থাকে আৰু খনিজ পদাৰ্থ থাকে। জাতিলাউ পেট ঠাণ্ডা কৰি ৰাখে। তাৰোপৰি এই পাচলি বিধে জণ্ডিছ আৰু পিত্তজনিত ৰোগতো ভাল কাম কৰে। জাতিলাউৰ কুমলীয়া পাতৰ পাচলিয়ে কোষ্ঠকাঠিন্যতা আঁতৰায় আৰু প্ৰস্ৰাৱ খোলোচা কৰাত সহায় কৰে।\nকেলছিয়াম , ফছফৰাছ , পটাছিয়াম , ভিটামিন বি-১ , ভিটামিন বি -২ , ভিটামিন চি থকাৰ উপৰিও জাতিলাউত জলীয় পদাৰ্থ থাকে।\nবতৰৰ এই পাচলিবিধ আমি প্ৰচুৰ পৰিমাণে খাব লাগে।বিভিন্ন ৰোগৰ পৰা আমাক সকাহ দিয়াৰ উপৰিও জাতিলাউ খাবলৈও অতি সোৱাদ যুক্ত।\n‘ভাৰতত এটাই ভাষা আছে, যিটো হৈছে মনোৰঞ্জন’


ফটাপ্ৰেম – শংকৰজ্যোতি বৰা – ফটাঢোল\nSeptember 1, 2018 ফটা প্ৰেম\t7 Comments\nফটাপ্ৰেম – শংকৰজ্যোতি বৰা\nসেইজনা তেতিয়া নগাঁৱত পলিটেকনিকত পঢ়ি আছে৷ পলি বয়জ হোষ্টেলৰ পিছফালেই এখন ডাঙৰ কবি বাৰী আৰু তাৰ পিছফালেই আমাৰ নগাঁও কমাৰ্চ কলেজ৷ মই তেতিয়া কলেজৰ পৰা ওলোৱা বহুত দিন হ’ল যদিও প্ৰায় সন্ধিয়া কলেজৰ মুখত আড্ডা দিবলৈ যাওঁ৷ ‘বিবিচি’ বাবলুদা পাণ দোকানীক নুসুধিলেও সি দিনটোৰ সেইখিনিত হোৱা কাহিনীবোৰ অনৰ্গল বকি থাকে৷ বাবলুদাৰ মুখতে সেইজনাৰ বিষয়ে শুনিছিলোঁ৷ বোলে তামাম চেনি পোৱালি এটাই পলি হোষ্টেল তালফাল লগাই আছে৷ ‘চশমিছ’ ল’ৰাটো দেখা-শুনাৰ লগতে স্বভাব চৰিত্ৰ ভালেই যদিও তাৰ বাবেই হোষ্টেলৰ কোনো ল’ৰা প্ৰেমত পৰিব পৰা নাই৷ মই বোলো কিয়? বোলে যিকোনো ধুনীয়া ছোৱালী পোন প্ৰথম তাৰ চকুতে পৰে আৰু সি লগে লগে বন্ধুবোৰক জনাই দিয়ে যে এইজনী মোৰ, তহঁতে চকু নিদিবি৷ সেই সময়ত পলি পঢ়িবলৈ নগাঁৱলৈ অহা বাহিৰৰ ল’ৰা আৰু নগাঁৱৰ ছোৱালীৰ বহুতো সফল বিফল আৰু ডেঞ্জাৰাছ প্ৰেম কাহিনীয়ে হলিউদৰ চিনেমাতকৈও হিট মাৰিছিল৷ বাবলুদাৰ মুখত তাৰ কীৰ্তি- কাহিনী শুনি ‘থপৰা’টো মনত ৰৈ গৈছিল৷ এদিন শুনিলোঁ সি X ৰ প্ৰেমত পৰিছে৷ X আৰু Y সেই সময়ত সিহঁতৰ বয়সৰ বোৰৰ কথা বাদেই দিছোঁ, আমাৰবোৰৰ কাৰণেও দিল থৌকি-বাথৌ হ’ব পৰাৰ কাৰণ আছিল৷ দুয়োজনী যঁজা বাই-ভনী ধুনীয়া হোৱাৰ লগতে দেখিবলৈও ইমান একে আছিল যে আমি নিশ্চিত আছিলোঁ যে মাকৰো কিজানি কোনজনী X আৰু কোনজনী Y, সেই লৈ দিনটোত এবাৰ হ’লেও খেলিমেলি লাগিছিল৷ বপুৰা কোনজনীৰ প্ৰেমত পৰিছে আমি কোনো নিশ্চিত নাছিলোঁ৷\nবন্ধবাৰ এটাত আগবেলা বাবলু দাৰ দোকানত বহি আছোঁ৷ হেন সময়তে বপুৰা একদম ফিটফাট হৈ লগৰ এটাৰ লগত ওলালহি৷ তাক দেখিয়ে বাবলুদাই ক’লে দুয়োজনীৰ গানৰ স্কুললৈ যাবৰ সময় হৈছে৷ ময়ো ৰেহৰূপ চাবলৈ বাবলুদাৰ দোকানতে বহি ল’লোঁ৷ ডেকা একদম উচপিচাই ইফাল-সিফাল কৰি আছে৷ বাবলুদাৰ ইংগিতত সোঁফালে চাই দেখোঁ ৰিক্সাত X আৰু Y আহি আছে৷ সঁচায়ে দুইজনীক দেখিবলৈ বৰ ভাল লাগিছিল৷ ইফালে ডেকাৰ উচপিচনি তুংগত৷ আৰে এইয়া কি! ডেকাই প্ৰায় সন্মুখৰ পৰা হাত দাঙি ৰিক্সাখন ৰখাই দিলে৷ আমিও উত্তেজনাৰ শিখৰত৷ ডেকাই X ৰ ওচৰ চাপি বোলে, “মোৰ তোমাক বহুত ভাল লাগে৷তোমাৰ বাবে মই কৰি দিব পাৰিম যিকোনো কাম৷ তুমি মোৰ ভালপোৱা স্বীকাৰ কৰি লোৱা৷”(ডেকাৰ সাহস মানি গৈছিলোঁ)\nX য়ে এবাৰ Yৰ ফালে চাই পুনৰ ডেকালৈ মুখ ঘূৰাই সুধিলে-“তুমি আচলতে কোনজনীক সুধিছা?” এইবাৰ ডেকা কনফিউজদ৷ কেইবাবাৰো দুইজনীৰ মুখলৈ চাই অলপ ভাবি ডেকাই কলে,”যিকোনো এজনী হ’লেই হ’ব৷”\nইমান ওচৰৰ পৰা চাই আছিলোঁ যদিও চৰটো আছলতে X নে Y য়ে মাৰিছিল আমি আজিও নিশ্চিত নহ’লোঁ৷ তাৰপিছত ডেকাক সেইফালে নেদেখা হ’লোঁ৷ মোৰ মতে কিন্তু ডেকাই ঠিকেই উত্তৰ দিছিল৷ আপোনালোকে বা কি কয়?\n« এই সংখ্যাৰ আঁৰৰ কথা – অলকেশ ভাগৱতী\nফটা পঞ্চপদী – হেমেন ডেকা »\nতামাম শঙ্কৰ এইটো!\nএইবিধো দি দিলে দৌ… লিখন শৈলী মজ্জা।\nহাঃ হাঃ বেচেৰা। আমাৰ ওচৰতো দুজনী যমজ ছোৱালী আছে কোনোৱেই ধৰিব নোৱাৰে। দুয়ো বাহিৰলৈ ওলাই আহিলেই সম্পূৰ্ণ একে ড্ৰেছ পিন্ধি আহে।\nপ্ৰেমত মতলীয়া প্ৰেমকুমাৰৰ বাবে যমজ ভগ্নীৰ যোগ্য প্ৰত্তুত্তৰ…থালৌচ।\nArunima A Borah\nHa ha ….borhiya…